Dheenah Furahsaara Kuriyas Laadheenee Ey Govaa Maran Inzaaru Nudheveyne: Ibra - Vaguthu\nއެމްޑީޕީގެ ކުރީގެ ރައީސް، އިބްރާހިމް އިސްމާއީލް (އިބްރާ)\nމުސްލިމަކު ކާފަރެއްގެ ގޮތުގައި ތުހުމަތު ކުރުމަކީ ޖިނާއީ ކުށެއް ކަމަށް ހަދަން ގާނޫނުލް އުގޫބާތަށް އިސްލާހު ގެންނަން ހުށަހެޅިޔަސް އިސްލާމް ދީނަށް ފުރައްސާރަ ކުރުމަކީ މިހާރު ވެސް އަދަބު ކަނޑައެޅިފައިވާ ކުށެއް ކަމަށް އެމްޑީޕީގެ ކުރީގެ ރައީސް، އިބްރާހިމް އިސްމާއީލް (އިބްރާ) ވިދާޅުވެއްޖެއެވެ. އަދި ދީނަށް ފުރައްސާރަ ކުރިއަސް ލާދީނީއޭ ގޮވައި މަރަން އިންޒާރު ނުދެވޭނެ ކަމަށް އިބްރާ ވަނީ ވިދާޅުވެފައެވެ.\nޖުޑިޝަލް ސާވިސް ކޮމިޝަން (ޖޭއެސްސީ) ގެ ރައީސް އަދި ތުޅާދޫ ދާއިރާގެ އެމްޑީޕީ މެންބަރު ހިސާން ހުސައިން ހުށަހެޅުއްވި ބިލަކީ ލާދީނިއްޔަތު ފަތުރަން ހުށަހެޅި ބިލެއް ކަމަށް ބުނެ ގިނަ ބަޔަކު އަންނަނީ ކަންބޮޑުވުން ފާޅުކޮށް ބިލަށް ފާޑުކިޔަމުންނެވެ. ހިސާންގެ ދިފާއުގައި ނުކުމެ އެމްޑީޕީގެ ސަޕޯޓަރުން ވެސް ދަނީ މީސް މީޑިއާގައި އަޑު އުފުލަމުންނެވެ.\nއިބްރާ ކުރެއްވި ޓްވީޓެއްގައި ވިދާޅުވީ އިސްލާމްދީނަށް ފުރައްސާރަ ކުރުމަކީ މިހާރުވެސް އަދަބު ކަނޑައެޅިފައިވާ ކުށެއް ކަމަށާއި ދީނަށް ފުރައްސާރަކުރާ މީހާއާ ދިމާއަށް "ލާދީނީ" އޭ ގޮވަމުން ނުދުވެވޭނެ ކަމަށެވެ. އަދި ލާދިނީ މީހެއް ކަމަށް ބުނެ އެމީހާ މަރަންވެސްް އިންޒާރު ނުދެވޭނެ ކަމުގައި ވިދާޅުވިއެވެ.\nއިސްލާމް ދީނަށް ފުރައްސާރަ ކުރުމަކީ މިހާރު ވެސް އަދަބު ކަނޑައެޅިފައިވާ ކުށެއްކަން ފާހަގަކުރައްވާ އިބްރާ ވިދާޅުވީ އެ ކުށް ކުރި މީހާގެ މައްސަލަ ތަހުގީގުކޮށް އެކަމަށް އަދަބު ދޭންޖެހޭނީ ޝަރީއަތުން ކަމަށެވެ.\n"އެމީހާ އާ ދިމާލަށް ލާދީނީއޭ ގޮވައި ފަހަތުން ދުވެ މަރަން އިންޒާރެއް ނުދެވޭނެ، ގާނޫނު ހަދަނީ އެކަން ހުއްޓުވަން." އިބްރާ ވިދާޅުވިއެވެ.\nIslam dheenah furassaara kurumakee mihaaruves adhabu kan'daelhifa oiy kusheh.\nEkuh kurikamah thuhumathuvaa meehaa jeheynee thah'qeeq koh shareeathun adhabu dheyn.\nEmeehaa aa dhimaa ah laadheenee ey govai, fahathun dhuve, maran inzaareh nudheveyne\nQaanoonu hadhany ekan huttuvan\n— Ibra - Unapologetically for Justice (@ibramandhu) June 1, 2021\nސަރުކާރުން ހުށަހެޅި އިސްލާހާ ގުޅިގެން އާންމުންގެ މެދުގައި އުފެދިފައިވާ ކަންބޮޑުވުންތަކަށް ހައްލެއް ހޯދުމަށްޓަކައި އިތުރު ބިލެއް އެޓާނީ ޖެނެރަލް (އޭޖީ) އޮފީހުން ވަނީ ރައީސުލްޖުމްހޫރިއްޔާއަށް ހުށަހަޅާފައެވެ. އެ ބިލްގައި ވަނީ ސަރުކާރުގެ ފަރާތުން ހިސާން ހުށަހެޅުއްވި ބިލަށް ބައެއް މާއްދާތައް އިތުރު ކުރަން ހުށަހަޅާފައެވެ.\nހިސާން މިހާރު ހުށަހަޅުއްވާފައިވާ ބިލަށް އެމްޑީޕީގެ ބައެއް މެމްބަރުން ވެސް ދެކޮޅު ހައްދަވެއެވެ. އެމްޑީޕީގެ ތެރެއިން މި ބިލާ ދެކޮޅު ކަން "ވަގުތު" އާ ވާހަކަ ދައްކަވަމުން ކަށަވަރު ކޮށްދެއްވީ ތިނަދޫ ދެކުނު ދާއިރާގެ މެންބަރު އަބްދުﷲ ސަނީފެވެ. ދުވާފަރު ދާއިރާގެ މެންބަރު އިސްމާއީލް އަހުމަދު (އިއްސެ) ވެސް ދީނަށް ފުރައްސާރަ ކުރަން ޖާގަ ދެވެން ނުވާނެ ކަމަށް ވިދާޅުވެ ފޭސްބުކްގައި ޕޯސްޓެއް ކުރައްވާފައިވެއެވެ. އެކަމަކު ބިލާ ދެކޮޅު ކަން ސީދާ އަދި ވިދާޅެއް ނުވެއެވެ.\nޖޫން 3, 2021 14:28\nދީނަށް ފުރައްސާރަ ކުރުމަކީ ކުށެއް... ކުށެއް ކުރުމުން ކުށެއް ކޮށްފިޔޭ ބުނާ މީހާ ކުއްވެރި ވާގޮތައްތޯ ތިޔަ ވިދާޅުވީ.... ތިޔަ ފިކުރަށް ބުއްދި ތަބައެއް ނުވޭ.. ދެން ކިހިނެއްތޯ ހަދާނީ...؟\nއިސްލާމް ދީނައް ފުރައްސާރަ ކުރުމުގެ ހުކުމް ދީނުގަ އޮންނަ ގޮތް މިއުޅޭ ގްރޫޕް އަށް ކިޔާ ދީ ބަލާށެވެ.\nޖޫން 3, 2021 14:55\nޒިނޭ ކުރިޔަސް ހައްދެއްވެސް ނުޖެހޭނެ ދޯ\nޖޫން 3, 2021 14:56\nސޯ ޔޫ އާ ސޭއިން، ވަކިބަޔަކު ކުއްކުރިޔަސް އެވާހަކަ ނުދައްކާށޭ؟\nވަކި އަދަބެއް ދޭން ގޮވުން ރަނގަޅެއްނޫން އެހެނަސް ކުރި ކުއް ކުއްވެރިކޮށް ވާހަކަ ދެއްކޭނެ. ލާދީނީ ވެގެން އުޅެންޏާ ލާދީނީވެސް ކިޔާނަން. ސްޓޮޕް އަސް އިފް ޔޫ ކޭން ކޯބް.\nޖޫން 3, 2021 15:00\nކަލޯ ދީނަށް ފުރައްސާރަ ކުރީމާ ކަލޭގެ ނަޒަރުގަ ޖެހެނީ ޝަރަފު ވެރި ކަމުގެ އިނާމު ދޭން ދޯ .\nޖޫން 3, 2021 15:01\nﷲ ތައާޅައަޢް ޖަދަލުކުރަން ނުކތީ ދޯ ލާދީނީ ކަލޭގެ.\nޖޫން 3, 2021 15:02\nގާނޫނުގާ އަދަބު ކަނޑައެޅިފައިވާ ކުއް ކޮއްފަ އަދަބު ނުލިބި އެދެވެނީ ކީއްވެ. އެކަން އެހެންވީމާ ރައްޔިތުން ޝުޢޫރު ފާޅުކުރާނެ. ކުއްކޮށްފާ އަދަބު ނުލިބި ވަކިބަޔަކަށް އުޅެވިގެން ނުވާނެ ދޯ.\nދީނަށް ފުރައްސާރައެއްވެސް ނުކުރެވޭނެ.\nޖޫން 3, 2021 15:05\nއިސްލާމީ ދަޢުލަތެއްއޮތް ޤައުމެއްގަ އިސްލާމް ދީނަށް އެއްވެސްފުރައްްސާރައެއް ކުރެވިގެން ނުވާނެ\nއިބުރާ ކަލެޔަކީ މުސްލިމެއްތަ...؟؟\nޖޫން 3, 2021 15:13\nމުރުތަދުވާ މީހާ ހިމާޔަތް ކޮށްފަ ހުންނާތީ ނޫންތޯ މުސްލިމުން އެކަން ބޮޑުވެ ލާދީނީ މަރަންޖެހިފަ ހުތިމީހެކޭ ގޮވަނީ. މިސަރުކާރު ނުކުޅެދުންތެރިކަން ބޮޑުވުމަކީބމުސްލިމުން ހަގީގަތަށް ވާހަކަ ދެއްކުން ހުއްޓުވާ އަނގަމަތީ ޓޭޕް އަޅަންޖެހޭނެ ކަމަކަށް ނުހެދޭނެ. ތިއުޅެނީ އަނިޔާވެރިކަން އިސްކޮށް ލާދީނީ މީހުން ހިމާޔަތްކުރަން.\nމަރާކަށް ނުގޮވޭނެ، އެކަމަކު ލާދީނީއޭ ގޮވޭނެ ގޮވާނަން\nޖޫން 3, 2021 15:17\nމީނަޔާއި މީނަ އާއިލާގެ ލާދީނީ މީހުންނައް ރައްޔިތުންގެ ފައިސާ ބަހާ ހުސްކުރަނީ ލާދީނީ ސަރުކާރުން. ދެން އެތައްހާސް ބަޔަކު ޖަލައްލެވޭނެބާ މިމީހުންނައް. ލާދީނީ ލާދީނީ. ޖަލައްލާން އާދޭ.\nޖޫން 3, 2021 15:18\nކޮންމެ ބިލެއް ފާސް ކުރިޔަސް ލާދީނީ މީހުންނަން ލާދީނީ ގޮވާނަމް، މިފަދަ ބިލެއް ހުށައަޅާނީވެސް ލާދީނީ މީހުން އަދި ތާއީދު ކުރާނީވެސް ލާދީނީ މީޙުން. އިބުރާވެސް ތީ ލާދީނީ މީހެއް. ބިލް ހުށައަޅީވެސް ލާދީނީ މީހެއް.\nޖޫން 3, 2021 15:30\nމި އެމްޑީޕީމީހުންނާ ހެދޭ ރާއްޖެސަކަރާވިއްޖެ\nއިސްލާމްދީނަށް ފުރަސާކުރާމީހުނަށް ބޮޑެތި މަގާމު\nދެނީއެވެ. އިބޫ އާއި އަނި ހަމަ ހާމާނާއި ފިޜުއާޢުންނެވެ\nޖޫން 3, 2021 15:37\nމިއަދު ތިމަންނައަކީ މުސްލިމެކޭ ބުނި މީހަކު، މާދަން ރަސޫލާއަށް ފުރައްސާކުރުމުން ލާދީނީކިޔޭނެ. މިފަސްގަޑުގައި އިސްލާމްދީނަށް ފުރައްސާރަކުރަން އިބްރާ ބޭނުންވިޔަސް ޖާގަދެވޭކަށްނެތް.\nޖޫން 3, 2021 15:39\nބަލަހެބައްޔާ ކަލޭޔައެގެނީކޯޗެއް . އަހަރުމެން ގެ ރަސޫލާ ޔައް ބަދުބަސް ނުބުނެވޭނެ. ޖޯކެއްނުޖެހެނެ. އމަޑުން ހުރޭ\nޖޫން 3, 2021 15:40\nޥައްކަން ކުރިމީހާއަށް ވަގަށް ގޮވީމާވެސް ކުއްވެރި ވާނެތާ ދޯ\nޖޫން 3, 2021 15:50\nއެހެންވީމާ ހަރުކަށި މީހުނާ ދިމާލައް ހަރުކަށި މީހެކޭވެސް ނުކިޔޭނެ\nޖޫން 3, 2021 16:22\nމުސްލިމެއްގެ ގޮތުގައި ހުރެ ދީނަށް ފުރައްސާރަ ކުރެވިގެން\nނުވާނެއެވެ އަދި ދީނަށް ފުރައްސާރަވާ ގޮތަށް ފަތުރާ ވާހަ ކަ\nތަ ކަށް ހިއްވަރުދީގެންވެސް ނުވާނެއެވެ ދީނަށް ކުރެވޭ ފުރައްސާރަ ތަ ކާއި ކުޑައިމީސް ބަސްމަގު ހުއްޓުވެން ޖެހެއެވެ\nޑިމަކ ކްރަސީގެ ނަމުގައި ދީނަށް މަލާމާތް ކުރަން ފުރުސަތު\nޖޫން 3, 2021 16:53\nމަރަން އިންޒާރު ނުދިނަސް ލާދީނީ ގޮވޭނެ ގޮވަންވެސް ގޮވާނެ އެހެން ކަމުގައި ވަނީ ނަމަ ޔަހޫދީ ވާހަކަތަކާއި ހަރަކަތްތައް ހުއްޓާލައި ތައުބާވޭ އަދި އެކަން ތަކުރާރު ނުކުރާނެކަމަށް އެއްބަސްވޭ\nޖޫން 3, 2021 17:09\nއަނެއްކާ އެއްކަލަ ލާދީނީ މުނާފިޤުކަލޭގެ އަނގަހުޅުވުނީތަ؟ މިކަހަލަ ލާދީނީ ކަންކަމަށް މަގުފަހިކުރުމަށް ޤާނޫނުތައްމި ހަދަނީ މިކަހަލަ ލާދީނީ މީހުންހިންހަމަޖެއްސުމަށް ކަމަށްބެލެވެނީ މި އިބުރާއަކީ އަދި ބޯގަންވިލާއަކީ މިޢައުމުގަ ލާދީނީ ހަރަކާތް ފަތުރަށް މީގެ އެތަށް އަހަރެއްކުރިންފެށިގެން މަސައްކަތްކުރަމުންދާއާއިލާއެއް މިޤައުމުގަ ބައިބުލް ދިވެހި ބަހައް ތަރުޖަމާކޮށް ނެރުނީކޮންބައެއްބާ؟\nޖޫން 3, 2021 17:18\nމަވެސް އިބުރާގެ ބައެއަބަހައް ތާއީދު މަރަން ގޮވައިގެން ނުވާނެ މަރުހިއްޕާވާނީ ﷲ އެކަމައް ކަނޑައަޅުއްވާފައިވާ މަލާއިކަތާ މަރައްގޮވާނީ ށަރުއީ ކޯޓަކުން ހުކުމް ކުރުމުން އެކަމަކު ދީނާހިލާފޔ މީހުންނައް ލާދީނީ ގޮވާނަން ލާދީނީ ލާދީނީ\nޖޫން 3, 2021 18:10\nކާފަރުން ދީނަށް ފުރައްސާރަ އެބަކުރޭދޯ އެކަމަކު އަހަރެމެން ލާދީނީއޭ ނުކިޔަންދޯ ސަބަބަކީ އެމީހުންނަކީ ފާޅުގަ އެހެންދީންތަކައް އަޅކަންކުރާ ކާފިރުންވީމަ\nއެކަމަކު ނަމުން މުސްލިމަކައްވެހުރެ ﷲއާ ރަސޫލާއައް ފުރައްސާރަ ކޮއް ގުރުއާނާ ސުންނަތް ދޮގުކުރާމީހުންނައް އަދި އެހެން މީހުން ދީނުން އެއްކިބާ ކުރަން އުޅޭކޮންމެމީހަކީ ލާދީނީ މީހެއް މުނާފިގެއް\nދީނައް ފުރައްސާރަ ކުރާކޮންމެ މީހަކައް ކިޔޭނީ ލާދީނީ\nމީހެކޭ ނޫނީ މުނާފިގެކޭ\nޖޫން 3, 2021 21:31\nއިސްލާމް ދީނަށް ފުރައްސާރުކޮށް މަލާމާތް ކުރުމަކީ ނޭގި ހުއްޓާ މީހާ އިސްލާމް ދީނުން ބޭރުވެ މުރުތައްދެއްގެ ހުކުމް އަންނަ ކަމެއްކަން ނޭގެނީތޯ ؟ ބަލަ ދީނުގެ ހުކުމަކީ ހިޔާލު ފާޅު ކުރުމާއި ހިޔާލީ ކަންކަމެއް ނޫން !\nޖޫން 4, 2021 10:22\n16 ގަޑިއިރު ކުރިން ( ޖޫން 3, 2021 )\n•\t10 ގަޑިއިރު ކުރިން ( ޖޫން 3, 2021 )


Barcelona ah Neymar 8 million dollar dheyn jehijje | Mihaaru\nމީގެ ތިން އަހަރު ކުރިން 2017 ވަނަ އަހަރު ދުނިޔޭގެ ރެކޯޑް އަގެއް ކަމަށްވާ 245 މިލިއަން ޑޮލަރަށް ނޭމާ ޕީއެސްޖީ އަށް ބަދަލުވި ފަހުން އޭނާއާ އާއި ބާސެލޯނާގެ މެނޭޖްމަންޓާ ގިނަ މައްސަލަތަކެއް ޖެހުނެވެ. އެ ދުވަސް ވަރު ނޭމާ ވަނީ ބާސެލޯނާ އިން އޭނާ އަށް ލިބެން ޖެހޭ ބޯނަހެއް ނުލިބޭތީ އެ މައްސަލަ ކޯޓަށް ހުށަހަޅައިފަ އެވެ.\nނޭމާ ކޯޓަށް މައްސަލަ ހުށަހެޅީ ބޯނަހުގެ ގޮތުގައި ބާކީ ލިބެންޖެހޭ 31 މިލިއަން ޑޮލަރު ހޯދުމަށެވެ. އެކަމަކު އިއްޔެ ސްޕެއިނުގެ ކޯޓުން މައްސަލަ ބެލުމަށް ފަހު ނިންމީ ކޮންޓްރެކްޓުގައިވާ ބޯނަސް ލިބޭ އުސޫލާ ނޭމާ ހިލާފުވެފައިވާ ކަމަށާއި މި މައްސަލަ ކޯޓަށް ހުށަހަޅައި ކޮންޓްރެކްޓާ ހިލާފުވުމުގެ ބަދަލެއްގެ ގޮތުން ބާސެލޯނާ އަށް 8 މިލިއަން ޑޮލަރު ދައްކަން ނޭމާ ޖެހޭނެ ކަމަށެވެ. މި މައްސަލަ އެޕީލްކުރަން ނޭމާ އަށް ފަސް ދުވަސް އެބައޮތެވެ.\nސަންޓޯސް ދޫކޮށް 2013 ވަނަ އަހަރު ބާސެލޯނާ އަށް ބަދަލުވި ނޭމާ ވަނީ 2016 ވަނަ އަހަރު ބާސެލޯނާއާ އެކު އިތުރު ފަސް އަހަރުގެ އެއްބަސްވުމެއްގައި ސޮއިކޮށްފަ އެވެ. އެ ކޮންޓްރެކްޓްގައިވާ ގޮތުން އެއްބަސްވުން އާ ކުރުމުގެ ބޯނަހެއްގެ ގޮތުން ނޭމާ އަށް 46 މިލިއަން ޑޮލަރު ދޭން ވަނީ އެއްބަސްވެފަ އެވެ. އޭގެ ތެރެއިން 15 މިލިއަން ޑޮލަރަކީ ފުރަތަމަ ދޭން ޖެހޭ ޕޭމަންޓެވެ.\nނޭމާ އަށް ބާކީ ދޭން ޖެހޭ 31 މިލިއަން ޑޮލަރުގެ ޕޭމަންޓް ނުދޭން ބާސެލޯނާ އިން ނިންމީ ނޭމާގެ އެއްބަސްވުން އާ ކުރި ފުރަތަމަ އަހަރު ވެސް ރަނގަޅަށް ނުނިމެނީސް ކްލަބް ބަދަލުކުރުމުންނެވެ. އެ މައްސަލައިގައި ހިޔާލު ތަފާތުވެ ނޭމާ ނިންމީ މައްސަލަ ކޯޓުގައި ކުރިއަށްގެންދާށެވެ. ބާސެލޯނާ އިން ފަހުން ކޯޓުގައި އެދުނީ ބޯނަހުގެ ގޮތުގައި ނޭމާ އަށް އެ ކްލަބުން ދީފައިވާ 15 މިލިއަން ޑޮލަރުގެ އިތުރުން ލިބުނު ގެއްލުމުގެ ބަދަލުގައި 8 މިލިއަން ޑޮލަރު ހޯދާށެވެ. ކޯޓުން އިއްޔެ ނޭމާ އަށް އެންގީ ހަމައެކަނި ބަދަލުގައި ދޭން ޖެހޭ ބައި ދައްކާށެވެ.\nޕީއެސްޖީގައި ނޭމާ ބޭނުންވާ ވަރުގެ އެކަށީގެންވާ ކުރިއެރުމެއް ނުލިބޭތީ އަލުން ބާސެލޯނާ އަށް ބަދަލުވާން ނޭމާ އަންނަނީ މަސައްކަތްކުރަމުންނެވެ. ރިޕޯޓްތައް ބުނާގޮތުން ކުރިއަށް އޮތް ޓްރާންސްފާ މާކެޓްގައި ބާސެލޯނާ އިން ނޭމާ އަށް ބިޑްކުރާނެ އެވެ.\nސަޅި ފޭރި ކަނީ


Kaamiyaabuge sirrakee team ge roohu rangalhuvun: Suzain\nކާމިޔާބުގެ ސިއްރަކީ ޓީމުގެ ރޫހު ރަނގަޅުވުން: ސުޒޭން\nފަހުން ކުޅުނު ދެ މެޗުންވެސް ރާއްޖެ ވަނީ މޮޅުވެފައި\nމިވަރުގެ ރޫހެއް ކުރިން ނުފެންނަ ކަމަށް ސުޒޭން ބުނި\n10 އޮކްޓޯބަރ 2021 | އާދީއްތަ 20:04\nރާއްޖެ އާއި ލަންކާ ބައްދަލުކުރި މެޗުގެ ތެރެއިން ގައުމީ ފުޓްބޯޅަ ޓީމުގެ ކޯޗު އަލީ ސުޒޭން\nމި ފަހަރުގެ "އުރީދޫ ސާފް ޗެމްޕިއަންޝިޕް 2021" ގައި ރާއްޖެއިން ކުޅުނު ފަހު ދެ މެޗު ކާމިޔާބުކުރުމުގެ ސިއްރަކީ ޓީމުގެ ތެރޭގައި އޮތް ރޫހު ރަނގަޅުވުން ކަމަށް ގައުމީ ފުޓްބޯޅަ ޓީމުގެ ކޯޗު އަލީ ސުޒޭން ބުނެފިއެވެ.\nމި މުބާރާތުގައި ކުޅުނު ފުރަތަމަ މެޗުން ނޭޕާލް އަތުން 1-0 ގެ ނަތީޖާއަކުން ރާއްޖެ ބަލިވި ނަމަވެސް، އޭގެ ފަހުން ކުޅުނު ދެ މެޗުން ރާއްޖެ ވަނީ މޮޅުވެފައެވެ. އެގޮތުން ބަންގްލަދޭޝް އަތުން 2-0 ގެ ނަތީޖާއަކުން މޮޅުވިއިރު، އާދީއްތަ ދުވަހުގެ ހަވީރު ސްރީ ލަންކާ އަތުން 1-0 ގެ ނަތީޖާއަކުން މޮޅުވެ ރާއްޖެ ވަނީ ތާވަލުގެ ދެވަނައަށް ޖެހިލާފައެވެ.\nމި މެޗަށްފަހު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަމުން ސުޒޭން ބުނީ މުބާރާތައް ނުކުތް ފަހުން މެޗަކަށްފަހު މެޗެއް ޓީމުގެ ކުޅުން ރަނގަޅު ކުރަމުން އަންނަ ކަމަށާއި، އޭގެ ސިއްރަކީ ޓީމު ތެރޭގައި އޮތް ރޫހު ރަނގަޅުވުމުން ކަމަށެވެ. އެގޮތުން ގައުމީ ޓީމު ތެރޭގައި ވަރަށް ރަނގަޅު ރޫހެއް އެބައޮތް ކަމަށާއި، ހުރިހާ ކުޅުންތެރިންވެސް މަސައްކަތް ކުރަމުން އަންނަނީ އެކެއްޗެއް ކިޔައިގެން އެއް އަމާޒަކަށް ކަމަށްވެސް ބުންޏެވެ. އަދި މި ޓީމަކީ މިފަހުން ރާއްޖޭގައި އޮތް އެންމެ އެކުވެރި ޓީމު ކަމަށާއި، އެކަން މި ޓީމުގައި ތިބި ސީނިއާ ކުޅުންތެރިންނަށް ވަރަށް ރަނގަޅަށް އެނގޭނެ ކަމަށްވެސް ވަނީ ބުނެފައެވެ.\nގައުމީ ޓީމުގެ ތެރޭގައި އޮތް ރޫހެއް ދުވަހަކުވެސް ނެތް އަދި މީގެ ކުރިއަކުން. މިއީ ރާއްޖޭގެ ތާރީޚުގައިވެސް މި ގޮތަށް މިހާ އެކުވެރިކޮށް، ޚާއްސަކޮށް ސީނިއާ ގައުމީ ޓީމެއް އޮތް ފަހަރުކަން އަޝްފާގުމެން ގަބޫލުކުރާނެ.\nގައުމީ ޓީމުގެ ކޯޗު އަލީ ސުޒޭން\nސުޒޭން ބުނީ މިހާރު ޓީމުގައި އޮތް އެކުވެރިކަމަށް ބަލާފައި މުބާރާތަކަށް ޓީމެއް ބިނާކުރުމުގައި ގައުމީ ކޯޗިން ޓީމަށް ކާމިޔާބުވެއްޖެއޭ ބުނަން ކެރޭ ކަމަށެވެ.\nމެޗާ ބެހޭ ގޮތުން ސުޒޭން ބުނީ ލިބޭ ފުރުސަތުތަކުގެ ބޭނުން ހިފުމަށް ގައުމީ ޓީމުން އިތުރު މަސައްކަތެއް ކުރަންޖެހޭ ކަމަށާއި، އެހެންކަމުން ދެން އޮތް ފަރިތަކުރުންތަކުގައި އެކަމަށް ސަމާލުކަން ދޭނެ ކަމަށެވެ.\nލިބޭ ހުރިހާ އެއްޗެއް ބޭނުންނުކުރެވުނަސް، އެކަންތަކަށް ވޯކުކުރާނަން ކުރިއަށް އޮތް ދުވަސްތަކުގައި. އަޅުގަނޑު ޝަކުވާއެއް ކުރާކަށް ބޭނުމެއް ނޫން.\nލަންކާ އަތުން ހޯދި މޮޅާއެކު މި މުބާރާތުގެ ގުރޫޕް ސްޓޭޖުގައި ކުޅޭ ފަހު މެޗަށް ރާއްޖެ ބުދަ ދުވަހުގެރޭ ކުރިމަތިލާނީ، ފައިނަލަށް ދިއުމުގެ އަމިއްލަ ބާރާއެކުއެވެ. ގްރޫޕް ސްޓޭޖުގެ އެންމެ މޮޅު ދެ ޓީމު ފައިނަލަށް ދަތުރުކުރާއިރު، ފަހު މެޗުގައި ރާއްޖެ ނުކުންނާނީ ސަރަހައްދުގެ ގަދަބާރު އިންޑިއާއާ ދެކޮޅަށެވެ.


ޤިޔާމަތް ދުވަސް ވާނީ ކޮންއިރަކުން؟\nފުރަތަމަ ޞަފްޙާsign of judgement dayޤިޔާމަތް ދުވަސް ވާނީ ކޮންއިރަކުން؟\nAruzam 4:54 AM\nއެއްވެސް ކަމެއްނުވެ "ޤިޔާމަތް ދުވަސް" އައިސް ހިނގައްޖެ\nޤިޔާމަތްވާނީ ކޮންއިރަކުން؟ މުސްލިމުން ޤަބޫލުކުރަން ޖެހޭ ގޮތް\nއެމެރިކާގެ ރަމަލު ޖަހާ ކެލިފޯނިޔާގެ މޮޔަ ފާދިރީ ބެޔަކު މީގެ މަހެއްކުރިން 21 މެއި 2011 ވަނަ ދުވަހަކީ ޤިޔާމަތްވާނެ ދުވަސްކަމަށް އިއުލާންކޮށް ދުނިޔޭގެ އެތައް ގައުމެއްގައި އެކަން އިސްތިހާރުކުރަމުންދަނިކޮށް ޤިޔާމަތް ދުވަސް ކަމަށް ބުނި ދުވަސް އެއްވެސް ކަމެއްނުވެ އައިސް ހިނގައްޖެއެވެ. އެއީ އިއްޔެވެ. މިބޭ ބުނާގޮތުން ޤިޔާމާތްވާން ފަށާނީ ހަވީރު6ޖަހާއިރުގައެވެ. އަދި ސުވަރުގެއަށް 200 މިލިޔަން މީހުން އުފުއްލޭއިރު ދެންތިބި ބާކީތިބި އެންމެން އެކި މުސީބާތްތަކުގައި މަރުވަމުންދާނީއެވެ. މީނާ ބުނާގޮތުން ޤިޔާމަތްވާނީ ނޫހުގެފާނުގެ ނައުކޮޅު ފަރުބަދަމައްޗަށް ހުއްޓުނުތާ 7000 އަހަރު ފުރޭ ދުވަހުންނެވެ. އެދުވަހަކީ އިއްޔެއެވެ.\n89 އަހަރުގެ ހަރޮލްޑު ކޭމްޕިން ނަމަކަށް ކިޔާ މިބެވަނީ 1994 ވަނަ އަހަރު ޢީސާގެފާނު އެނބުރި އަންނާނެ އަހަރަކީ އެއީކަމަށް ބުނެފައެވެ. ނަމަވެސް ތާރީޚު ފާއިތުވުމުން ބުނެފައިވަނީ އޭނާ ޖެހި ހިސާބު ގޯސްވީ ކަމަށެވެ.\nމިއާއެކުގައި އެމެރިކާގެ މިބެޔަށް އީމާންވާ އެތައްބަޔަކު ވަނީ އިއްޔެ ގިޔާމަތްދުވަހުގެ އިންތިޒާރުގައި ގޭގައި ދޮރުލައްޕައިގެން ތިބެފައެވެ. ބައެއްމީހުން ސުވަރުގެ ސުވަރުގެޔަށް އުފުއްލެވޭނެ ވަގުތުގެ އިންތިޒާރުގައި ތިބިއިރު ޕެޓްގެ ގޮތުގައި ގެންގުޅޭ ކުއްތާ ނުލާ ސުވަރުގެ ނުދާންވެސް ބަޔެއްމީހުން ތިއްބެވެ. އަދި ބަޔެއްމީހުންވަނީ ޢާއިލާއާއި ވަދާއީ ސަލާމްކޮށް ހަދާފައެވެ.\nމިކަމަށް ވަރަށް ގިނަމީހުން ހަޖޫޖަހާ މަލާމާތްކޮށްފައިވާއިރު ބަޔެއްމީހުން ޓުވިޓާރގައި މާދަމާއެއް ނުވާނެކަމަށް ބުނެ ޖޯކު ޖަހާފައިވެއެވެ. އަދި އެހެންމީހަކު ލިޔެފައިވެއެވެ. ދުނިޔެ ނިމުމާއި މެދު ހާސްނުވާށެވެ. މިހާރު އޮސްޓުރޭލިޔާގައި އެދުވަސް ފަހަނައަޅައި އާ ދުވަހެއް ފެށިއްޖެއެވެ.\nދުނިޔޭގެ އެތައްގައުމެއްގައިވަނީ މިކަން އިއުލާންކޮށް ބިލްބޯރޑުތައް ބަހައްޓައިފައެވެ. އަދި މިކަން ޕުރޮމޯޓު ކުރުމުގެ ނަމުގައި އެތައްފައިސާއެއް ހިލޭ އެހީގެ ގޮތުގައި ލިބިފައިވެއެވެ. 34 މިލިޔަނަށްވުރެ ގިނަ ޑޮލަރ މިކަމަށް ލިބިފައިވެއެވެ. މޮޅު ވިޔަފާރިއެއްނޫންތޯއެވެ؟\nޤޔާމަތްވުމަކީ ހަޤީޤަތެކެވެ. ނަމަވެސް ވާނެ ވަގުތަކީ ﷲ ސުބުހާނަހޫ ވަތަޢާލާ ފިޔަވައި އެހެން މީހަކަށް އެނގިގެންވާ ކަމެއްނޫނެވެ. ހުދު ރަސޫލާ މުޙައްމަދު ޞައްލަﷲ ޢަލައިހި ވަސައްލަމައަށްވެސް އެކަން އެނގިވަޑައި ނުގަންނަވައެވެ. އެކަލޭގެފާނުވަނީ އެ ޤިޔާމަތް ދުވަހުގެ ޢަލާމާތްތައް ބަޔާންކޮށްދެއްވާފައެވެ. އެއީ އެކަލޭގެފާނަށް އެކަންތައްތައް އެނގުނީ ﷲ ސުބުޙާނަހޫ ވަތަޢާލާ އެކަން ބަޔާންކޮއްދެއްވުމުންނެވެ. މުސްލިމުންގެ އަޤީދާ މިކަމުގައި އޮންނަން ޖެހޭ ގޮތަކީ މިއެވެ.\nޤިޔާމާތްވާނެ ވަޤުތަކީ އެއްވެސް މީހަކަށް އެނގޭނެ ވަގުތެއްނޫނެވެ. އެކަން އެނގިވޮޑިގެންވަނީ ހަމައެކަނި އާލާމްތަކުގެ ވެރި ﷲ ސުބުޙާނަހޫ ވަތަޢާލާއަށެވެ.\nމާތް ﷲ ކީރިތި ޤުރުއާނުގައި ވަހީކުރައްވާފައިވެއެވެ.\n(يَسْأَلُونَكَ عَنِ السَّاعَةِ أَيَّانَ مُرْسَاهَا ۖ قُلْ إِنَّمَا عِلْمُهَا عِندَ رَبِّي) މާނައިގެ ތަރުޖަމާ: އެބައިމީހުން ޤިޔާމަތް ދުވަސް އަންނާނެ ވަޤުތާއި ބެހޭގޮތުން ކަލޭގެފާނާއި ސުވާލުކުރާނެތެވެ. ކަލޭގެފާނު ވިދާޅުވާށެވެ. ހަމަކަށަވަރުން އެކަމުގެ ޢިލްމު ލިބިވޮޑިގެންވަނީ (ހަމައެކަނި) ތިމަންކަލޭގެފާނުގެވެރި ރައްބަށެވެ.)\nإِنَّ اللَّـهَ عِندَهُ عِلْمُ السَّاعَةِ وَيُنَزِّلُ الْغَيْثَ وَيَعْلَمُ مَا فِي الْأَرْحَامِ ۖ وَمَا تَدْرِي نَفْسٌ مَّاذَا تَكْسِبُ غَدًا ۖ وَمَا تَدْرِي نَفْسٌ بِأَيِّ أَرْضٍ تَمُوتُ ۚ إِنَّ اللَّـهَ عَلِيمٌ خَبِيرٌ ﴿٣٤﴾\nމާނައިގެ ތަރުޖަމާ: "ހަމަކަށަވަރުން ޤިޔާމަތްވުމުގެ ވަޤުތު (ހަމައެކަނި) ދެނެވޮޑިގެންވަނީ ﷲ އެވެ. އެއިހާލު ވާރޭ ވެއްސަވައެވެ. އަދި ރަޙިމްތަކުގައި ވަނީ ކޮންއެއްޗެއްކަން އެއިލާހު ދެނެވޮޑިގެންވެއެވެ. އަދި އެއްވެސް ނަފުސަކަށް އެނަފުސެއް މާދަމާ މެދުވެރިވާނީ ކޮންކަމެއްކަން ނޭންގޭ ހުއްޓެވެ. އަދި އެއްވެސް ނަފުސަކަށް އެނަފުސެއް މަރުވާނީ ކޮންބިމެއްގައިކަންވެސް ނޭންގޭހުއްޓެވެ. ހަމަކަށަވަރުން ﷲއަކީ އެންމެ މޮޅަށް ދެނެވޮޑިގެންވާ ޚަބީރުވަންތަ އިލާހެވެ."\nއީމާންކަމާއި އިޙުސާން ކަމާއި ބެހޭގޮތުން މާތް ﷲ ރުއްސުންލެއްވި ޢުމަރުގެފާނު ރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ އަރިހުން ރިވާކުރައްވާފައިވާ މަޝްހޫރު ހަދީޘްގައިވެއެވެ.\nސުވާލުކުރާ ފަރާތުން ސުވާލުކުރެއްވިއެވެ. " ޤިޔާމަތްދުވަހާއި ބެހޭގޮތުން ތިމަންނާއަށް ޚަބަރުކުރާށެވެ." ރަސޫލުﷲ ޞައްލަﷲ އަލައިހި ވަސައްލަމަ ޙަދީޘްކުރެއްވިއެވެ. " ސުވާލު ކުރިމީހާއަށްވުރެ ބޮޑަށް ސުވާލު ވެވުނު މީހާއަށް ނޭންގެއެވެ."\nމިޙަދީޘްގެ ޝަރަޙައިގައި ޝައިޚު އުޘައިމީން ރަޙިމަހުﷲ ގެންނަވާފައިވެއެވެ. ޝެއިޚުލް އިސްލާމް އިބުނު ތައިމިއްޔާ ޢަޤީދަތުލް ވާސިތިއްޔާގައި ވިދާޅުވެފައިވެއެވެ. އާޙިރަތް ދުވަހަށް އީމާންވުމަކީ އެދުވަހާއި ބެހޭގޮތުން ރަސޫލާ މުޙައްމަދު ޞައްލަﷲ އަލައިހި ވަސައްލަމަ އަންގަވާފައވާ ހުރިހާކަމަކަށް އީމާންވުމެވެ. އޭގެތެރޭގައި މަރުވުމަށްފަހުގައި ވާނެކަންކަމާއި އަދި ކަށްވަޅުގައި ދިމާވާނެ ފިތުނަތަކާއި އަދި ކައްވަޅުގައި ތިންކަމަކާއި ބެހޭގޮތުން ސުވާލުކުރެވޭ ކުރެވުން ހިމެނެއެވެ. އެއީ ތިބާގެ ރައްބަކީ ކޮބައިހެއްޔެވެ؟ އަދި ތިބާގެ ދީނަކީ ކޮބައިހެއްޔެވެ؟ އަދި ތިބާގެ ނަބިއްޔަކީ ކޮބައިހެއްޔެވެ؟ ( މިތިން ސުވާލެވެ.)\nވީމާ އަޅުގަނޑުމެން މުސްލިމުންގެ ގޮތުގައި ތިބެ ޤަބޫލުކުރަން ޖެހޭގޮތަކީ މިއެވެ. އަޅުގަނޑުމެންގެ މައްޗަށް އޮތީ ﷲއާއި އެއިލާހުގެ ރަސޫލާއަށް ކިޔަމަންވުމެވެ. އަދި ޙުރާފާތްތަކާއި އަދި މުޝްރިކުންގެ ބާތިލު އަޤީދާތަކުން ސަލާމާތްވުމެވެ. އަޅުގަނޑުމެންނަކީ އީމާންވެގެންވާ ޞާލިޙު އަމަލުކުރާ މީހުންގެ ތެރެއިން ލައްވައި އަޅުގަނޑުމެންގެ ފާފަތައް ފުއްސަވާށިއެވެ. އަދި މުޝްރިކުންގެ މަޅިތަކުން އަޅުގަނޑުމެން ސަލާމަތް ކުރައްވާށިއެވެ. އާމީން\ngiyaamah duvas Lhohi News sign of judgement day


މިހިތުގެ ލޯތްބޭ ތީ 20 – Esfiya\nމިހިތުގެ ލޯތްބޭ ތީ 20\nއަނެއްކާވެސް މިޒްނާ ބޯޖަހާލިއެވެ. ޝިޔާޒް ހިތަށް އަރާނެ އެއްޗެހި މިޒްނާއަށް ވިސްނެއެވެ. މިޝާލް ދެކެ އަންނާނެ ރުޅިވެސް ވިސްނެއެވެ.\n“މިޝާލް އަނޫއަށް ހަދާނެ ގޮތެއް ހަދަން ދޫކޮށްލައިގެން އަހަންނަކަށް ދެނެއް ނުހުރެވޭނެ، އޭނަގެ ކިބައިން އަނޫ މިނިވަން ކުރަން ކޮންމެ ކަމެއް ކުރަން ޖެހުނަސް އަހަރެން ކޮށްފާނަން… މިހާރު އެދުވަސް މިޖެހުނީ، މިއަދު އަނޫއަށް މިހުރިހާ ކަމެއް މިދިމާ ވަނީ ހަމަ އަހަރުމެންނާ ހެދިގެން، އަހަންނާ ޝަމްކޮއާ މަންމައާ ހެދި… މަންމަ އެގޮތަށް އަނޫއަށް މަޖުބޫރު ނުކުރި ނަމަ އަނޫ ދުވަހަކުވެސް މިޝާލްއާ އިންނާކަށް އެއްބަހެއް ނުވީސް. ޝަމްކޮއަށް ޒިހާން ދޫކޮށްލިޔަސް އޭނަ މިޝާލްއާ އިންނާކަށް ނުޖެހޭނެ. ހަމަ އެކަނި އަހަރެންގެ އުފަލަށް ޓަކާ އޭނަ…” ޝިޔާޒް އެވަރަށް ބުނެފައި ހުއްޓާލިއެވެ.\nމިޒްނާ އައިސް ޝިޔާޒްގެ އަތުގައި ހިފާލިއެވެ.\n“އަހަރެން ގަބޫލު ކުރަން ތިވާހަކަ… ޝިޔާޒް ކުރަން ނިންމާ ކޮންމެ ކަމެއްގަ އަހަރެން ޝިޔާޒްއާ އެކީގަ މިހިރީ، އަހަންނަށް ވީ ކޮންމެ ކަމެއް އަހަރެން ކޮށްދޭނަން” މިޒްނާ ބުންޏެވެ.\n“އެނގޭ ތިކަން… އަހަރެންގެ ނަސީބު ރަނގަޅު ކަމުން އަހަންނަށް މިޒޫ ކަހަލަ ރަނގަޅު ވައިފްއެއް ލިބުނީ” މިޒްނާ ގައިގައި ބައްދާލަމުން ޝިޔާޒް ބުންޏެވެ.\n“ޝިޔާޒްވެސް ތީ ގޯސް ފިރިއެއް ނޫނޭ…” މިޒްނާ ޝިޔާޒްގެ މޫޑް ބަދަލު ކޮށްލަން މަސައްކަތް ކުރިއެވެ. އެކަން ކާމިޔާބުވެސް ވިއެވެ. ޝިޔާޒް ހީލިއެވެ.\n“މިޒޫ، އަންނާނަން ފެން ވަރައިގެން ބޭރަށް ގޮސްލާފަ އިނގޭ، މިޒޫ ބޭނުމިއްޔާ ގެޔަށް ލައިދެންތަ؟” ޝިޔާޒް އަހާލިއެވެ.\n“ނޫން، ޝައުމެން ގެޔަށް އަހަރެން ލައިދީ މިރޭ” މިޒްނާ ބުންޏެވެ.\n“ކޮން ކަމަކާތަ ތިހާ ފިކުރު ބޮޑު ވެގެން ތިއުޅެނީ؟ ކިހިނެއްވީ؟ ކަމެއް ގޯސްވީތަ؟” ދެއަތުން ކޮފީތަށީގައި ހިފަހައްޓައިގެން އިން ޝިޔާޒްއަށް ބަލާލާފައި ޒިހާން އެހިއެވެ.\n“ގޯހޭ؟ ކަމެއް ދެން ގޯސް ވާނީ މިހާކަންހާ ވަރަށް” ޝިޔާޒް ސީދާ ޖަވާބެއް ނުދެއެވެ.\n“ކިހިނެއްވީ؟ މިޒޫއާ މައްސަލައެއް ޖެހުނީތަ؟” ހިނި އައިސްފައި ޒިހާން އެހެން އަހާލި އިރުވެސް ވެގެން އުޅޭ ގޮތަކީ އެއީ ނޫންކަން ޒިހާންއަށް ޔަގީން ވެއެވެ.\n“ޒިހާން، އަނޫ ބަނޑުބޮޑު…” ޝިޔާޒް ޒިހާންގެ މޫނަށް ބަލާލަމުން ބުންޏެވެ.\nއެއަޑު އަހަން ޒިހާންއަށް އުނދަގޫ ވީކަން އޭނަގެ މޫނުންވެސް ޝިޔާޒްއަށް ދޭހަވިއެވެ.\nޒިހާން އެއްޗެއް ނުބުނެ ޝިޔާޒްއާ ދިމާއަށް ބަލަން އިނެވެ.\n“އެއްޗެއް ބުނެބަލަ ޒިހާން…” ޒިހާންގެ ފަރާތުން އެއްވެސް ބަހެއް ނީވުމުން ޝިޔާޒް ބުންޏެވެ.\n“އަހަންނަށް އެނގޭ އަނޫއާ މެދު ޝިޔާޒް ކަންބޮޑު ވާކަން… އެކަމަކު އަހަރެން ކައިރީގަ ތިވާހަކަ ދައްކައިގެން ކޮން ކަމެއް ވާނީ؟ ބައެއް ފަހަރު އަހަރެން ހިތަށް އަރާ އަހަރެން ރުޅި އަރުވަން ވެގެންނޭ ޝިޔާޒް ތިވާހަކަ އަހަރެން ކައިރީގަ ދައްކަނީ…” ޒިހާން ބުންޏެވެ.\n“ނޫން، ޒިހާން ރުޅި އަރުވާކަށް ނޫން… އަނޫ އުޅޭ ހާލުގެ ވާހަކަ އެއްވެސް މީހެއް ގާތު ދެއްކެންޏާ އެމީހަކީ ޒިހާން… އެވާހަކަ އަޑު އަހާނެ އިތުރު މީހަކު ނެތޭ، އެހެން ވީމަ ޒިހާން ކައިރީގަ ދެއްކެނީ… އަނޫއާ މެދު ހަމްދަރުދީ ވާނެ ގިނަ ބަޔަކު ނެތްކަން އެންމެ ރަނގަޅަށް އެނގޭނީވެސް ޒިހާންއަށް… އެހެންވެ…” ޝިޔާޒް ބުނެދިނެވެ.\n“އަނޫ އުޅޭ ގޮތް ޒިހާންއަށް ބުނެދޭން އަހަރެން ބޭނުން ވަނީ ސަބަބެއް ނެތިއެއްވެސް ނޫން… އޭނައަށް ދިމާ ވެގެން އުޅޭ ކަންތައް… އަހަންނަކަށް ނޭނގެ ޒިހާންއަށް ކިޔާދޭނެ ގޮތެއްވެސް…” ޒިހާން އެއްޗެއް ނުބުނުމުން އަނެއްކާވެސް ވާހަކަ ދެއްކީ ޝިޔާޒްއެވެ.\n“ކިހިނެއްވީ؟ އަނޫ… އަނޫ ރަނގަޅުތަ؟” ޒިހާންއަށް އަވަސްއަވަހަށް އަހާލެވުނެވެ.\n“އަނޫ ރަނގަޅުހޭ؟ ޒިހާން، އަނޫ އެކަންޏެއް ނޫނޭ މިޝާލްގެ ދަރިއަކަށް ބަލިވެ އިނީކީ… އަހާބަލަ ކާކުތޯ” ޝިޔާޒް ބުންޏެވެ.\n“ކާކު؟” ޒިހާން އަހާލިއެވެ.\n“ޝަމްހާ” ޝިޔާޒްއަށް ބުނެވުނީ ދަތްކުނޑި ވިކާލައިގެން އިނދެއެވެ.\n“ޝަމްހާއޭ؟” ޒިހާންއަށް އަހާލެވުނެވެ.\n“އާނ، ޝަމްހާ… ދެން ޒިހާން ބުނެބަލަ، އަނޫ ރަނގަޅު ވާނެތަ؟” ޝިޔާޒް އެހިއެވެ.\n“އަނޫއަށް އެނގޭތަ؟” ޒިހާން އެއެއް ބަލަން ބޭނުންވިއެވެ.\n“އާނ، އެނގޭ” ޝިޔާޒްގެ ޖަވާބު ކުރެވެ.\n“އަހަރެން ބުނީމޭ އަނޫ ކައިރީގަ… ޝަމްހާ އަދި މިޝާލްގެ ފަހަތުން އުޅޭނެޔޭ، އެރޭވެސް އަހަރެން ބުނިން… އެކަމަކު… ކޮން ކަހަލަ މީހަކާތަ އަނޫ އިނދެގެން އެއުޅެނީ؟ ޝަމްހާ… އޭނަޔަށް ނޭގެނީތަ ޝަމްހާ އެއީ އަނޫގެ… ނުފެނުނީތަ އެނޫން މީހަކު؟ އަނޫގެ ދައްތައޭ އެއީ… އަނޫއަށް ޖެއްސުމަށް އުޅުނަސް ޝަމްހާވެސް މިޝާލްއާ… މިޝާލްގެ ދަރިއެއް…” ޒިހާންއަށް ދެފަރާތަށް ބޯހަލުވާލެވުނެވެ. ޝަމްހާއާ މިޝާލް ދެކެ އެވަގުތު ރުޅި އާދެވުނީ ދުވަހަކުވެސް މީހަކު ދެކެ ރުޅި ނާންނަ ވަރަށެވެ.\n“ޒިހާން، މިޝާލް އަނޫ ވަރިކޮށްފިއްޔާ ޒިހާން މިއަދުވެސް އަނޫއާ އިންނާނަންތަ؟” ޝިޔާޒް ސުވާލު ކުރީ އިރުކޮޅެއް ފަހުންނެވެ.\n“ކީއްވެ ތިހެން ތިއެހީ؟” ޝިޔާޒް އެކަހަލަ ސުވާލެއް ކުރަންވީ ސަބަބެއް ޒިހާންއަކަށް ނުވިސްނުނެވެ.\n“އިހަށް ޖަވާބު ދީބަލަ، ފަހުން ބުނާނަން” ޝިޔާޒް އެދުނެވެ.\n“އާނ، މިހާރުވެސް އަހަރެން އަނޫއާ އިންނަން ތައްޔާރަށް މިހިރީ” ޒިހާން ބުންޏެވެ.\n“މިޝާލްގެ ދަރިއަކާ އެކީ ވިޔަސް ޒިހާން އަނޫ ގަބޫލު ކުރާނަން؟” ޝިޔާޒް އަދިވެސް ޔަގީން ކުރަން ބޭނުންވިއެވެ.\n“އާނ، އަނޫގެ ދަރިއެއް ވިއްޔާ އެއީ އަހަރެންގެވެސް ދަރިއެއް” ޒިހާން ޔަގީންކަން ދިނެވެ.\nޝިޔާޒް ކިޔާދޭން ފެށިއެވެ. އިއްޔެ މިޝާލްމެން ގޭގައި ވީހުރިހާ ކަމެއް ޝިޔާޒްއަށް އެނގިފައި އޮތް ވަރަކުން ކިޔާދިނެވެ. އަދި މިޒޫ ކިޔާދިން ވާހަކަތައްވެސް ކިޔާދިނެވެ. އަނޫޝާ އެރޭ ނިންމި ގޮތްވެސް ކިޔާދިނެވެ.\n“މިޝާލް ޖެހޭނީ އަނޫ ވަރިކުރަން، ވަރިހަމަ ދަރިއަކު ހުއްޓަސް، މުޅި އުމުރުގަ އޭނަގެ ބާރުގެ ދަށުގަ އިންނާކަށް އަނޫއަކަށް ނުޖެހޭނެ. އަނޫ ވަރިކޮށްފަ އޭނަ ޖެހޭނީ ޝަމްހާއާ އިންނަން، އޭނަ ޝަމްހާއާ އިންނަން އަހަރެން މަޖުބޫރު ކުރާނަން… އަނޫ ހީކޮށްފާނެ އަހަރެން ގޯހޭވެސް، އެހެން ވިޔަސް ހެޔޮ، އަނޫ އެތަނުން ސަލާމަތް ކޮށްފަ އަހަރެން ހުއްޓާލާނީ… އެގޮތުން ނުވިއްޔާ އެހެން ގޮތަކުން ވިޔަސް…” ޝިޔާޒް ބުންޏެވެ.\n“މިޝާލް ޝަމްހާއާ އިންނަން އަދި އަނޫ އެއްބަސް ވާނެ، އެގޮތުގަ ހިފަހައްޓައިގެން އޭނައަކަށް ނުހުރެވޭނެ، އަހަންނަށް ޔަގީން” ޒިހާންއަށް އެކަން ޔަގީންވެއެވެ.\n“މިފަހަރަކު އަނޫ ގޮތްދުލެއް ނުކުރާނެ” ޝިޔާޒްގެ ވިސްނުން ތަފާތެވެ.\n“ނޫން… އަނޫ ދުވަހަކުވެސް އެހެން މީހަކަށް ދެރައެއް ވެދާނެ ގޮތަކަށް ކަމެއް ނުކުރާނެ. ޝިޔާޒް ބަލަން ހުރޭ! އަނޫ އަދި އެއްބަސް ވާނެ. އެވަގުތު އޭނަ އައިއްސަ ހުރި ރުޅީގަ ތިހެން ބުންޏަސް އޭނައަކަށް ކެތެއް ނުވާނެ، ޝަމްހާ އަނޫއާ ދޭތެރޭ އެހާ ގޯސްކޮށް ކަންތައް ކުރިއިރުވެސް އޭނަ ޝަމްހާއާ މެދު ވިސްނާނެ، އޭނަ އަދި ގަބޫލު ވާނެ” ބޯހަލުވާލަމުން ޒިހާން ބުންޏެވެ. ޒިހާންއަށް އަނޫޝާ އެނގޭ ވަރަށް އެހެން މީހަކަށް އަނޫޝާ ނޭނގޭނެކަން ޒިހާންއަށް ޔަގީންވެއެވެ.\n“އެހެން ވިޔަސް މިފަހަރު އަހަރެން ދުލެއް ނުކުރާނަން” ޝިޔާޒް ޔަގީން ކަމާ އެކީ ބުންޏެވެ.\n“ޝިޔާޒް، ކަމެއް ރާވައިގެންތަ ތިއުޅެނީ؟” ޒިހާންއަށް ޝައްކު ވިއެވެ.\nޝިޔާޒް އޭނަ ވިސްނާފައިވާ ގޮތް ޒިހާންއަށް ކިޔާދިނެވެ.\n“ޝިޔާޒް! ތީ ރަނގަޅު ގޮތެއް ނޫން” ޒިހާންއަކަށް ޝިޔާޒްގެ ވިސްނުން ކަމަކު ނުދިޔައެވެ.\n“އަހަންނަށްވެސް އެނގޭ މީ ރަނގަޅު ގޮތެއް ނޫންކަން. އެކަމަކު… އަހަންނާ ހެދި ފުރަތަމަ މިކަންތައް ފެށުނީވެސް، އަހަންނަށް ނޭނގި ވިޔަސް މަންމައާ ޝަމްކޮގެ ރޭވުމަކަށް ވިޔަސް އަސްލު އަނޫ އެކަމަށް އެއްބަސްވީ އަހަންނާ ހެދި، އެހެން ވީމަ ކޮންމެ ކަމެއް ކޮށްގެން ވިޔަސް އަނޫ މިނިވަން ކޮށްފަ އަހަރެން ހުއްޓާލާނީ” ޝިޔާޒް ބުންޏެވެ.\n“މިޒޫއަށް އެނގޭތަ؟” ޒިހާން އެހިއެވެ.\nޝިޔާޒް ނޫނެކޭ ބުނުމުގެ ގޮތުން ދެފަރާތަށް ބޯހަލުވާލިއެވެ.\n“އޭނައަށް އެނގިއްޖެއްޔާ…؟” ޒިހާން އެހިއެވެ.\n“އެހާ ހިސާބަކަށް އަދި ނުވިސްނަން… އެކަމަކު މިޒޫއަށް އެނގުނަސް ހުއްޓައެއް ނުލާނަން… ކޮންމެސް ދުވަހަކުން އޭނައަށް ވިސްނޭނެ” ޝިޔާޒް އޭނަގެ ވިސްނުން ބަދަލު ކުރާކަށް ގަސްތެއް ނުކުރެއެވެ.\n“ޝިޔާޒް، އަނޫ ބޭނުން ވާނެތަ މިޝާލްއާ ވަކިވާން؟ އަދި މިހާރު ކުއްޖަކު ލިބެން އުޅޭ އިރު…؟” ޒިހާން އެސުވާލު ކޮށްލީ އިރުކޮޅެއް ފަހުންނެވެ.\n“އަނޫ އެހެރީ މިޝާލްއާ އިނދެވުނީތީ އުޅެން… އެކަމަކު އެގޮތަށް އުޅެގެން އޭނައަށް ކޮން އުފަލެއް އޮތީ؟” ޝިޔާޒް ބުންޏެވެ.\n“ވެދާނެ ތިހެންވެސް، އެކަމަކު އޭނަ ކައިރީގަ އަހާނުލާ ތިކަހަލަ ކަމެއް ކުރަން އުޅޭ އިރު…” ޒިހާންއަށް އަދިވެސް ޝިޔާޒް ނިންމާފައިވާ ގޮތާ އެއްބަހެއް ނުވެވެއެވެ.\n“ޒިހާން ތިއުޅެނީ އަހަރެންގެ ނިންމުން ބަދަލު ކުރަން ކަމަށް ވަންޏާ، ދެން ހުއްޓާލާ، ތިކަމެއް ނުވާނެ” ޝިޔާޒް ބުންޏެވެ.\n“މިޒޫއަށްވެސް އެނގޭނެ އަހަރެން މިހެން ކަންތައް ކުރީ ކީއްވެކަން، ދެން ފަހުން ވާނެ ގޮތެއް އަދި ނޭނގެއެއްނު؟ އަދި އެހެން ޗާންސެއްވެސް ލިބިދާނެ” ޝިޔާޒް އެހެން ބުނި ނަމަވެސް އެއީ އޭނަވެސް ބޭނުން ގޮތެއް ނޫނެވެ.\nޒަރީރު މިޝާލްއާ ވާހަކަ ދެއްކީ ނަސީރާއަށް ނޭނގިއެވެ. ނަމަވެސް އެކަމުގައި ޒަރީރު ކަންތައް ވާން އެދޭ ގޮތް އޭރު ވަނީ ނަސީރާ ގާތު ބުނެފައެވެ. ޒަރީރުގެ ވިސްނުމާ ނަސީރާގެ ވިސްނުން އެއްގޮތް ނުވި ނަމަވެސް ޒަރީރު ދެއްކި ވާހަކަ އަޑު އަހާފައި އެއީ އެންމެ ރަނގަޅު ގޮތް ކަމުގައި ނަސީރާވެސް އެއްބަސް ވިއެވެ.\nއަށެއް ޖެހިތަނާ ޒަރީރު ގެޔަށް އައިސް ކާމޭޒު ދޮށުގައި އިށީނެވެ. އޭރު ނަސީރާއާ މަޒްނާ ކާން ތައްޔާރު ކުރަނީއެވެ. އަނޫޝާ ސިޓިންގރޫމް ސޯފާގައި އިނެވެ. ގިނަ އިރެއް ނުވެ މައުރޫފްއާ ނިހާންވެސް ކާން އައެވެ.\n“އަނޫ، މިޝާލްއަށްވެސް ކާން ގޮވާބަލަ، ބުނޭ ބައްޕަ އެބަ ގޮވައޭ” ޒަރީރު އަނޫޝާއަށް ގޮވާލާފައި ބުންޏެވެ.\nއަނޫޝާ ތެދުވެ މައްޗަށް ދާން އުޅުނެވެ. ނަމަވެސް އަނެއްކާވެސް އަނޫޝާއަށް ގޮވާލަމުން އޭނަ ހުއްޓުވީ ޒަރީރުއެވެ.\n“އަނޫ، އިހަށް އާދެބަލަ، ބައްޕަ އަނޫ ގާތު ވާހަކައެއް ބުނަން ބޭނުން، މަޒޫ ގޮސްދާނަން ދޯ ދޮންބެއަށް ގޮވާލަން؟” ޒަރީރު ބުންޏެވެ.\nއަނޫޝާ އައިސް ކާމޭޒު ކައިރީ އިށިނެވެ. މަޒްނާ މައްޗަށް ދިޔައެވެ. ކާން ހަދާފައި ނަސީރާވެސް އައިސް ޒަރީރުއާ ޖެހިގެން ހުރި ގޮނޑީގައި އިށީނެވެ.\n“މިޝާލް ރޭގަ އެއްވެސް އެއްޗެއް ބުނިތަ؟” ޒަރީރު އަނޫޝާއާ ސުވާލު ކުރިއެވެ.\nއަނޫޝާ ދެފަރާތަށް ބޯހަލުވާލިއެވެ.\n“ބައްޕަ ރޭގަ މިޝާލް ކައިރީގަ ބުނިން ޝަމްހާއާ އިންނާށޭ، ކޮންމެވެސް ގޮތަކުން އަނޫއަށް ވިސްނައިދީގެން އަނޫ ރުއްސާށޭ. މިޝާލް ނުބުނޭތަ؟” ޒަރީރު އެހިއެވެ.\n“މިޝާލްއެއް ނުބުނޭ. އެކަމަކު އަހަރެންވެސް މިޝާލް ކައިރީގަ ބުނިން ތުއްތައާ އިންނާށޭ” އިސް ޖަހާލައިގެން އިނދެ އަނޫޝާ ބުންޏެވެ.\n“އަނޫ ހީނުކުރައްޗޭ ބައްޕަ އެހެން ބުނީ އަނޫއާ މެދު ނުވިސްނާތީއޭ، ނޫނީ އަނޫ އެގޮތަށް ނިންމި ފަހުންވެސް އަނޫއާ ދެކޮޅަށް ބައްޕަ މިޝާލްއަށް ނަސޭހަތް ދެނިއްޔޭ… އެހެންނެއް ނޫން… ބައްޕަގެ އެއްވެސް ކުއްޖަކަށް ދެރަ ގޮތެއް ވާކަށް ބައްޕަ ނޭދެން، މަޒްނާއާ މިލްނާއާ މިޒްނާ ހެން އަނޫއަކީވެސް ބައްޕަ ދެކޭ ގޮތުގަ ހަމަ ބައްޕަގެ ކުއްޖެއް. ލަޔާލްއާ ރައްޔާންއާ އެއްވަރެއް ބައްޕައަށް ވާނީ އަނޫއަށް ލިބޭ ކުއްޖެއްވެސް، އަދި މިޝާލްއާ އެހެން މީހަކަށް ލިބޭ ކުއްޖެއްވެސް، އެހެންވެ ބައްޕަ މިޝާލް ކައިރީގަ އެހެން ބުނީ… އެކުއްޖާއަށްވެސް އެއްވެސް ކަހަލަ ދެރަ ގޮތެއް ވުމަށް ބައްޕައަށް ނޭދެވޭތީ. ބައްޕަ ހީކުރަން އަނޫ ބައްޕައާ މެދު ހިތް ބުރަ ނުކުރާނެ ކަމަށް” ޒަރީރު އަނޫޝާގެ ބޮލުގައި ފިރުމާލިއެވެ.\n“އަހަރެން ބައްޕައާ މެދު ހިތް ބުރައެއް ނުކުރާނަން، އަހަރެންވެސް ގަބޫލު ކުރަނީ ތިހެން، އަހަރެންގެ ދަރިފުޅުހެން މިޝާލްއަށް ދެން ލިބެން އުޅޭ ދަރިފުޅަށްވެސް މިޝާލްއާ މިއާއިލާގެ ލޯތްބާ އަޅާލުން ލިބިގެން ބޮޑުވާން، އަހަރެންގެ ދަރިފުޅާ އެއްގޮތަށް އެކުއްޖާއަށްވެސް ހައްގުތަކެއް ވާނެ، އަހަރެންގެ ސަބަބުން، އަހަރެން ބުނި އެއްޗެއްގެ ސަބަބުން އެކަންތައްތަކުން އެކުއްޖާ މަހުރޫމް ވާކަށް އަހަރެން ނޭދެން. އެއްވެސް ކަމެއްގަ އެކުއްޖާގެ އެއްވެސް ކުށެއް ނެތް… ތީ އަހަރެންވެސް ބޭނުންވާ ގޮތް” އަނޫޝާ ބުންޏެވެ.\nތިރިއަށް ފޭބި މިޝާލްއަށާ މަޒްނާއަށްވެސް އަނޫޝާއާ ޒަރީރު ދެއްކި ވާހަކައިގެ ފަހުބައި އަޑު އިވުނެވެ. މިޝާލްއަށް އަނޫޝާގެ ވާހަކަ އަޑު އިވުމުން ހިތުގައި އަނޫޝާއަށް ހުސްވަމުން ދިޔަ ޖާގަ އިތުރު ވިއެވެ. އެއަންހެން ކުއްޖާ ދެކެ ވެވެމުން އައި ލޯބި ކުރިއަށް ވުރެން ފުން ވިއެވެ. އަނޫޝާއާ މެދު ކަންތައް ކުރެވުނު ގޮތުން އަދިވެސް ބޮޑަށް އަމިއްލަ ނަފްސު ކުށްވެރި ކުރެވުނެވެ. އަދި އަމިއްލަ ހިތުގެ ހާލު އަނޫޝާއަށް އަންގާނެ ރަނގަޅު ފުރުސަތެއް އަވަހަށް ލިބޭނެ ނަމައޭ ހިތަށް އެރިއެވެ.\nމިޝާލް އައިސް އަނޫޝާ ކައިރީ އިށީނެވެ.\n“މިޝާލް، އަނޫވެސް ގަބޫލު ވެއްޖެ، ދެން ލަސް ނުކޮށް އަވަހަށް އެކަމާ އުޅޭ އިނގޭ” ޒަރީރު ބުންޏެވެ.\nމިޝާލް އަނޫޝާއަށް ބަލާލާފައި ބޯޖަހާލީ ހިތާ ދެކޮޅަށެވެ.\nރޭ ހަތަރުދަމު ރޯން އޮތް ޝަމްހާއަށް ފަތިސް ނަމާދު ބަންގީގެ އަޑު އިވުނެވެ. އިރުކޮޅަކު ވިސްނަން އޮވެފައި ތެދުވެ ވުޟޫ ކޮށްލައިގެން ޝަމްހާ ފަތިސް ނަމާދު ކޮށްލިއެވެ. އެތައް ދުވަހެއް ފަހުން ނަމާދު ކޮށްލެވުމުންވެސް ހިތަށް ހަމަ ޖެހުމެއް ލިބިގެން ދިޔަކަން ޝަމްހާއަށް އިހުސާސް ކުރެވުނެވެ.\nނަމާދުކޮށް ނިމިގެން މުސައްލަ މަތީ އިނދެ، އެންމެ ފަހުން ނަމާދު ކުރި ދުވަހެއް ހަނދާން ވޭތޯ ޝަމްހާ މަސައްކަތް ކުރިއެވެ. ރޯދަ މަހެވެ. އެނެމް ފަހުން މިދިޔަ ރޯދަ މަހުގެ ފަހުން ޝަމްހާ ނަމާދެއް ނުކުރެއެވެ. އެވެސް ހިތަށް އެރި ފަހަރަކުއެވެ. އެވަގުތު ދެން އެންމެ ނަމާދެއްވެސް ވައްޓާނުލާ ހުރިހާ ނަމާދެއް ކުރުމަށް ޝަމްހާ އަޒުމް ކަނޑައެޅިއެވެ.\nނަމާދުކޮށް ނިމިގެން ޝަމްހާ އަނެއްކާވެސް އޮށޯތެވެ. ވެދިޔަ ކަންތަކާ މެދު ވިސްނިއެވެ. އަނޫޝާ މަތިން ހަނދާން ވުމުން ފުރަތަމަ ފަހަރަށް ޝަމްހާގެ ހިތުގައި ހަސަދައިގެ އަލިފާންގަނޑު ރޯނުވި ފުރަތަމަ ފަހަރަކީ އެއީއެވެ. ރަނގަޅަށް ވިސްނާލުމުން ޝަމްހާއަށް ހުރިހާ ކަމެއްވެސް ސާފުވިއެވެ.\nޝަމްހާ އަނޫޝާ ދެކެ ރުޅި އަންނަން ޖެހޭ އެއްވެސް ސަބަބެއް ނެތެވެ. އަނޫޝާ ދުވަހަކުވެސް ޝަމްހާ ހިތްހަމަ ނުޖެހޭ ނުވަތަ ރުޅި އަންނަ ފަދަ ކަމެއް ކޮށްފައެއް ނެތެވެ. ހުރިހާ ކަމެއްވެސް ކުރީ ޝަމްހާއެވެ. ޝަމްހާއާ ޝަރީފާއެވެ. އަނޫޝާ ފުރަތަމަ އެގެޔަށް އައި ދުވަހުން ފެށިގެންވެސް އެއްވެސް ސަބަބެއް ނެތި އެދެމީހުން އަނޫޝާ ދެކެ ރުޅި އައެވެ. އޭނައަށް އެއްޗެހި ކިޔާ ޖެއްސުންކޮށް މަލާމާތްކޮށް ހެދިއެވެ.\nޝަރީފާ އަނޫޝާ ދެކެ އެހާ ރުޅި އަންނަ ސަބަބެއް ޝަމްހާއަކަށް ނޭނގެއެވެ. ޝަމްހާ އަނޫޝާ ދެކެ ރުޅި އަންނަން ފެށީ އަނޫޝާގެ ރީތކަމާ މެދު ހިތުގައި ހަސަދަވެރިކަން އުފެދުނީތީއެވެ. ބޮޑު ވަމުން އައި ވަރަކަށް އެރީތިކަން އިތުރަށް ފުރިހަމަ ވަމުން އައީތީއެވެ. ޝަމްހާއާ ޝައުފާއާ އެކީ އަނޫޝާ ގޭން ބޭރަށް ނިކުމެލާ މަދު ފަހަރެއްގައިވެސް ފިރިހެން ކުދިންގެ ސަމާލުކަން އަނޫޝާއަށް ހުއްޓޭތީއެވެ.\nއަނޫޝާގެ ދޮންދޮން މޫނާ ބޮޑު ދެލޮލެވެ. ދިގު އެސްފިޔަތަކާ ކުޑަކުޑަ ނޭފަތެވެ. ލިޕްސްޓިކްއެއްގެ އެހީއަކާ ނުލާވެސް ގަދަ ފިޔާތޮށި ކުލައިގެ ތުންފަތެވެ. ފަންފަން ކަޅު އިސްތަށިގަނޑެވެ. ބައްޓަން ރީތި ހަށިގަނޑެވެ. ޒަމާނާ ނުގުޅޭ ހެދުން ލާފައި ހުންނަ އިރުވެސް އަނޫޝާއަށް ފިރިހެން ކުދިން ބަލާ ވަރުން ޝަމްހާއަށް އެއްޗެއް ނުބުނެ ނުހުރެވެއެވެ. ނަމަވެސް ޝަމްހާގެ މަލާމާތުގެ ބަސްތައް އަޑުއަހާފައިވެސް އަނޫޝާ އޭނަގެ އަމިއްލަ ގޮތް ބަދަލު ކުރާކަށް ނޫޅެއެވެ.\nޝަމްހާއަށް ވުރެން ގިނައިން ގެޔަށް ފޯން އަންނަނީ އަނޫޝާއަށެވެ. ދަންނަ ފިރިހެން ކުދިން އަހަނީވެސް އަނޫޝާގެ ވާހަކައެވެ. ޝަމްހާއަށް ނުވިސްނުނު ކަމަކީ ރީތި ކަމަކީ ހަމަ އެކަނި ބޭރުފުށުން ފެންނަ ރީތިކަން ނޫންކަމެވެ. އަނޫޝާގެ އަޚްލާގުގެ ރީތިކަމާ ޝަމްހާއަށް ވާދަ ނުކުރެވޭނެކަން އޭނައަށް ނުވިސްނުނީއެވެ.\nއަނޫޝާ ދެކެ ޝަމްހާ އަންނަމުން ދިޔަ ރުޅި އޭގެ ހައްދު ފަހަނައަޅާ، އެރުޅީގެ ސަބަބުން ކޮންމެފަދަ ކަމެއްވެސް ކުރަން ޝަމްހާ ބޭނުންވީ ޒިހާންއާ އަނޫޝާގެ ގުޅުން ޝަމްހާއަށް އެނގުމުންނެވެ. އަނޫޝާއަށް ޓަކާ ޒިހާން ޝަމްހާގެ ލޯތްބަށް އިންކާރު ކުރުމުންނެވެ.\nއެދުވަހުގެ ފަހުން އަނޫޝާއަށް އެއްވެސް ކަމެއް ކާމިޔާބު ވިޔަ ނުދިނުމަށް ކުރެވުނު މަސައްކަތެއް ކުރަން އަމިއްލަ ނަފްސަށް ވަޢުދުވި ޝަމްހާއަށް މިކުރެވެނީ ކޮންފަދަ ކަމެއްކަންވެސް ވިސްނާނުލެވުނީއެވެ. ހުރިހާ ކަމެއް ވެނިމުނު އިރު ދެރަވީ ޝަމްހާއެވެ. އެކަނިވެ ބާކީވީވެސް ޝަމްހާއެވެ.\nނަމަވެސް މިއަދު ހަސަދައިން ފުރިގެން ވީ ޝަމްހާގެ ހިތް ކޮންމެވެސް ވަރަކަށް ސާފު ވެއްޖެއެވެ. ހެޔޮކަމަކާ ދިމާއަށް އެނބުރުނީތީ އެސިކުނޑިއަށް ހެޔޮވިސްނުން ވިސްނެން ފަށައިފިއެވެ. ކޮންމެ ގޮތަކުން ބެލިޔަސް ކުށްވެރިއަކީ ހަމަ ޝަމްހާއެވެ. އަނޫޝާގެ ކުށެއް ނެތެވެ. އެހުރިހާ ކަމެއްގައި ކުށްވެރިވާ އިތުރު މީހަކު ވާނަމަ އެއީ ޝަރީފާއެވެ. ފުރަތަމަ ދުވަހުން ފެށިގެންވެސް ޝަމްހާއާ އެއްކޮޅަށް ހުރުމުގެ ބަދަލުގައި ރަނގަޅު ގޮތަކި ކޮބާކަން ވިސްނައިދިން ނަމަ މިދުވަސް ނައީސް ކަންނޭނގެއެވެ.\nއިރުއަރާ ދިޔަތާ އެތައް އިރެއް ފަހުން ޝަމްހާއަށް ނިދުނު އިރު އޭނަ ވަނީ ގޮތެއް ނިންމާފައެވެ.\nއަނެއް ދުވަހުގެ ރެއެވެ. މިޝާލް ޝަމްހާމެން ގެޔަށް ދިޔަ އިރު ސިޓިންގރޫމްގައި މިޒްނާ އެކަނި އިނެވެ.\n“ދޮންބޭ…” މިޝާލް ފެނުމުން މިޒްނާ ތެދުވިއެވެ.\n“ކޮބާ ޝިޔާޒް؟ ގޭގަ އުޅެންޏާ ގޮވާލަބަލަ، ޝިޔާޒް މަންމައަށްވެސް” މިޝާލް ބުންޏެވެ.\n“މި ގޮވަނީ، ދޮންބެ ވަދެ އިށީނދެބަލަ” ދޮރުމަތީ ހުރި މިޝާލްއަށް އެތެރެއަށް ވަންނަން ބުނެފައި މިޒްނާ ގޮސް ފުރަތަމަ ގޮވީ ޝަރީފާއަށެވެ. ޝިޔާޒްއަށް ގޮވީ އޭގެ ފަހުންނެވެ. މިޒްނާއާ ޝިޔާޒް ތިރިއަށް އައި އިރު ޝަރީފާއާ މިޝާލް ސޯފާގައި ތިއްބެވެ.\nޝިޔާޒްމެންނަށް ނޭނގި އެމީހުންގެ ފަހަތުން ޝަމްހާވެސް ތިރިއަށް ފޭބިއެވެ. ނަމަވެސް އެގޭން މިޝާލް ފެނުމުން ޝަމްހާ އެމީހުންނަށް ނުފެންނާނެހެން ބަދިގޭ ދޮރާ ނިވާ ވެލިއެވެ.\n“ކޮން ކަމެއް ދެން ނުވެ އޮތީ؟” މިޝާލް ފެނުމުން ޝިޔާޒް އަހާލިއެވެ.\n“ޝަމްހާއާ ކައިވެނި ކުރަން އަހަރެން ބޭނުން ވާތީ، އެކަން ވީހާވެސް އަވަހަކަށް ނިންމަން ވެގެން…” މިޝާލް އައި ބޭނުން ބުނެދިނެވެ.\n“އަނޫ ވަރިކޮށްފަތަ ތިއައީ؟” ޝިޔާޒްގެ އަޑުގައި ވަނީ ނުރުހުމެވެ.\n“އަނޫ ގަބޫލު ވެއްޖެ” މިޝާލްގެ ޖަވާބު ކުރެވެ.\nއެޖަވާބު އަޑު އިވުމާއެކު ޝިޔާޒް ހަނދާންވީ އެދުވަހު ޒިހާން ދެއްކި ވާހަކައެވެ.\n“އެކަމަކު އަހަރެން ގަބޫލެއް ނޫން… އަހަރެން ބޭނުމެއް ނޫން މިޝާލްއާ އިންނާކަށް” އެވަގުތު ޝަމްހާ އައިސް އެމީހުންގެ ކުރިމަތީ ހުއްޓެމުން ބުންޏެވެ.\nއެދުވަހު ޝަމްހާ ނިންމި ނިންމުމަކީ އެއީއެވެ. އެވަގުތުން ފެށިގެން އަނޫޝާއަށް ދެރަ ވާނެ އެއްވެސް ކަމެއް ނުކުރުމަށެވެ. ޝަމްހާއަށް ފާފައެއް ކުރެވިއްޖެއެވެ. ދެން އިތުރު ފާފައެއް ކުރާކަށް އޭނަ ބޭނުމެއް ނޫނެވެ. ޝަމްހާއާ ކައިވެނި ކުރާކަށް މިޝާލްއަށް މަޖުބޫރެއް ދެން ނުކުރާނެއެވެ. މިޝާލް އެއްބަސް ވިނަމަވެސް ދެން ޝަމްހާ އެކައިވެންޏަކަށް އެއްބަހެއް ނުވާނެއެވެ. ކޮންމެ ގޮތެއް ވިޔަސް ވީކަމެއް ދެން ބަދަލެއް ނުވާނެއެވެ. ޝަމްހާގެ ސަބަބުން ދެން އަނޫޝާއަކަށް އިތުރު ދަތިތަކަކާ ކުރިމަތި ލާކަށް ނުޖެހޭނެއެވެ.\n“ޝަމްހާ!” ޝަމްހާ ބުނި އެއްޗަކުން ޝަރީފާއަށް އިންތަނުން ތެދުވެވުނެވެ.\n“މިހާރު ކޮން ކަމެއް ބޭނުން ވެގެން ތިއުޅެނީ؟” މިޝާލްވެސް ޝަމްހާ ދެކެ އައީ ރުޅިއެވެ. އޭނައަށް ހީވީ އަނެއްކާވެސް ޝަމްހާގެ ހިތުގައި ކޮންމެވެސް ކަމެއް ރާވަމުން ދާ ހެންނެވެ.\n“އެއްވެސް ކަމެއް އަހަރެން ބޭނުމެއް ނޫން… މީ ވެނިމިފަ އޮތް ކަމެއް، އޭރު އަހަރެން އެހެން ބުންޏަސް މިޝާލްއާ އިންނާކަށް މިހާރަކު ބޭނުމެއް ނޫން” ޝަމްހާ ބުންޏެވެ.\n“ޝަމްހާ، ތީ ދެން ކޮން ކަމެއް؟ އެނގޭތަ ތިކިޔެނީ ކީކޭ ކަން؟ މިޝާލް އެބުނީ ކައިވެނީގެ ކަންތައް ވީހާވެސް އަވަހަކަށް ނިންމަން ވެގެން އެވާހަކަ ދައްކާށޭ އެއައީ… ދެން ޝަމްހާ މިހާރު ކީކޭ ތިކިޔަނީ؟” ޝަރީފާ ގާތަށް ރުޅި އައިސްގެން އެހިއެވެ.\n“ދެން އިނަސް މީ އެހެން ގޮތަކަށް ލިބުނު ކުއްޖަކަށް ވާނެތަ މަންމާ؟ އެހެން ބައެއްގެ ދިރިއުޅުމުގެ ތެރެއަށް ވަދެ ހަލާކު ކުރުން ނޫން ކަމެއް ނުވާނެ… އެކަން އަހަންނަށް މިހާރުވެސް ކުރެވިއްޖެ… މިޝާލް އަހަންނާ ނީނަކަސް މީ އޭނަގެ ކުއްޖެއް ކަމަށް ގަބޫލު ކުރަންޏާ ފަހުންވެސް އޭނަ އެކަން ދަންނާނެ، އެހެން ވިއްޔާ އެނިމުނީ… އެހެން ކޮން ކަމެއްތަ ދެން އަހަރެން ބޭނުން ވާނީ؟” ޝަމްހާ ގޮތް ދޫކުރާކަށް ގަސްތެއް ނުކުރެއެވެ.\nHey allll… i m vvv sorry for being so late…. but something unexpected came up… so now up kollyy mi… i hope kudhin Marsha dheke rulhi naannaane kamah.. ???\nhykuran mi baives kamudhaane kamah.. thnx for reading n commenting.. adhi mufaharuves bunelan beynun readers ge comments ah reply nukurevunas ehcheh hy nukurahcheyyy… its just that i hv so much to do that mikamah ehaa vaguthu nudhevenyyy.. but m vvv happy that u all read my stories n like it.. thnx… n part 21 sunday ga… happy friday to all.. gud night!!\nAlhe haadha lahakun thi up kohly. Mihaaru vaahakathakah inthixaAr koh, koh varubali vegen nidhijehey varu vejje.\nwow nice. nidhifa ovaa huvafenun fenunee vaahaka up vefa hutaa. anoo mishaaal aa eykee happy ko ulheyne dhi\nAnoo n xihaan\nwow wow .. story vrh habeys .. maarsha 21 vaa sunday en neh .. 17 vaa sunday dhw .. olhuny dhwla .. marsha ur the best .. love yrhhh ☺?\nNoon.. hama 21st episode sunday ah onnaany… mihaaru mi nimuny 20th ennu\noh ..ur right aimsithu .. olhuny .. ?\nMihaaru beynumis anu and mishal. Den Shamha ah xihaan die.\nhehe.. not bad hooo.. well you think zihaan should die??/ but i think anoo should get xihan. and shamha will die like she will suisid and then mishal will change and he will get another gud wife. maybeatwin of anu. and then anus baby will die too because anu and mishal had se* when she was pregnant. so i think that will happen. and anu will be preg to xihaans child and they live happily ever after.. tadaaa… 🙂\nnoo !!! anu ah mishai


Chocolate Souffle Crepe varah meeru vaane\nޗޮކްލެޓް ސުފްލެސް ކްރެޕް ވަރަށް މީރުވާނެ\nކުކުޅު ބިހުގެ ރީނދޫބައި / ހުދުބައި\nރޯދަ ވީއްލަން ކާއެއްޗެހި ތައްޔާރުކުރާއިރު އެންމެ ބޮޑު ސަމާލުކަމެއް ދޭ އެއް ކަމަކީ މީރު ފޮނި އެއްޗެއް ތައްޔާރު ކުރުމެވެ. މީރު އަދި ތަފާތު އެއްޗެއް ތައްޔާރު ކުރަން ކޮންމެ މީހަކުވެސް ވަރަށް ހާއްސަ އިސްކަމެއްދެ އެވެ. އެގޮތުން އަވަސްގެ "ރިހަފަތު" ގައި މިއަދު މި ހިމަނާލަނީ ރޯދަ ވީއްލާ ގަޑިއަށް ތައްޔާރުކޮށްލެވިދާނެ މީރު ޑެޒާޓް އެކެވެ. ޗޮކްލެޓް ސުފްލޭސް ކްރެޕް އެވެ. މިއީ ތައްޔާރުކޮށްލަންވެސް އެހާ އުނދަގޫ އެއްޗެއް ނޫނެވެ.\nއެންމެ ފުރަތަމަ ކްރޭޕް ތައްޔާރުކޮށްލުމުން ފަސޭހަވާނެ އެވެ. އެގޮތުން އެންމެ ފުރަތަމަ ބަޓަރުކޮޅު މަޑު ގިނީގައި މެލްޓްކޮށްލާށެެވެ. ދެން ވަކިން އެހެން ތައްޓެއްގައި ފުށާ، ކޮކޯ ޕައުޑަރު އަދި ސިނަމަން ޕައުޑަރު ރަނގަޅަށް އެއްކޮށްލާށެވެ. އަނެއްކާވެސް އެހެން ތައްޓެއްގައި ކިރާއި ކުކުޅު ބިސް ރަނގަޅަށް ގިރާލާށެވެ. ކިރު އަޅަންވާނީ ބިސް ރަނގަޅަށް ގިރާފަ އެވެ. އެއަށްފަހު އޭގެ ތެރެއަށް އެސެންސް އެޅުމަށްފަހު ގިރާލާފައި ކުރިން ތައްޔާރުކުރި ފުށްކޮޅާއި އެއްކޮށްލާށެވެ. ރަނގަޅަށް މިކްސް ކޮށްލުމަށްފަހު އޭގެ ތެރެއަށް ބަޓަރުކޮޅު އަޅާލާފައި އެއްކޮށްލާށެވެ. އެއަށްފަހު އެއިން އޮމްލެޓް ގޮތަށް ކުދި ފޮޅިތަކެއް ފިހެލާށެވެ. އެހާ ތުނިވެސް އަދި އެހާ ބޯވެސް ނުކުރައްޗެވެ.\nދެން ސުފްލޭސް ތައްޔާރުކޮށްލަންވީ އެވެ. އެންމެ ފުރަތަމަ ބިހުގެ ރީނދޫބައި ހަކުރު ރަނގަޅަށް އެއްކޮށްލާށެވެ. ހަކުރުކޮޅު އެއްކޮށް ވިރުވާލަން ވާނެ އެވެ. ދެން ޑާކް ޗޮކްލެޓްކޮޅު ކިރު އަރައިގެން ރަނގަޅަށް މެލްޓްކޮށްލާށެވެ. އެއަށްފަހު ދެންމެ ހަކުރުއަޅައިގެން ތައްޔާރުކުރި ބިހުގެ ތެރެއަށް އަޅައި ރަނގަޅަށް އެއްކޮށްލާށެވެ.\nދެން ކުކުޅު ބިހުގެ ހުދުބައި ވަރަށް ރަނގަަޅަށް ގިރާލާށެވެ. ރަނގަޅަށް ފޯމްއަކަށް ތައްޔާރުވުމުން ހަކުރު އެޅުމަށްފަހު އަނެއްކާވެސް ގިރާލާށެވެ. އެއަށްފަހު ކުރިން ތައްޔާރުކުރި ޑާކް ޗޮކްލެޓް ކޮޅުގެ ތެރެއަށް އަޅާ މިކްސް ކޮށްލާށެވެ.\nދެން ޓްރޭއެއްގައި ކުރިން ތައްޔާރުކުރި ކްރޭޕްތައް ފަތުރާލުމަށްފަހު އޭގެ މައްޗަށް ސުފްލޭސް އަޅާފައި ފަތް ޖަހާލާށެވެ. ދެން އަވަނަށް ލާފައި ކުޑަކޮށް ފިހެލާށެވެ. އޭރަށް ތައްޔާކުރެވުނީ އެވެ.


Shareeathun engunee Yameen ge saabithukan, ei leader eh: idhikolhu | Mihaaru\nކުރީގެ ރައީސް ޔާމީން ކްރިމިނަލް ކޯޓަށް ވަޑައިގެންނެވި ގަޑީގައި ޕީއެންސީގެ ރައީސް އަބްދުއްރަހީމް އަބްދުﷲ (ކ-2) އަދި ޕީޕީއެމް/ޕީއެންސީގެ އިސް ބައެއް ބޭފުޅުން މަޑުކޮށްލައިގެން. --- ފޮޓޯ: ހުސެއިން ވަހީދު/ މިހާރު\nޝަރީއަތުން އެނގުނީ ޔާމީންގެ ސާބިތުކަން، އެއީ ލީޑަރެއް: އިދިކޮޅު\n21 ޖުލައި 2019 - 17:55 51 comments\nޕީޕީއެމް/ޕީއެންސީން ބޭއްވި ނޫސްވެރިންގެ ބައްދަލުވުމުގައި ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވީ ރާއްޖޭގައި ކުރިން ވެރިކަން ކުރެއްވި ބޭފުޅުން ތަންތަނަށް ގެންދިއުމުން ތިއްބެވީ ހަނު ކަމަށެވެ. އެކަމަށް ބާރު ދެއްވައި އަބްދުއްރަހީމް މިސާލު ނެންގެވީ ކުރީގެ ރައީސް މައުމޫން އަބްދުލްގައްޔޫމާއި ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު ހަނު ހުންނެވި ކަމަށް ވިދާޅުވެ އެވެ.\nއަބްދުއްރަހީމް ވިދާޅުވީ ޔާމީންގެ ވަކީލުން ކޯޓުގައި ތިއްބަވަނިކޮށް، ތެދުވެވަޑައިގެން އެމަނިކުފާނަށް ކުރެވޭ ތުހުމަތުތަކުން ބަރީއަވުމުން ގެންދެވި މަންޒަރު ފެނުނު ކަމަށެވެ. އެހެންވެ، ޔާމީނަކީ ދިވެހިން ބޭނުންވާ ކަހަލަ ލީޑަރެއް ކަމަށް ވިދާޅުވެ، އަބްދުއްރަހީމް ވަނީ އެމަނިކުފާނު ތައުރީފް ކުރައްވައިފަ އެވެ.\nއަބްދުއްރަހީމް ވިދާޅުވީ އެންމެ ފަހުން، ކާނިވާ ސަރަހައްދުގައި އިދިކޮޅު ފަރާތްތަކުން ބޭއްވި ޖަލްސާގައި ޔާމީން ބައިވެރިވެވަޑައިގެން، ހަގީގަތް ހާމަކޮށްދިނުމުން ރައްޔިތުންނަށް އާ ރޫހެއް ލިބިފައިވާ ކަމަށެވެ.\nކުރީގެ ރައީސް އަބްދުﷲ ޔާމީން މިއަދު ކްރިމިނަލް ކޯޓަށް ވަޑައިގަންނަވަނީ. އެމަނިކުފާނު ކްރިމިނަލް ކޯޓުގައި ދެ ގަޑިއިރާއި ތިރީސް މިނިޓް ހޭދަކުރެއްވި. --- ފޮޓޯ: ހުސެއިން ވަހީދު/ މިހާރު\n"ޔާމީން ދެއްކެވި ސާބިތު ހެކި، ރައްޔިތުން ބަލައިގަންނަ އެއްޗަކަށްވެއްޖެ. އޭގެ ނަތީޖާއެއްގެ ގޮތުން ސިޔާސީ އެކިއެކި ޕްރެޝަރުތަކާ އަޅުގަނޑުމެންނަށް ކުރިމަތިވޭ. ޕީޕީއެމް އާއި ޕީއެންސީ އޮތީ ގައުމާއި ރައްޔިތުންގެ ހައްގުގައި ކުރަން ޖެހުނު ކޮންމެ މަސައްކަތެއް ކުރަން ތައްޔާރަށް،" އަބްދުއްރަހީމް ވިދާޅުވި އެވެ.\nޕީޕީއެމް/ޕީއެންސީން ވަނީ އަންނަ މަހުގެ އެއް ވަނަ ދުވަހު މާލޭގައި ރެލީއެއް ބާއްވާނެ ކަން އިއުލާންކޮށްފަ އެވެ. އެ ދެ ޕާޓީން ބުނި ގޮތުގައި ރެލީގައި ޔާމީން ވެސް ބައިވެރިވެވަޑައިގަންނަވާނެ އެވެ. މިއީ ލޯކަލް ކައުންސިލް އިންތިހާބަށް އަމާޒުކޮށް ފަށާ ހަރަކާތްތަކެއް ކަމަށް އެ ދެ ޕާޓީން ބުންޏެވެ.\nއަބްދުއްރަހީމް ވިދާޅުވީ ކިތަންމެ ވަރުގަދަ ސިޔާސީ ފިއްތުންތަކެއް ކުރިމަތި ކުރުވިޔަސް، އިދިކޮޅު ފަރާތްތަކުގެ ހަރަކާތްތައް ހުއްޓުވިދާނެ ކަމަށް ގަބޫލު ނުކުރައްވާ ކަމަށެވެ. އަދި ޔާމީނަށް އަމާޒުކޮށްގެން ހިނގަމުންދާ ކަންކަމަކީ ސިޔާސީ ކަންކަމުގެ ގޮތުގައި އަބްދުއްރަހީމް ސިފަ ކުރެއްވި އެވެ.\nޔާމީނާ މެދު ދިވެހިންގެ މެދުގައި އޮތް ލޯތްބަށް ކުޑަ ވެސް ބަދަލެއް ނާންނަ ކަމަށާއި އެމަނިކުފާނު ދައުލަތުގެ ފައިސާ އިން ވައްކަން ނުކުރައްވާ ކަމަށް ވެސް އަބްދުއްރަހީމް ވިދާޅުވި އެވެ. އަދި ސިޔާސީ ތުހުމަތުތަކެއްކޮށްގެން ޔާމީންގެ އަގު ވައްޓާ ނުލެވޭނެ ކަމަށް ވެސް އޭނާ ވިދާޅުވި އެވެ.\nއަބްދުއްރަހީމް ވިދާޅުވި ގޮތުގައި ސަރުކާރު އައީ ވަރަށް ގިނަ ވައުދުތަކެއް ވެގެންނެވެ. އެކަމަކު، އެ ވައުދުތައް ފުއްދިފައި ނުވާ އިރު، ސަރުކާރުން އުޅެނީ އެހެން ކަންކަމަށް އަމާޒު ބަދަލުކުރަން ކަމަށް އޭނާ ވިދާޅުވި އެވެ.\n"އެއިން އެއްވެސް ވައުދެއް ނުފުއްދުނު. ތަރައްގީގެ މަޝްރޫއެއް ނުހިންގޭ. ދައުލަތަށް އާމްދަނީ ލިބޭނެ މަސައްކަތްތަކެއް ނުކުރެވޭ. ދައުލަތުގެ ރިޒާވް ދަނީ ދުވަހުން ދުވަހަށް ދަށަށް،" ނޫސްވެރިއަކު ކުރެއްވި ސުވާލުގެ ޖަވާބުގައި ފޮނަދޫ ދާއިރާގެ މެމްބަރު ކަން ކުރިން ކުރެއްވި އަބްދުއްރަހީމް ވިދާޅުވި އެވެ.\nއިތުރު ލިޔުންތައް ކްރިމިނަލް ކޯޓް އިދިކޮޅު ފަރާތްތައް ކޮރަޕްޝަން ޕީޕީއެމް ކުރީގެ މެމްބަރު އަބްދުއްރަހީމް އަބްދުﷲ ރައީސް އަބްދުﷲ ޔާމީން އެމްއެމްޕީއާރްސީގެ ކޮރަޕްޝަން ޕީޕަލްސް ނެޝަނަލް ކޮންގްރެސް


Handhaanaa Thareekhuge Therein Raajje Dhuh Fahuge Bodu Hulhu\nހަނދާނާ ތާރީޚުގެ ތެރެއިން ރާއްޖެ ދުށް ފަހުގެ ބޮޑު ހުޅު\n5 މަސް, 1 ހަފްތާ,6ދުވަސް, 12 ގަޑި, 59 މިނެޓް, 19 ސިކުންތު ކުރިން 6590މަރިޔަމް އިސްއާދާ\nވެރިކަމުގެ ދަހިވެތި ކަމުގައި ހިންގާ ސިޔާސީ ހަމަނުޖެހުންތަކާ ގުޅިގެން ރާއްޖޭގައި އެކި ފަހަރު މަތިން ބޮޑުހުޅު ޖެހިކަން ތާރީޚީ ފަތްފުށްތަކުން ފެންނަން އެބަހުރިއެވެ. އެގޮތުން ރަސްކަމުގެ ދުވަސްވަރުންފެށިގެން ވެސް ރާއްޖޭގައި އެކި ފަހަރު މަތިން ބޮޑު ހުޅުޖަހާ ރައްޔިތުންނަށާއި ދައުލަތަށް ބޮޑެތި ގެއްލުންތަކެއް ދީފައިވާކަން އެނގެން އެބަހުރިއެވެ. ރާއްޖޭގައި އެންމެ ފަހުން ބޮޑު ހުޅުޖެހުމުގެ ހާދިސާއެއް ހިނގާފައިވަނީ 2012 ވަނަ އަހަރުގެ ފެބްރުއަރީ މަހުގެ 8 ވަނަ ދުވަހުއެވެ.\n2012 ވަނަ އަހަރުގެ ފެބްރުއަރީ މަހުގެ 8 ވަނަ ދުވަހަކީ ދިވެހިރާއްޖޭގެ ތާރީޚު ދުށް ބިރުވެރި އަދި ނާމާން ދުވަހެކެވެ. އެއީ ކުރީގެ ރައީސް މުހައްމަދު ނަޝީދު އަމިއްލަފުޅަށް މަގާމުން އިސްތިއުފާދެއްވިތާ އެންމެ 24 ގަޑި އިރުވެސް ނުވަނީސް ނަޝީދު އިސްވެ ހުންނަވައިގެން އެމްޑީޕީގެ އެކްޓިވިސްޓުންގެ ބޭނުން ހިފައިހެން ހިންގި ބޮޑު ޖަރީމާއެކެވެ. ރާއްޖޭގެ އެކި ހިސާބުތަކުގައި އެމްޑީޕީ އިސްވެ ނިކުމެ މުޒާހަރާ ކުރުމުގެ ނަމުގައި ތަންތަނުގައި ހުޅުޖަހާ ދައުލަތުގެ މުދަލަށް ގެއްލުން ދިން ބިރުވެރި ދުވަހެކެވެ.\nއެ ހާދިސާގައި ވެރިރަށް މާލެއާއި، އަތޮޅުތަކުގައި ހުރި ޕޮލިސް ސްޓޭޝަންތަކުގައި ހުޅުޖަހާ އަންދާލި އިރު ބައެއް އަތޮޅު ކައުންސިލް އިދާރާތަކާއި، ރަށްރަށުގެ ކޯޓުތަކުގެ އިތުރުން އަމިއްލަ މީހުންގެ މުދަލުގައި ހުޅުޖަހާ އަންދާލިއެވެ. އެދުވަހަކީ ރައްޔިތުންގެ ހިތްތަކުގައި ބިރުވެރިކަމާ ނާމާންކަން އިންތިހާއަށް އިތުރުވި ދުވަހެކެވެ. ވެރިކަމުގެ ދަހިވެތި ކަމުގައި ފަރުދަކު އިސްވެ ހުރެގެން ގައުމުގައި ބޮޑު ހުޅު ޖެހުމުގެ ސަބަބުން ދައުލަތަށް އިޢާދަ ނުކުރެވޭ ވަރުގެ ބޮޑެތި ގެއްލުންތަކެއް ލިބިގެން ދިޔައިރު، ރައްޔިތުންގެ ތެރެއިން ބައެއްގެ ވަރި ކައިވެނީގެ ސެޓްފިކެޓްތަކާއި، މުހިންމު ލިޔެކިޔުންތައް އެއްކޮށް ނެތިގެން ދިޔައެވެ.\nއެ ދުވަހު ލިބުނު ގެއްލުންތަކާ ގުޅިގެން ޑީޖޭއޭއިން މީގެ ކުރިން ނެރުނު ރިޕޯޓެއްގައި ބުނެފައި ވަނީ 8 ފެބްރުއަރީ 2012 ވަނަ ދުވަހު ހުޅުޖަހައި ރާއްޖޭގެ ފަސް ކޯޓެއް އަނދާލާފައިވާ ކަމަށް ވަނީ ބުނެފައެވެ. އެގޮތުން އެއްކޮށް އަންދާލީ ގދ. ތިނަދޫ ކޯޓާއި ސ. ހިތަދޫ ކޯޓާއި އެއަތޮޅު މަރަދޫ ކޯޓާއި ފޭދޫޫ ކޯޓުގެ އިތުރުން ހުޅުދޫ ކޯޓެވެ. އަދި އޭގެ އިތުރުން ތިން ކޯޓަކަށް ގެއްލުންދީފައިވެއެވެ. އެއީ ޏ. ފުވައްމުލަކު ކޯޓާއި ގދ. ރަތަފަންދޫ ކޯޓުގެ އިތުރުން މަރަދޫފޭދޫ ކޯޓެވެ.\n8 ފެބްރުއަރީ 2012 ވަނަ ދުވަހުގެރޭ އަލިފާން ރޯކޮށްލުމުގެ ސަބަބުން ރަތަފްންދޫ ކޯޓުގެ ފޮޓޯކޮޕީ މެޝިނާއި، ފެކްސް މެޝިނާއި، ޕްރިންޓަރު ބޭނުން ނުކުރެވޭވަރަށް ހަލާކުވި ކަމަށާއި އަދި އަލިފާން ރޯކޮށްލުމުގެ ސަބަބުން މަރަދޫފޭދޫ ކޯޓުގެ މެޝިނަރީއާއި އިކްވިޕްމަންޓްސް ވަނީ ބޭނުން ނުކުރެވޭ ވަރަށް ހަލާކުވެފައި ކަމަށް ޑީޖޭއޭ އިން އޭރުވަނީ ބުނެފައެވެ. އެމްޑީޕީ އިސްވެއޮވެ 8 ފެބްރުއަރީ 2012 ވަނަ ދުވަހު ރާއްޖޭގެ އެކި ކަންކޮޅުތަކުގައި ހިންގި ހަމަނުޖެހުންތަކުގައި ހުޅުޖަހައި އަންދާލުމުގެ ސަބަބުން، ޝަރުޢީ ކޯޓުތަކަށް ލިބުނު ގެއްލުމުގެ އަގު 46 މިލިއަން ރުފިޔާ އަށް އަރައެވެ.\nމީގެ އިތުރުން ދިވެހި ފުލުހުންގެ ބެލުމުގެ ދަށުން ހިނަގމުން ދިޔަ އެތައް އިމާރާތްތަކަށްވެސް އެދުވަހުގެ މުޒާހަރާ ތެރޭގައި ވަނި ގެއްލުން ދި ރޯ ކޮށްލަފައެވެ. އޭގެ ތެރޭގައި އައްޑޫ ސިޓީ ގަމުގައި ހުރި ޕޮލިސް ސްޓޭޝަނާ އެ ސްޓޭޝަނުގައި ބޭނުންކުރަމުން ދިޔަ ވެހިކަލް ތަކާ އެ ސިޓިގައި ހުރި ޕޮލިސް ޓްރެއިންނިންގ ސްކޫލުވެސް ރޯކޮށްލިއެވެ. އޭގެ އިތުރުން ރާއްޖޭގެ އެކި ސަރަހައްދުތަކުގައި ހުރި އެކި ފުލުިހުންގެ ހެޑްކުއާޓާޒް ތަކުގައި ރޯކޮށް އެތައް ގެއްލުންތަކެއް ދިނެވެ. އެގޮތުން ފުލުހުންގެ ޢިމާރާތްތަކަށް ލިބުނު ގެއްލުމުގެ އަގު 112 މިލިއަން ރުފިޔާއަށް އަރައެވެ.\nއަދި މިހުރިހާ ގެއްލުންތަކަށް ވުރެ ބޮޑަށް އެދުވަހު ދިވެހި އެކި ފަރުދުންނަށް ލިބުނު ޖިސްމާނީ އނަިޔާ އާ ނަފްސަނީ އަނިޔާތަކަކީ ގުނާ އަދަދު ނުކުރެވޭހާ އަގުބޮޑު ގެއްލުންތަކެކެވެ. މިހާރުވެސް އެދުވަހުގެ ހަނދާންތައް އާވުމުން ގައިން ހީބި ނަގައިގެން ދެއެވެ. ހިތަސް ނުތަވަނަސްކަން ވެރިވެގެން ދެއެވެ.\nމީގެކުރިންވެސް އެކި ދުވަސްވަރުގައި ބޮޑު ހުޅު ޖެހިކަން ތާރީޚުން އެނެގން ހުރި ނަމަވެސް މިއީ ފަހުގެ ތާރީޚުގައި ހިންގި އެފަދަ އެންމެ ބިރުވެރި އެއް ޖަރީމާއެވެ. ކަން މިހެން ހުރިއިރު، މިހާރު ވެސް ސިޔާސީ ހަމަނުޖެހުންތައް ބޮޑުވުމުން މާލޭގައި ހުޅުޖެހުމުގެ ކަންކަން ހިނގަމުންދެއެވެ. މިފަދަ ކަންކަން ކުރާ މީހުންނަކީ ގައުމާ ރައްޔިތުންނާ މެދު އެއްވެސް ވަރަކަށް ވިސްނާ ފިކުރުކުރާ ބައެއްނޫން. ތިމާމެންގެ އަމިއްލަ އެދުމެއް ހާސިލް ކުރުމަށް ދައުލަތާއި ރައްޔިތުންގެ މުދާތައް ހުޅުޖަހާ އަންދާލާއިރު، އެކަމުގެ ހިތްދަތި އިހުސާސްތަކާ ބިރުވެރިކަން ތަހައްމަލްކުރަމުންދަނީ ދިވެހި ރައްޔިތުންނެވެ.\nމިއީ ރައްޔިތުންނަށް ހެޔޮ އެދޭ ކަމަށް ދައުވާ ކުރާ އެމްޑީޕީއިން ރާއްޖޭގެ ތަރައްޤީގެ ދުވެލި އެތައް އަހަރެއް ފަހަތަސް ޖައްސާލި ހިތްދަތި ހާދިސާގެ ވާހަކައެވެ. އަދި އެ ގެއްލުންތަކުގެ ސަބަބުން ދިވެހި ޤައުމު އަރައި ނުގަނެވި އޮއްވާ ރާއްޖޭގެ އިގްތިޞާދު ނަގާ ކޮޅަށް ޖައްސަވާ ދެއްވީ ކުރީގެ ރައީސުލްޖުމްހޫިރއްޔާ އަބްދުﷲ ޔާމީން އަބްދުލް ޤައްޔޫމްކަމީ ދިވެހި އެއްވެސް ދަރިއަކު ދެބަސް ވާނެ ކަމެއް ނޫނެވެ.\nނަމަވެސް ތާރީޚު އިޔާދަ ވެދާނެ ކަމުގެ ބިރު އަދިވެސް ދިެވހިން ގެ ހިތްތަކުގައި ވަނި ހަރުލާފައެވެ. އެހެނީ މިހާރު މިއަޮތީ އެމްޑީޕީ ނިސްބަތްވާ ކޯލިޝަން ސަރުކާރަކަށް ވެފައި މިހާރުވެސް ކޯލިޝަން ތެރޭގައި ދެބަސްވުން ތަކާ ހިތް ހަމަ ނުޖެހުންތައް ހުރުމުންނެވެ. ދިވެހި ކޮންމެ ރައްޔިތަކު މިކަންކަމާ ވިސްނާ މިކަންކަމަށް ލޯ ހުޅުވައިގެން ތިބުން މުހިއްމެވެ. ބޮޑު ހުޅުގެ އިތުރު 8 ފެބްރުއަރީ އެއް ތަކުރާރު ވިޔަ ނުދިނުމަށެވެ.\nފެބްރުއަރީ 8 2012


އިސްލާމީ އިޤްތިޞާދު 101 (5) – DhiSalafiyyah\nއިސްލާމީ އިޤްތިޞާދު 101 (5)\n10/02/2018 އެހެނިހެން, ފިޤުހާއި އޭގެ ޢިލްމުތައްއަލްއަޚް މުޙައްމަދު މަޢޫން ޝަރީފް\nއަސާސް 4: އުފެއްދުންތެރި މަސައްކަތްތައް ކުރުމަށް ބާރުއަޅާފައިވާ މިންވަރު\nމަސައްކަތްތެރިކަމަކީ މުސްލިމުންގެ ޝަޚްޝިއްޔަތުގެ އެންމެ މުހިންމު އެއް ސިފައެވެ. ތިމާ ކުރާ އުފެއްދުންތެރި މަސައްކަތްތަކުގެ ފައިދާ މުޖުތަމަޢަށް ބޮޑުވިވަރަކަށް، ﷲގެ ހަޟްރަތުގައި ތިމާގެ ދަރަޖަ އިތުރުވެގެންވެއެވެ.\n((أَحَبُّ النَّاسِ إِلَى اللَّهِ تَعَالَى أَنْفَعُهُمْ لِلنَّاسِ)) [رواه الطبراني في المعجم الكبي: 13646 و صححه الألباني]\nމާނައީ: “ﷲ ތަޢާލާގެ ޙަޟްރަތުގައި އެންމެ ލޮބުވެތިވެގެންވަނީ މީސްތަކުންނަށް އެންމެ މަންފާބޮޑު މީހެކެވެ.”\nﷲ ތަޢާލާ ވަނީ މިދުނިޔޭގައިވާ ހުރިހާ އެއްޗެއް އިންސާނުންގެ ޚިދުމަތުގައި ލައްވާފައެވެ.\n﴿اللَّهُ الَّذِي سَخَّرَ لَكُمُ الْبَحْرَ لِتَجْرِيَ الْفُلْكُ فِيهِ بِأَمْرِهِ وَلِتَبْتَغُوا مِنْ فَضْلِهِ وَلَعَلَّكُمْ تَشْكُرُونَ﴾ [الجاثية:12]\nމާނައީ: ” ﷲ އީ، ތިޔަބައިމީހުންނަށްޓަކައި ކަނޑު ޚިދުމަތްތެރިކުރެއްވި އިލާހެވެ. (އެއީ) އެއިލާހުގެ އަމުރުފުޅަށް އެތާނގައި އުޅަނދުތައް ދުވުމަށްޓަކައެވެ. އަދި ތިޔަބައިމީހުން އެއިލާހުގެ ފަޟުލުވަންތަކަމުން އެދިގަތުމަށްޓަކައެވެ. އަދި ތިޔަބައިމީހުން ޝުކުރުކުރުމަށްޓަކައެވެ.”\n)) الْيَدُ الْعُلْيَا خَيْرٌ مِنَ الْيَدِ السُّفْلَى (([متفق عليه]\nމާނައީ: “މަތީގައި އޮންނަ އަތް އަބަދުވެސް ތިރީގައި އޮންނަ އަތަށްވުރެ ހެޔޮކަން ބޮޑެވެ.\n)އެބަހީ: ދޭ މީހާއަކީ އަބަދުވެސް ލިބިގަންނަ މީހާއަށްވުރެ ހެޔޮކަން ބޮޑު މީހެކެވެ.)\n«لَا تَزَالُ الْمَسْأَلَةُ بِأَحَدِكُمْ حَتَّى يَلْقَى اللهَ، وَلَيْسَ فِي وَجْهِهِ مُزْعَةُ لَحْمٍ» [متفق عليه]\nމާނައީ: “އެމީހެއްގެ މޫނުގައި މަސްކޮޅެއް ނުވާ ޙާލުގައި ﷲ ތަޢާލާއާ ބައްދަލުވެއްޖައުމަށް ދާންދެން ތިޔަބައިމީހުންކުރެ މީހަކު ސަލާންޖެހުންމަތީ ދެމި ހުރެއެވެ.”\n«مَنْ سَأَلَ النَّاسَ أَمْوَالَهُمْ تَكَثُّرًا، فَإِنَّمَا يَسْأَلُ جَمْرًا فَلْيَسْتَقِلَّ أَوْ لِيَسْتَكْثِرْ» [رواه مسلم]\nމާނައީ: “އެމީހެއްގެ އަތުގައި މުދާ ގިނަކުރުމަށްޓަކައި މީސްތަކުންގެ ގާތުން އެދިއުޅޭ ސަލާންޖަހާ މީހުން (ދަންނާށެވެ!) ފަހެ، ހަމަކަށަވަރުން، އެއުރެން އެ އެދެނީ އަނގުރު އަލިފާނަށެވެ! ފަހެ އެ މަދުކުރަން އެދޭ މީހަކު މަދުކުރާށެވެ! އަދި ގިނަކުރަން އެދޭމީހަކު ގިނަކުރާށެވެ!”\nސަލާންޖަހައިގެން ތަކެތި ހޯދުމަށްވުރެ، އަމިއްލައަށް ބުރަ މަސައްކަތްކޮށްގެން ހޯދާ ޙަލާލު އެއްޗެއްގެ ފައިދާ މާބޮޑެވެ.\nމި މައުޟޫއާގުޅޭ އިތުރު ބައެއް މަޢުލޫމާތު މިލިންކުން ލިބޭނެއެވެ.\nعَنْ أَبِي هُرَيْرَةَ رَضِيَ اللَّهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: ((قَالَ اللَّهُ تَعَالَى: ثَلاَثَةٌ أَنَا خَصْمُهُمْ يَوْمَ القِيَامَةِ، رَجُلٌ أَعْطَى بِي ثُمَّ غَدَرَ، وَرَجُلٌ بَاعَ حُرًّا فَأَكَلَ ثَمَنَهُ، وَرَجُلٌ اسْتَأْجَرَ أَجِيرًا فَاسْتَوْفَى مِنْهُ وَلَمْ يُعْطِهِ أَجْرَهُ)) [رواه البخاري]\nމާނައީ: މާތް ﷲ ރުއްސުންލެއްވި އަބޫހުރައިރާގެ އަރިހުން ރިވާވެގެންވެއެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ. “ﷲ ތަޢާލާ ވަޙީކުރެއްވިއެވެ. ޤިޔާމަތްދުވަހުން ތިމަންއިލާހު ތިންބައެއްގެ މައްޗަށް ދަޢުވާ އުފުލާހުށީމެވެ. އެއީ ތިމަންއިލާހުގެ ނަމުން ވަޢުދުވެފައި ދެން އެއާ ޚިލާފުވެގެންފިމީހާއެވެ. އަދި މިނިވަނަކު ވިއްކުމަށްފަހު އޭގެ އަގު ކައިފިމީހާއެވެ. އަދި އުޖޫރައަށް މީހަކު ހޯދުމަށްފަހު އެމީހާ ލައްވާ މަސައްކަތް ކުރުވައިގެން އެމީހަކަށް އުޖޫރަ ނުދިން މީހާއެވެ.”


މާޅޮސްމަޑުލު އުތުރުބުރިއަށް ކުރެއްވި ދަތުރުފުޅުގައި މަޑުއްވަރީގެ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nމާޅޮސްމަޑުލު އުތުރުބުރިއަށް ކުރެއްވި ދަތުރުފުޅުގައި މަޑުއްވަރީގެ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n30 މާރިޗު 1983، ރިފަރެންސް: MAG/1983/8\nއާދެ، ރ. އަތޮޅަށް އަޅުގަނޑު އިއްޔެ ކުރަންފެށި ދަތުރުގައި، މިއަދު އެންމެ ފުރަތަމަ މިއައީ މި ރަށަށް. މަޑުއްވަރިއަށް. މަޑުއްވަރިއަކީ ރ.އަތޮޅުގެ ވަރަށް މުހިންމު ރަށެއް. މީހުންގެ ގޮތުން ބަލާއިރުވެސް ވަރަށް މީހުންގިނަ ރަށެއް. އެހެންކަމާއެކު، މިރަށަށް އައުމުން އަޅުގަނޑަށް ވަރަށް ޚާއްޞަ އުފަލެއް އެބަ ލިބޭ. އަޅުގަނޑުގެ މި ދަތުރަށްޓަކައި ވަރަށް ފުރިހަމަ ގޮތެއްގައި ރަށުގެ ވެރިންނާއި ރައްޔިތުން، ރަށް ތައްޔާރު ކުރައްވާފައިވާ ތަން ފެނިފައި ވަރަށްބޮޑަށް އުފާކުރަން. އަޅުގަނޑު ދެކޭގޮތުގައި ރައްޔިތުން އެކަމަށް ތައްޔާރުވެވަޑައިގެންފައި އެވަނީ، ރައްޔިތުންގެ ހިތުގައި ސަރުކާރާ ދޭތެރޭގައި އުފެދިފައިވާ އިޚުލާޞްތެރިކަމުގެ ބޮޑުކަމުން. އެކަން އެގޮތަށް ޤަބޫލުކޮށް، ރައްޔިތުންނަށާއި ވެރިންނަށް ޝުކުރު ދެންނެވުމަކީ، އަޅުގަނޑުގެ ވަރަށްބޮޑު ވާޖިބެއް ކަމުގައި ދެކެން.\nރާއްޖެތެރެއަށް އަޅުގަނޑު މިކުރާ ދަތުރުތައް ފެށްޓީ މީގެ ހަތަރު އަހަރު ކުރިން. އަޅުގަނޑު ޤަޞްދުކޮށްގެން ހުރީ މިދިޔަ އަހަރު ނިމުމުގެ ކުރިން، ރާއްޖޭގައި މީހުން ދިރިއުޅޭ ހުރިހާ ރަށަކަށްގޮސް ނިންމަން. އެހެންނަމަވެސް، ދިމާވި ކިތަންމެ ސަބަބެއްގެ ސަބަބުން އެ ދަތުރުތައް އެގޮތަށް ނުނިންމުނީ. އެއްސަބަބަކަށް ދިމާވީ، މިދިޔަ އަހަރަކީ އާދަޔާ ޚިލާފަށް ވިއްސާރަ ދިގުލީ އަހަރަކަށްވީކަން. މިދިޔަ އަހަރުގެ ޑިސެންބަރު މަހުގެ ތެރޭގައި، އާދެ، މަސްވެރިންގެ ދުވަހާ ވިދިގެން އެ ދުވަހުގެ ކަންތައްތައް ނިމުމާ ގުޅިގެން، އަޅުގަނޑު އޭރު ޤަޞްދުކޮށްގެން ހުރީ މިއަތޮޅަށް ޒިޔާރަތްކުރަން. އެހެންނަމަވެސް، އެދުވަސްކޮޅުވެސް ދިމާވީ ވަރަށް ވިއްސާރަ، މޫސުމް ނުބައި ދުވަސްކޮޅަކަށް ކަމަށްވާތީ، އެ ދަތުރު ނުކުރެވުނީ. އެންމެފަހުން އެ ދަތުރުކުރުން މިހަމަޖެހުނީ މިދުވަސްކޮޅަށް.\nއަޅުގަނޑު ރާއްޖެތެރެއަށް މި ކުރާ ދަތުރުތަކުގެ ބޭނުމަކީ، ރާއްޖެތެރޭގެ ރައްޔިތުންނާ ސީދާ ބައްދަލުކޮށް، އެމީހުންގެ ހާލުއަހުވާލު ބަލައިހެދުން. އަދި ރައްޔިތުން ދިރިއުޅުމަށް ކުރާ މަސައްކަތްތަކަކީ ކޮބައިތޯ އޮޅުންފިލުވައި، އެ މަސައްކަތްތައް މިހާރަށްވުރެ ތަރައްޤީ ކުރެވޭނެ މަގުތައްވެސް ހޯދައިދިނުން. އަދި އެކަމުގައި ސަރުކާރުން ވެވެންއޮތް އެހީއެއްވިއްޔާ ވެދިނުން. ތިޔަބޭފުޅުންނަށް އެނގިވަޑައިގަންނަވާނެ، ރާއްޖެތެރެ ތަރައްޤީކޮށް ކުރިއަށް ގެންދިއުމަށްޓަކައި ސަރުކާރުން ވަރަށްބޮޑު މަޝްރޫޢެއް ރާވައިގެން، އެ މަޝްރޫޢު ހިންގަމުން ގެންދާކަން. އެ މަޝްރޫޢުގެ ދަށުން ރާއްޖެތެރޭގައި މިހާރު ވަރަށްގިނަ ކަންތައްތަކެއް ކުރެވެމުން އެބަދޭ. ކޮންމެ އަތޮޅެއްގައި މަދަރުސާއެއް ހިންގުން އެއީ، އެ މަޝްރޫޢުގެ ދަށުން ކުރެވޭ އެންމެ މުހިންމު އެއް މަސައްކަތް. ސަރުކާރުގެ ޚަރަދުގައި ކޮންމެ އަތޮޅެއްގައި މަދަރުސާއެއް ހިންގުމަކީ މާފަސޭހަކަމަކަށް ނުވާނެ. ވަރަށްބޮޑު ޚަރަދުވެސް ކުރަންޖެހޭކަމެއް. އެހެންނަމަވެސް، ތަޢުލީމަކީ އެއާނުލައި އަޅުގަނޑުމެންނަށް، އަޅުގަނޑުމެން ކީއްކުރަންތޯ އެއްވެސް ޤައުމަކަށް ކުރިއަށް ނުދެވޭނެ ކަމަކަށްވާތީ، ތަޢުލީމަށް ޚާއްޞަ ސަމާލުކަމެއް ސަރުކާރުން ދެނީ. މާލޭގައި މާލޭގެ ދަރިންނަށް ތަޢުލީމު ހާސިލުކުރުމުގެ ފުރުޞަތު، ސަރުކާރުން ހޯދައިދީފައިވާ ފަދައިން، ރާއްޖެތެރޭގެ ދަރިންނަށްވެސް ރާއްޖެތެރޭގައި ތިބެގެން ތަޢުލީމު ހާސިލުކުރުމުގެ ފުރުޞަތު، ސަރުކާރުން ހޯދައިދޭން ޖެހޭނެކަން އެއީ އަޅުގަނޑު ޤަބޫލުކުރާ ކަމެއް. އެހެންވީމާ، މި ދެންނެވި މަޝްރޫޢުގައި، ކޮންމެ އަތޮޅެއްގައި ސަރުކާރުގެ ޚަރަދުގައި ހިނގާ ޕްރައިމަރީ ސްކޫލެއް ނުވަތަ އިބްތިދާއީ މަދަރުސާއެއް ހިންގުން ހިމެނިފައި އޮތީ.\nއާދެ، އަޅުގަނޑުވެސް އެއްބަސް، ކޮންމެ އަތޮޅެއްގައި އެއް މަދަރުސާ ހުރެގެން އަދި އެ އަތޮޅުގެ ދަރިންނަށް ކިޔެވުމުގެ ފުރުޞަތު ހޯދައެއްނުދެވޭނެކަން. ހުރިހާ ކުދިންނަކަށް ހޯދައެއްނުދެވޭނެކަން. އެކަމަކު، ކޮންމެ ކަމެއްވެސް ކުރެވޭނީ، އެކަމެއް ކުރެވެން އޮތް މިންވަރަކުން ކަމަށްވާތީ، އެއީ އެންމެ ފުރަތަމަ ފިޔަވަޅު ކަމުގައި ސަރުކާރުން ކަނޑައެޅީ. ތިޔަބޭފުޅުންނަށް އެނގިވަޑައިގަންނަވާނެ، މި ދެންނެވި މަދަރުސާގެ އިތުރަށް، ސަރުކާރުގެ ފަރާތުން އެހީ ހޯދައިގެން އެހެން މަދަރުސާތައްވެސް މިހާރު ހަދަމުންގެންދާކަން. ބައެއް އެކުވެރި ޤައުމުތަކުގެ އެހީގައި ރާއްޖޭގެ ބައެއް އަތޮޅުތަކުގައި މިހާރުވެސް މަދަރުސާތައް ބިނާކޮށް، އެ މަދަރުސާތައް ހުޅުވައި، އެތަންތާނގައި ކިޔަވައިދެމުން އެބަގެންދެވޭ. ހަމައެފަދައިން ކޮންމެ އަތޮޅެއްގައި އަތޮޅު ތަޢުލީމީ މަރުކަޒެއްވެސް ބިނާކުރެވެމުންދަނީ. މި އަތޮޅުގައިވެސް އަތޮޅު ތަޢުލީމީ މަރުކަޒެއް އެބަހުރި. މީދޫގައި. އަޅުގަނޑު އިއްޔެ އެ ރަށަށް ޒިޔާރަތްކޮށް، އެތަން ބަލައިލައި ހެދިން. އެހެންވީމާ، އެއީވެސް ތަޢުލީމު ފެތުރުމަށްޓަކައި ސަރުކާރުން މި ދެންނެވި މަޝްރޫޢުގެ ދަށުން ކުރަމުންގެންދާ ކަމެއް.\nއެ މަޝްރޫޢުގައި ތަޢުލީމު ފިޔަވައި އެހެންވެސް ވަރަށްގިނަ ކަންތައްތައް އެބަހުރި. އެކި ރަށްރަށަށް ބޭނުންވެފައި ހުންނަނީ އެކި ބާވަތުގެ ކަންތައްތައް. ބައެއް ރަށްރަށަށް ބޭނުންވަނީ އެންމެބޮޑަށް، އަލަށް މިސްކިތެއް ހެދުން ނުވަތަ ރަށުގެ މިސްކިތް ބާވެފައި ހުރުމުގެ ސަބަބުން އެ މިސްކިތް މަރާމާތު ކުރުން، ނުވަތަ ރަށުއޮފީސް އަލަށް ޢިމާރާތް ކުރުން. ނުވަތަ މަރާމާތު ކުރުން. ފަޅުތެރެ ކޮނުން. ކޮންމެ ރަށެއްގައި ރަށުކޯޓެއް ހުރުން. ރަށަށް ބޭނުންވާ މުވައްޒަފުން އިތުރުކޮށްދިނުން. މިކަހަލަ ކިތަންމެ ކަމެއް އޮންނަނީ ކޮންމެ ރަށަކަށްވެސް ބޭނުންވެފައި. އެކަންތައްތައް ބޭނުންވެފައިވާ ގޮތަށް ވިސްނާފައި އެންމެބޮޑަށް، އެންމެ އަވަހަށް، ޚިދުމަތްތައް ބޭނުންވާ ތަންތަނަށް ސަރުކާރުން އެ ޚިދުމަތްތައް ފުރަތަމަކޮށްދެމުން މިގެންދަނީ. އެއީ އެ ހުރިހާ ކަމަކީވެސް ވަރަށްބޮޑެތި ޚަރަދުތަކެއް ހިނގާނެ ކަންކަމަށްވާތީ، އެ ހުރިހާ ކަމެއް އެއްފަހަރާ ހުރިހާ ރަށެއްގައި ފެށެން ނޯންނާނެތީ.\nއާދެ، މި ރަށަށްވެސް އެގޮތުން ހަމަޖެހިފައި އޮތް ކަމެއް އެބައޮތް. ތިޔަބޭފުޅުންނަށްވެސް އެނގިވަޑައިގަންނަވާނެ ފަދައިން، ދެ ކަމެއް ހަމަޖެހިފައި އެބައޮތް. އެއްކަމަކީ މިސްކިތެއް ޢިމާރާތް ކުރުން. އެ މިސްކިތުގެ ބިންގާ އެޅުނުތާ މިހާރު ދުވަސްކޮޅެއްވެއްޖެ. މަސައްކަތްވެސް ކޮންމެވެސްވަރަކަށް ހިނގާފައި، މިހާރު އޮތީ ވަގުތީގޮތުން ނަމަވެސް މަސައްކަތަށް ހުއްޓުމެއް އައިސްފައި. އަޅުގަނޑު އެ މިސްކިތް މިހާރު ގޮސްފައިވާ ހިސާބު ދެންމެ ބަލައިލިން. އާދެ، އެއީ ވަރަށް އަވަހަށް ކުރިއަށް ގެންދަވަންވާނެ މަސައްކަތެއް. އަޅުގަނޑު މިރަށުގެ ކަތީބުކުރެން ސުވާލުކޮށްލިން، ކީއްވެތޯ މިސްކިތް މާހަލުވިކޮށް ކުރިޔަށްނުދަނީ. އެއީ އެހެން ރަށްރަށުގައި މިސްކިތުގެ ބިންގާއެޅޭތާ ގާތްގަނޑަކަށް އަހަރެއްހާ ދުވަހުގެ ތެރޭގައި މިސްކިތް ނިންމާފައި އެބަހުރި، ކިތަންމެ ރަށެއްގައި.\nމަޑުއްވަރިއަކީ މީހުން ގިނަ ރަށެއް. މީހުން ހުޝިޔާރު، ހީވާގިމީހުން ދިރިއުޅޭ ރަށެއް. މަސައްކަތްތެރި ބައެއް އުޅޭ ރަށެއް. އެހެންވީމާ، މިރަށުގައި މިސްކިތް އެހާގިނަ ދުވަހު ނުނިމި ހުރުމަކީ އެއްގޮތަކަށްވެސް އަޅުގަނޑު ހިތުން މިރަށުގެ ރައްޔިތުންވެސް ޤަބޫލުކުރައްވާނެ ކަމެއްނޫން. އެހެންވީމާ، އަޅުގަނޑުގެ އެދުމަކީ ސަރުކާރުން އެހުރިހާ ޚަރަދެއް ދޭގޮތަށް ހަމަޖެހި ނިމިފައި އޮތުމާއެކު، އެ މަސައްކަތް ވީއެންމެ އަވަހަކަށް ކުރިޔަށް ގެންދަވަން. މިރަށުގެ ކަތީބު ބުނުއްވީ ކުރިޔަށް އޮތް ދެމަހެއްހާ ދުވަހުގެ ތެރޭގައި ނިމިދާނެއޭ. އަޅުގަނޑު ދެންނެވީ ދެމަހެއް ނޫނޭ. އެންމެ ރަނގަޅޭ ހަތަރުމަސް ދުވަހުގެ ތެރޭގައި ނިންމަވާށޭ. އެކަން އަޅުގަނޑު ހިތުން ރައްޔިތުންގެ ހުރިހާ މީހުން އެއްބައިވެގެން ކުރައްވައިފިއްޔާ އެއީ ރަށަށް ލިބޭ ވަރަށްބޮޑު ތަރައްޤީއަކަށްވާނެ.\nދެން އޮތީ ފަޅުކޮނުން. ފަޅު ކޮނުމުގެ މަސައްކަތަށް ސަރުކާރުން ފައިސާވަނީ ހިސާބަކަށް ދޫކޮށްފައި. ފަޅުކޮނުމަކީ ރާއްޖެތެރޭގެ ވަރަށްގިނަ ރަށްރަށަށް ބޭނުންވާ ކަމަކަށްވާތީ ސަރުކާރުން ހަމަޖައްސާފައިވާ އުސޫލަކީ، ކޮއްތު ދިނީމާ ރައްޔިތުން އެކަން ކުރާގޮތަށް ހަމަޖައްސާފައި އޮތުން. ވަރަށްގިނަ ރަށްރަށުގައި އެ މަސައްކަތް އެގޮތަށް ކުރެވެމުން އެބަދޭ. މިރަށަކީ އޭގެތެރެއިން އެއް ރަށް. މިރަށަށްވެސް ވަކިވަރަކަށްވަނީ ފައިސާ ދޫކުރެވިފައި. ކޮންމެވެސްވަރަކަށް އަޅުގަނޑު ހިތުން އެ މަސައްކަތް އޮންނާނީ ހިނގާފައި. އެހެންވީމާ، އެ މަސައްކަތްވެސް ހަލުވިކޮށް ކުރިޔަށް ގެންދެވުމަކީ، ރަށުގެ ރައްޔިތުންނަށް އެއިން ފަސޭހަތަކެއް ލިބޭނެކަމެއް.\nއަޅުގަނޑު ކުރިން ދެންނެވި މަޝްރޫޢުގައި ތަޢުލީމު ކުރިޔަށް ގެންދެވުމުގެ ގޮތުން ނުވަތަ ތަޢުލީމަށް ސަރުކާރުންވެދޭ އެހީއެއްގެ ގޮތުން، މެދުނުކެނޑި ދިހަ އަހަރުވެފައި ހުންނަ ތަންތަނަށް ސަރުކާރުން އެހީވެދޭ އުސޫލެއް އޮވޭ. އެ އުސޫލުގެ ދަށުން ރާއްޖޭގެ ވަރަށްގިނަ ތަންތާނގައި، ވަރަށްގިނަ ރަށްރަށުގައި ހުންނަ އަމިއްލަ މަކުތަބުތަކަށާއި މަދަރުސާތަކަށް މިހާރު ސަރުކާރުންދަނީ ފައިސާގެ އެހީވަމުން. އެގޮތުން މިރަށުގައި ހުރި ސުކޫލް އެއީވެސް މެދުނުކެނޑި ދިހަ އަހަރު ވަންދެން ހިނގާފައިވާ ތަނަކަށްވާތީ، އެތަނަށް ސަރުކާރުގެ އެހީ މިހާރު ދަނީ ލިބެމުން. ހަމައެފަދައިން، އެ އެހީގެ އިތުރަށް، މުދައްރިސެއްގެ މުސާރަވެސް ވަނީ ސަރުކާރުން ހަމަޖައްސައިދީފައި. އެއީ، މުދައްރިސުން ހޯދައިދިނުމަކީ މާފަސޭހަ ކަމަކަށްނުވާތީ. ރާއްޖޭގެ ހުރިހާ މަކުތަބުތަކަށާއި، މަދަރުސާތަކަށް ސަރުކާރުން މުދައްރިސުން ލައިދިނުމަކީ އެއްގޮތަކަށްވެސް މިވަގުތު އަދި ކުރެވެން އޮތް ކަމެއްނޫން. އެއީ މުދައްރިސުން ތަމްރީނު ކުރުމަކީ ވަރަށްބޮޑު މަސައްކަތެއް. އަޅުގަނޑުމެންނަށް ބޭނުންވާ އަދަދަކަށް އެކަން ކުރިޔަކަށް ނުގެންދެވޭ. އެހެންވީމާ، މިވަގުތަށް ބައެއް ރަށްރަށުގައި ހަމަޖެހިފައި އޮތީ، ސަރުކާރުން މުސާރަ ދިނީމާ، އެރަށެއްގެ ބަޔަކު މުދައްރިސަކު ހޯދުން. އެގޮތުން މިރަށަށްވެސް އެކަން ހަމަޖެހިފައި އޮތީ.\nއާދެ، ކޮންމެއަކަސް، އަޅުގަނޑުގެ ވާހަކައަކީ، ސަރުކާރުން މިވަގުތަށް ވެވެންއޮތް ހުރިހާ އެހީއެއް ދަނީ ވަމުންނޭ. އެހެންވީމާ، އެހީތަކުގެ ބޭނުން ކުރައްވައިގެން ރަށަށް ފައިދާ ހުރި ގޮތެއްގައި މަސައްކަތްތައް ކުރިޔަށް ގެންދެވުމަކީ ރަށުގެ ރައްޔިތުންގެ ކަމެކޭ. ރައްޔިތުންނާއި ވެރިން އެއްބައިވެގެން ކަންތައްތައް ކުރިޔަށް ގެންގޮސްގެން ނޫނީ ސަރުކާރުން ކިތަންމެ ޚަރަދެއް ކުރިޔަސް، ކިތަންމެ މަޝްރޫޢުތަކެއް ރޭވިޔަސް، ކިތަންމެ ގޮތްތަކެއް ކަނޑައެޅިޔަސް، އެއިން ކުރާނެ އެއްވެސް ފައިދާއެއް ނޯންނާނެއޭ. އެކަން އަޅުގަނޑު ހިތުން މިރަށުގެ ރައްޔިތުންނަށް ވަރަށްބޮޑަށް ވަޒަން ކުރެއްވޭނެ.\nއާދެ، އަޅުގަނޑު ކުރިންވެސް ދެންނެވިފަދައިން، މަޑުއްވަރިއަކީ ވަރަށް ހީވާގި މަސައްކަތްތެރި ބައެއް ދިރިއުޅޭ ރަށެއް. މިރަށުގެ މީހުންގެ އެންމެބޮޑު މަސައްކަތަކީ މަސްވެރިކަން. ނުވަތަ މަސްވެރިކަމާ ގުޅިފައި ހުންނަ މަސައްކަތްތައް. އެ މަސައްކަތްތައް ފުދޭވަރަކަށް ކުރައްވަމުން ގެންދަވާކަން އަޅުގަނޑަށް އެނގޭ. އެކަމުން ރަށަށް އާމްދަނީވެސް ލިބެމުންދޭ. އެ މަސައްކަތް ކުރާ މީހުންނަށްވެސް އާމްދަނީ ލިބެމުންދޭ. ފިރިހެނުންނެކޭ އެއްފަދައިން މިރަށުގެ އަންހެނުންނަކީވެސް ވަރަށް ހީވާގި، މަސައްކަތްތެރި ބައެއް. އެކަން ވަރަށް ޚާއްޞަކޮށް އަޅުގަނޑަށް މިރަށުން ފާހަގަކުރެވިއްޖެ. މިރަށުގެ އަންހެނުންގެ އަމިއްލަ މަސައްކަތުން އެމީހުންގެ ދެ އަވަށުގައި، މިދެންނެވީ މިރަށުގައި އޮންނަ ދެ އަވަށުގައި، ހުޅަނގު އަވަށާއި، ދެކުނު އަވަށުގައި ދެ މިސްކިތް، އަންހެނުންގެ ދެ މިސްކިތް ޢިމާރާތް ކުރަމުން އެބަގެންދޭ. އެއީ ވަރަށް ބޮޑަށް އަޅުގަނޑު އުފާކުރާކަމެއް. އަންހެނުންގެ މަސައްކަތް، ރަށުގެ ތަރައްޤީއަށްޓަކައި އެގޮތަށް ލިބެމުންދާކަން. އާދެ، އަޅުގަނޑަށް އެނގިފައި އޮތްގޮތުގައި، ދޯނިފަހަރު އެހެލައިދީ، އެކި ކަހަލަ އެއްޗެތި އެއްތަނުން އަނެއްތަނަށް ގެންގޮސްދީ، މިކަހަލަ އެތައް މަސައްކަތްތަކެއް ކޮށްގެން، އަންހެނުން، އެމީހުންގެ މިސްކިތްވެސް ހަދަމުން އެ ގެންދަނީ. އެކަމަށްޓަކައި މިރަށުގެ އަންހެނުންނަށް ހިފެހެއްޓުމެއްނެތް ތަޢުރީފާއި ޝުކުރު އަޅުގަނޑު ރައްދުކުރަން.\nއާދެ، ތަޢުލީމުގެ ވާހަކަ ދައްކާއިރު، އަސާސީ ތަޢުލީމުގެ ވާހަކަވެސް ދައްކަންޖެހޭ. އަސާސީ ތަޢުލީމަކީ ތިޔަބޭފުޅުންނަށްވެސް އެނގިވަޑައިގަންނަވާނެ ފަދައިން، މީގެކުރިން ތަޢުލީމުގެ ފުރުޞަތު ލިބިފައިނުވާ މީހުންނަށް ސަރުކާރުން އެ ފުރުޞަތު ހޯދައިދިނުމަށްޓަކައި ރާވައިގެން ހިންގަމުންގެންދާ މަޝްރޫޢެއް. މީގެކުރީގައި ކަންތައްތައް އޮތްގޮތުން އަޅުގަނޑުމެންގެ ތެރެއިން ވަރަށްގިނަ ބަޔަކީ އެއްވެސް މަދަރުސާއަކަށް ދިޔުމުގެ ފުރުޞަތު ލިބިފައިވާ ބައެއް ނޫން. އެހެންވީމާ، އެމީހުންގެ ކިޔަވާޢުމުރު ވޭތުވެފައިވަނީ އެއްވެސް ތަޢުލީމެއް ނުލިބި. އެމީހުންނަށް ފުދޭ މިންވަރަކަށް ލިޔަންކިޔަން ދަސްކޮށްދިނުމާއި، އަދި އެނޫންވެސް ކޮންމެހެން އެނގެންޖެހޭ މަޢުލޫމާތު އެމީހުންނަށް ހާސިލުކޮށްދިނުމަށްޓަކައި އަސާސީ ތަޢުލީމުގެ މަޝްރޫޢު ފަށައިގެން ހިންގަމުން ގެންދަނީ. އެއީ ހަމަ ހިލޭ، އޭގެ ފައިދާ ރައްޔިތުންނަށް ލިބެމުންދާ މަޝްރޫޢެއް. އެކަމަށްވެސް ރައްޔިތުން ވަރަށްބޮޑަށް ސަމާލުކަން ދެއްވައިގެން ތަރުޙީބު ދެއްވައިގެން އޭގައި ބައިވެރިވެވަޑައިގަތުމަކީ، ކޮންމެހެން ބޭނުންކަމެއް. ސަރުކާރުން އެކަންތައް ކުރަމުން ގެންދިޔަޔަސް އެކުލާސްތަކަށް ދާނެ މީހުން ނުވާކަމަށްވަންޏާ، އެ މަޝްރޫޢު ކިތަންމެ މުހިންމު މަޝްރޫޢަކަށްވިޔަސް، އެއިންލިބޭ ފައިދާއެއް ނޯންނާނެ. މިކަމުގައިވެސް ގިނަ ރަށްރަށުގައި ފާހަގަކުރެވެނީ ފިރިހެނުންނަށްވުރެ ބޮޑަށް އަންހެނުން އެކަމުގައި ހަރަކާތްތެރިވާކަން. އާދެ، އެއީ އެމީހުންގެ މަސައްކަތްތައްވެސް ހަމަޖެހިފައި އޮންނަގޮތުން ކަމަށްވެސް ވެދާނެ. ފިރިހެނުންނަކީ ގިނައިން ރަށުގައި ނޫޅޭ ބަޔަކަށްވެފައި މަސްވެރިކަމާއި، އަދި އެނޫންވެސް ކަންކަމަށްޓަކައި ރަށުންބޭރަށް ދާންޖެހޭ ބަޔަކަށްވާތީ، އެމީހުންނަށް ކުލާސްތަކަށް ގަވާއިދުން ނުދެވެނީ ކަމަށްވެސް ވެދާނެ. އެހެންނަމަވެސް، އެމީހުންވެސް ވަރަށްބޮޑަށް ވިސްނަންޖެހޭނެ، މި ފުރުޞަތަކީ ވަރަށް މުހިންމު ފުރުޞަތެއްކަން. އެއްވެސް ޚަރަދެއްނުކޮށް ތިމާޔަށް މަޢުލޫމާތުތަކެއް ލިބި، ތިމާގެ ފެންވަރު ރަނގަޅު ކުރުމަށް ސަރުކާރުން ހޯދައިދީފައިވާ ފުރުޞަތެއްކަން. އެހެންވީމާ، އެފުރުޞަތުގެ ބޭނުންކުރުމަށް ހުރިހާ އެންމެންވެސް އަވަސްވެގަންނަންވާނެ.\nއާދެ، މިއަހަރަކީ ދަނޑުވެރިކަމާއި، ގަސްއިންދުމުގެ އަހަރު ކަމުގައި ސަރުކާރުންވަނީ އިޢުލާނުކޮށްފައި. އެހެންވީމާ، އެ މަސައްކަތަށްވެސް ރާއްޖޭގެ ހުރިހާ އެންމެންގެ އެއްބާރުލުން ސަރުކާރަށް ވަރަށްބޮޑަށް ބޭނުންވޭ. މި ރަށަކީ މިރަށުގެ މީހުން ގިނަކަމާއެކު، ރަށުގައި އެބާވަތުގެ މަސައްކަތެއް ކުރެވޭ ކަހަލަ ރަށެއް ނޫން. އެހެންނަމަވެސް، މިރަށުގެ މީހުން ޚާއްޞަކޮށް އަންހެނުން އެހެން ރަށްރަށަށް ގޮސްގެން ދަނޑުވެރިކަމުގެ މަސައްކަތް ކުރަމުންގެންދާކަން އަޅުގަނޑަށް އެނގޭ. އެހެންވީމާ، އެ މަސައްކަތް މިއަހަރު ވަރަށް ޚާއްޞަގޮތެއްގައި މިރަށުގެ ރައްޔިތުން، ޚާއްޞަކޮށް އަންހެނުން ކުރިޔަށް ގެންދަވާނެކަމަށް އަޅުގަނޑު ޔަޤީންކުރަން. އާދެ، މިރުސް، ބަރަބޯ، ކަރާފަދަ ތަކެތި ހައްދައިގެން މިހާރުވެސް ރަށަށް އާމްދަނީ ލިބެމުންދޭ. އެހެންވީމާ، އެ މަސައްކަތްތައް މިހާރަށްވުރެ ރަނގަޅަށް ކުރެވޭތޯ ބަލައިގެން، މިހާރަށްވުރެ އެ ލިބޭ އާމްދަނީއެއް އިތުރުކުރެވޭތޯ ބެލުމަކީ، އަޅުގަނޑުހިތުން ހަމަ ކޮންމެ މީހަކުވެސް ކުރަންޖެހޭނެ ކަމެއް. އެއީ އަޅުގަނޑުމެންގެ ތެރެއިން ކޮންމެ މީހަކުވެސް ބޭނުންވާނެ، އެމީހެއްގެ ދިރިއުޅުން މިހާރަށްވުރެ ބޮޑަށް ތަނަވަސްވާން. މިހާރު އެ ދިރިއުޅޭ ފެންވަރަށްވުރެ ރަނގަޅު ފެންވަރަކަށް ދިރިއުޅެމުން ގެންދެވޭގޮތެއް މެދުވެރިވާން. ކޮންމެ މީހަކުވެސް ބޭނުންވާނެ، އެމީހެއްގެ ގެދޮރު ހަދާލަން. އެމީހެއްގެ ކުދިންނަށް ތަޢުލީމުދޭން. ބަލިވެއްޖެއްޔާ ބޭސްކޮށްލަން. އަދި އެނޫންވެސް ދިރިއުޅުމަށް ބޭނުންވާ އެހެނިހެން ކަންތައްތައް ފުއްދަން. މި ހުރިހާ ކަމެއް ކުރެވޭނީ، އަޅުގަނޑުމެންނަށް ލިބޭ އެއްޗެއް އިތުރުވެގެން. ތިޔަބޭފުޅުންނަށް އެނގިވަޑައިގަންނަވާނެފަދައިން، ބާޒާރުގައި ތަކެތީގެ އަގު ދަނީ އެއްދުވަހުން އަނެއް ދުވަހަށް ބޮޑުވަމުން. އެއީ ހަމައެކަނި ދިވެހިރާއްޖޭގައެއް ނޫން. ދުނިޔޭގައިވެސް އެކަން ވަމުންދާގޮތް.\nއެހެންވީމާ، ތަކެތީގެ އަގު ބޮޑުވަމުން ދިޔަވަރަކަށް އަޅުގަނޑުމެންނަށް ލިބޭ އާމްދަނީ އިތުރުވަމުން ނުދަންޏާ އަޅުގަނޑުމެން އެއްދުވަހުން އަނެއްދުވަހަށް ދާނީވެސް ފަހަށް. ފަހަތަށް ޖެހެމުންދާނީ. ދިރިއުޅުމުގެ ފެންވަރުވެސް ދާނީ ދަށަށް. މިހާރު މިތިބަ ފެންވަރުން އަޅުގަނޑުމެންގެ ދިރިއުޅުން ކުރިޔަށް ގެންދެވޭނީވެސް މިހާރު ލިބޭ އެއްޗަކަށްވުރެ އަޅުގަނޑުމެންނަށް ލިބޭ އެއްޗެއް އިތުރުކޮށްގެން. އަދި އެއާ ޚިލާފަށް މިހާރު ދިރިއުޅެމުންދާ ފެންވަރަށްވުރެ މަތީ ފެންވަރަކަށް އަޅުގަނޑުމެންގެ ދިރިއުޅުން ގެންދަން ބޭނުންވާ ކަމަށްވަންޏާ އަދި އިތުރަށް މަސައްކަތް ކުރަންޖެހޭނެ. އެހެންވީމާ، އަޅުގަނޑު ދާ ކޮންމެ ރަށެއްގައިވެސް ވާހަކަ ދައްކަމުން އެންމެބޮޑަށް ބާރުއަޅާ ނުކުތާއަކީ ކޮންމެ މީހަކުވެސް ދިރިއުޅުމަށް ކުރާ މަސައްކަތް އިތުރުކޮށް، އިތުރުގަޑި އެ މަސައްކަތުގައި ހޭދަކޮށްގެން، އިތުރު ފަރުވާތެރިކަމެއް ބަހައްޓައިގެން، އެމީހަކަށް ލިބޭ އެއްޗެއް އިތުރުކުރަމުން ގެންދިޔުން. އެއީ ހަމަ ކޮންމެހެން އެންމެންވެސް ކުރަންޖެހޭނެ ކަމެއް.\nއާދެ، ދިރިއުޅުމުގެ ފެންވަރު މާއްދީގޮތުން ކުރިޔަށް ގެންދާއިރު، އަޅުގަނޑުމެންނަކީ މުސްލިމުންކަން އަބަދުވެސް ހަނދާންކުރަންޖެހޭނެ. އަޅުގަނޑުމެންނަކީ މާތްވެގެންވާ އިސްލާމްދީނުގެ އަހުލުވެރިން. اللّـه سبحـانـه وتعـالى އެކަލާނގެ ހިދާޔަތު ދެއްވުމުގެ ފުރިހަމަ މަތިވެރި ނަސީބު ލިބިފައިވާ ބައެއް. އެހެންވީމާ، އެކަން ވަރަށްބޮޑަށް އަޅުގަނޑުމެން ހަނދާންކުރަންވާނެ. އަޅުގަނޑުމެންގެ ހުރިހާ ޢަމަލުތަކެއްވެސް ހުންނަންވާނީ އިސްލާމީ އުސޫލުތަކާ އެއްގޮތްވާ ގޮތުގެމަތިން. އާދެ، މާތްވެގެންވާ އިސްލާމްދީނުގައި އަޅުގަނޑުމެން ކޮންމެ މީހެއްގެ މައްޗަށް ވާޖިބު ކުރައްވާފައިވާ ކަންތައްތަކެއް އެބަހުރި. އެކަންތައްތައް ހުރިހާ މުސްލިމުންނަށްވެސް ރަނގަޅަށް އެނގޭ. ނަމާދުކުރުން، ރޯދަހިފުންފަދަ ކަންތައްތައް. ދީނުގެ އެކިއެކި ފަރުޟުތައް، އެކަންތައްތައް ބަރާބަރަށް ކުރަންޖެހޭނެ. ހަމައެއާއެކު، ދީނުގައި މަނާކުރައްވާފައިވާ ކަންތައްތަކުން ދުރުހެލިވާންވާނެ، އެއިން ކަމަކާ ކައިރިވެގެން ނުވާނެ. އެއީ، އަޅުގަނޑުމެންގެ އަމިއްލަ މަންފާއަށާއި، މުޖުތަމަޢުގެ މަންފާއަށް، އިސްލާމްދީނުގައި ކަނޑައަޅުއްވާފައިވާ ކަމެއް. ފަހަރެއްގައިވެސް އެއީ، އެއިން ފަރާތެއްގެ ލާބައަކަށް ނުވަތަ ފައިދާއަކަށް ދީނުގައި ކަނޑައެޅިފައިވާ ކަންކަމެއް ނޫން. ނަމާދުކުރުމުން، ރޯދަ ހިފުމުން، ލިބޭ ފައިދާއާއި ލާބަ ލިބޭނީވެސް އެކަން ކުރާ މީހަކަށް. އަދި އެމީހާ އެ ދިރިއުޅޭ މުޖުތަމަޢަކަށް. ހަމައެފަދައިން، ދީނުގައި ނަހީކުރައްވާފައިވާ ކަންތައްތަކުން ދުރުހެލިވުމުންވެސް އެލިބޭ ފައިދާއެއް ލިބޭނީ އެގޮތަށް. އެ ޢަމަލުކުރާ މީހަކަށާއި، އަދި އެމީހާ އެ ދިރިއުޅޭ މުޖުތަމަޢަކަށް. އެހެންވީމާ، މިކަންކަން ރަނގަޅަށް އަޅުގަނޑުމެން ހަނދާން ކުރަންވާނެ.\nހަމައެފަދައިން، އިސްލާމްދީނުގައި، އަޅުގަނޑުމެންގެ މެދުގައި އޮންނަންވާނީ އުޚުއްވަތްތެރިކަމުގެ ގުޅުންކަން އަންގަވާފައިވާތީ، އެކަމަށްވެސް ވަރަށްބޮޑަށް ފަރުވާތެރިވާންޖެހޭނެ. އަޅުގަނޑުމެންނަކީ އަޚުންތަކެއް، އެއްބަނޑުއެއްބަފާ ބައެއް، މުސްލިމުން. އަޅުގަނޑުމެންގެ މެދުގައި އޮންނަންވާނީ އެއްބަނޑުއެއްބަފާ ބައެއްގެ މެދުގައި އޮންނަކަހަލަ ގުޅުންތަކާއި މުޢާމަލާތު. އެއްވެސް ޙާލެއްގައި ތިމާ އެހެން މީހުންގެ ޙައްޤުތަކަށް އަރައިގަނެގެނެއް ނުވާނެ. އެހެން މީހުންނަށް އުނދަގޫކޮށް، އަނިޔާކޮށް، ނުވަތަ އެނޫން ގޮތްގޮތުންވެސް އުނިކަންލިބޭފަދަ ކަންކަން ކޮށްގެނެއް ނުވާނެ. ތިމާމެންކުރެ ކޮންމެ މީހަކުވެސް އެދޭނީ އެހެން މީހުންވެސް ތިމާއާ ދޭތެރޭގައި އޯގާވެރިކޮށް ކަންތައްކުރަން، ރަނގަޅަށް ކަންތައްކުރަން. ތިމާއަށް އެއްވެސްކަހަލަ ދައްޗެއް އުނދަގުލެއް ނުވަތަ އަނިޔާއެއް އެހެން މީހެއްގެ ފަރާތުން ލިބުމަކަށް ތިމާ ނޭދޭނެ. ހަމައެގޮތަށް އެހެން މީހުންވެސް ނޭދޭނެF ތިމާގެ ފަރާތުން މި ދެންނެވިކަހަލަ އެއްވެސް ކަމެއް މެދުވެރިވާކަށެއް. އެހެންވީމާ، ކޮންމެ މީހަކުވެސް އެކަން ރަނގަޅަށް ހަނދާންކޮށްގެން، އެމީހެއްގެ ދިރިއުޅުމުގެ ކަންތައްތައް ބަހައްޓަންވާނީ. އެއްގޮތަކަށްވެސް ދީނުގައި އަންގަވާފައިވާ އުޚުއްވަތްތެރިކަމުގެ އުސޫލާ ޚިލާފުވާގޮތަކަށް ތިމާގެ އެއްވެސް ޢަމަލެއް ހުރެގެނެއް ނުވާނެ. އެހެންކަމަށްވަންޏާ، އަޅުގަނޑުމެން ކުރާ މަސައްކަތްތަކުގެ ފައިދާވެސް އަޅުގަނޑުމެންނަށް ވަރަށް އަވަހަށް ފެނިގެންދާނެ.\nއަޅުގަނޑުމެންގެ ތެރޭގައި ހަމަނުޖެހުމާއި، ރުޅިވެރިކަމާއި، ދެކޮޅުވެރިކަން އުފެދިއްޖެނަމަ، ކިތަންމެ މަސައްކަތެއް ދިރިއުޅުން ތަރައްޤީކުރަން ކުރިކަމުގައިވިޔަސް އެ މަސައްކަތުގެ ފައިދާއެއް އަޅުގަނޑުމެންނަކަށް ނުފެންނާނެ. އެއީ ހަމަ ވަރަށްބޮޑު ޙަޤީޤަތެއް، ތެދެއް. އަޅުގަނޑުމެން ބަލައިލި ކޮންމެ ދިމާއަކުން އެކަމުގެ ހެކިތައް އަޅުގަނޑުމެންނަށް ފެންނަން ހުރި ކަމެއް. ކިތަންމެ މަދު ބައެއްގެ ތެރޭގައިވެސް ދެކޮޅުވެރިކަން އުފެދިއްޖައީވިއްޔާ، އެބައެއްގެ ހަލާކު އެބައެއްގެ އަތް މައްޗަށް އެއައީ. އެހެންވީމާ، އެކަހަލަ ކަންތަކާ ދޭތެރޭގައި އަޅުގަނޑުމެން ވިސްނަންޖެހޭނެ ވަރަށްބޮޑަށް. އެއްވެސްކަހަލަ ދެކޮޅުވެރިކަމެއް، ޙަސަދަވެރިކަމެއް، ފިތުނަވެރިކަމެއް، އަޅުގަނޑުމެންގެ މެދުގައި އަޅުގަނޑުމެންގެ ރަށުގައި، އަޅުގަނޑުމެންގެ މުޖުތަމަޢުގައި އޮވެގެންނުވާނެ. އެންމެންވެސް ވާންޖެހޭނީ އެކުވެރި ބަޔަކަށް. އެއްބަޔަކު އަނެއްބަޔަކަށް އެހީތެރިވާ ބަޔަކަށް. ކޮންމެ ކަމެއްގައިވެސް އެއްބަޔަކު އަނެއްބައެއްގެ ޙާލު ދެކެ އެހީތެރިކަން ބަހައްޓައި، އޯގާތެރިކަން ބަހައްޓައި، އެކުވެރިވެގެން ކަންތައްކުރާ ބަޔަކަށް.\nއާދެ، އަޅުގަނޑުގެ އުންމީދަކީ އަޅުގަނޑު މިދެންނެވި ވާހަކަތައް މަޑުއްވަރީގެ ރައްޔިތުން އިޚުލާޞްތެރިކަމާއެކު ޤަބޫލުކުރެއްވުން. އަދި އެއާ އެއްގޮތްވާގޮތުގެ މަތިން ޢަމަލުކުރައްވަމުން ގެންދެވުން. އަޅުގަނޑުގެ ވާހަކަކޮޅު ނިންމާލުމުގެ ކުރިންވެސް، މަޑުއްވަރީގެ ރައްޔިތުންނާއި ވެރިންގެ ފަރާތުން އަޅުގަނޑަށް ތިޔަ ވިދާޅުވި ހޫނު މަރުޙަބާއަށްޓަކައި އިޚްލާޞްތެރިކަމާއެކު ޝުކުރުއަދާކުރަން. އަޅުގަނޑުގެ ދުޢާއަކީ ސަރުކާރާއި ރައްޔިތުން އެކުވެގެން، ރާއްޖޭގެ ތަރައްޤީއަށްޓަކައި އެ ކުރަމުންގެންދާ މަސައްކަތްތަކުގައި اللّـه سبحـانـه وتعـالى ބަރަކާތްލައްވައި، އެ މަސައްކަތުގެ ހެޔޮ ނަތީޖާ އަޅުގަނޑުމެންނަށް އަވަސް މަގަކުން ދެއްވުން.


Imran vakikuran MDP PG in faaheh nuvi\nއިމްރާން ވަކިކުރަން އެމްޑީޕީ ޕީޖީން ފާހެއް ނުވި!\nހޯމް މިނިސްޓަރު އިމްރާން ވަކިކުރަން އިދިކޮޅު ކޯލިޝަންގެ ފަރާތުން މަޖިލީހަށް ވެއްދި މައްސަލައަށް، ތާއީދު ކުރަން އެމްޑީޕީ ޕާލިމަންޓަރީ ގްރޫޕުން ފާހެއް ނުވިއެވެ.\n11 މެމްބަރުންގެ ސޮޔާއިއެކު ހޯމް މިނިސްޓަރ އިމްރާން ވަކިކުރުމަށް ރައްޔިތުންގެ މަޖިލީހަށް ވަނީ މިދިޔަ މަހުގެ ތެރޭގައި ހުށަހަޅާފައެވެ.\nއިމްރާން ވަކިކުރަން މަޖިލީހަށް ހުށަހަޅާފައިވަނީ އިދިކޮޅު ޕްރޮގްރެސިވް-ކޮންގްރެސް ކޯލިޝަންގެ ފަރާތުން އިސްނަގައިގެންނެވެ. މި މައްސަލައިގައި އެފަރާތްތަކުގެ އިތުރުން އަމިއްލަ ދެ މެންބަރުން ކަމަށްވާ ވިލިމާލެ ދާއިރާގެ މެންބަރު އަހުމަދު އުޝާމް އަދި ތުލުސްދޫ ދާއިރާގެ މެންބަރު އިބްރާހިމް ނަސީމްވެސް ވަނީ ސޮއިކުރައްވާފައެވެ.\nމި ކޯލިޝަންގެ މެންބަރުން އިމްރާން ވަކިކުރަން ހުށައަޅާފައިވަނީ ހުޅުމާލޭ ފަޅުތެރޭގައި އަަޅާފައި އޮތް ސަފާރީއެއްގައި އަންހެނަކަށް ޖިންސީ ގޯނާ އަދި/ނުވަތަ ރޭޕްކުރަން އުޅުނު މައްސަލައާއި ގުޅިގެން ރޭޑިއޯ ޕްރޮގްރާމެއްގައި ހޯމް މިނިސްޓަރ އައްޝައިޚް އިމްރާން ދެއްކެވި ވާހަކަތަކުގެ މައްޗަށް ރިއާޔަތްކޮށެވެ.\nމީގެ އިތުރުން މިނިވަން ނޫހުގެ ނޫސްވެރިޔާ އަހުމަދު ރިޟްވާން ގެއްލުވާލި މައްސަލައާއި ގުޅޭގޮތުން މޭޑޭގައި ދެއްކި ލިޔުންތަކުގެ ވާހަކަ ފަހުން ދެއްެކެވި ގޮތުގެ ވާހަކަވެސް ވަނީ މަޖިލީހަށް ވެއްދި އިތުބާރުނެތްކަމުގެ މައްސަލައިގައި ހިމަނާފައެވެ.\nއަދީބާއި، ޒިޔަތަކީ ފާސިޤުން ކަމުގައި ބެލެވޭނެ، ހެކިބަސް ޤަބޫލެއްނުކުރެވޭނެ: ފަނޑިޔާރު ޝަހީދު07 hours ago


Kurimagah visnan Islam Dheen samaalukan dhey | Mihaaru\n05 ޖޫން 2020 - 14:012comments\nމާޒީގައިވެފައި ހުންނަ ކަންކަން ދިރާސާކޮށް އެއިން އިބުރަތް ހާސިލު ކުރުމަށް އިސްލާމް ދީން ބާރުއަޅައެވެ. ކީރިތި ޤުރްއާނުގައި މިކަމަށް އަމުރުވެސް ކުރައްވާފައިވެ އެވެ. އެހެންނަމަވެސް މާޒީއާއި މުސްކުޅި ތަރިކައިގެ އަސީރުންނަށް މުސްލިމުން ވާކަށް އިސްލާމްދީން ބޭނުމެއް ނުވެ އެވެ. އެހެންވެ މާޒީ އާއި ތަރިކައިން އިބުރަތް ލިބިގެން ކުރިއަށް އޮތްތަނަށް ނުވަތަ މުސްތަގުބަލަށް ވިސްނާ ބަޔަކަށް އިސްލާމް ދީން ސމާލުކަން ދެ އެވެ. މިގޮތުން ކީރިތި ޤުރުއާނާއި މާތް ނަބިއްޔާ، ޞައްލަﷲ ޢަލައިހި ވަސައްލަމްގެ ސުންނަތުގެ އަލީގައި ފާހަގަ ކޮށްލެވޭ ބައެއް ކަންކަމަށް ޑރ. ޔޫސުފުލް ޤަރުޟާވީ އަލިއަޅުއްވާލާފައިވެ އެވެ.\nޤުރުއާނުގެ އާޔަތްތަކަށް ބަލާއިރު ވިސްނާ ފިކުރުކުރާ މީހުންނަށް އެއިން މަންފާ ކުރާނެ ކަންކަމުގެ ގޮތުގައި އެތައް ކަމެއް ފާހަގަ ކޮށްފައިވެ އެވެ. މިގޮތުން އިރު ހަނދާއި ތަރިތަކުގެ ދައުރުވުމާއި އެއަށް އަންނަ ބަދަލުތަކާއި ދުނިޔޭގައި ކަންކަން ހިނގާ ގޮތަށް އަންނަ ބަދަލުތަކަށް އިޝާރާތް ކޮށްފައިވެ އެވެ. ދުނިޔޭގައި އަބަދު އެއް ބަޔަކަށް އެއް ގޮތަށް ކަންކަން ނުވާކަމާއި، މިއަދު ކާމިޔާބު ލިބުނު ބަޔަކަށް މާދަމާ ނާކާމިޔާބު ވެދާނެ ކަމާއި، މިއަދު ނިކަމެތި ބަޔަކު މާދަމާ ވަރުގަދަ ބަޔަކަށް ވެދާނެ ކަމަށް އިޝާރާތް ކުރެ އެވެ. އެކިގޮތްގޮތަށް ކަންކަން ބަދަލު ކުރެއްވުމަކީ ކައުނުގައިވާ އިލާހީ ގާނޫނެކެވެ. އުޙުދު ހަނގުރާމައިގެ ދުވަހު މުސްލިމުންނަށް ހާނިއްކަ އާއި ވޭން ލިބުނަސް ބަދުރު ހަނގުރާމައިގެ ދުވަހު ހާނިއްކައާއި ވޭން ލިބުނީ ކާފިރުންނަށްކަން ބަޔާން ކުރައްވަމުން އާލްޢިމްރާން ސޫރަތުގެ 140 ވަނަ އާޔަތުގައި މާތް ﷲ ބަޔާންކުރައްވަނީ އެއީ އެކަލާނގެ ދުވަސްތައް މީސްތަކުންގެ މެދުގައި އެކިގޮތްގޮތަށް ބަދަލު ކުރައްވާ ބަދަލު ކުރެއްވުން ކަމުގަ އެވެ.\nއުޙުދު ހަނގުރާމައިގެ ދުވަހު މުސްލިމުންނަށް ހާނިއްކަ އާއި ވޭން ލިބުނަސް ބަދުރު ހަނގުރާމައިގެ ދުވަހު ހާނިއްކައާއި ވޭން ލިބުނީ ކާފިރުންނަށްކަން ބަޔާން ކުރައްވަމުން އާލްޢިމްރާން ސޫރަތުގެ 140 ވަނަ އާޔަތުގައި މާތް ﷲ ބަޔާންކުރައްވަނީ އެއީ އެކަލާނގެ ދުވަސްތައް މީސްތަކުންގެ މެދުގައި އެކިގޮތްގޮތަށް ބަދަލު ކުރައްވާ ބަދަލު ކުރެއްވުން ކަމުގަ އެވެ.\nމި އިލާހީ ގާނޫނު މިގޮތަށް ދެމިއޮންނަ ހިނދު މުސްތަގުބަލާ މެދު ވިސްނައިގެން ކަންކުރަން އާދަކުރަން ޖެހެ އެވެ. މިއަދު ނާކާމިޔާބު ވުމުން އަބަދު ނާކާމިޔާބުވާނެ ކަމަށް ބަލައި މާޒީގެ އެސަފުހާއިން އަތްދޫނުކޮށް ހުންނާކަށް ނުޖެހެ އެވެ. މާދަމާ އެހެން ގޮތަކަށް ބަދަލުވެދާނެ ކަމަށް ބަލައި ކުރިމަގަށް ރާވަން ޖެހޭނެ އެވެ. އަދި ބަދަލު ގެންނަން މަސައްކަތް ކުރަން ޖެހޭނެ އެވެ. ކާފިރުން، އެމީހުންގެ އެންމެންނަކީ ނަސްރު ލިބިގެންވާ ބައެކޭ ހީކުރާނަމަ އެއީ ކުށް ހީއެއް ކަން ބަޔާން ކުރައްވަމުން ﷲ އަންގަވަނީ އެ ކާފިރުންގެ ޖަމާއަތް ދެރަ ކުރައްވައި ބަލިކޮށްލައްވާނެ ކަމަށެވެ. އަދި އެހައިރުން އެމީހުން ފުރަގަސްދީ ފިލަން ދުވާނެ ކަމަށެވެ. (އަލް ޤަމަރު 45). ތަފުސީރު އިލްމުވެރިން ވިދާޅުވާ ގޮތުގައި މި އާޔަތުގައި އެ އިޝާރާތް ކުރަނީ ކާފިރުންގެ ލަޝްކަރު ކިތަންމެ ވަރުގަދަ ވެފައި އަދަދު ގިނަވިއަސް ބަދުރުގެ ދުވަހު އެ މީހުން ބަލިވެގެންދާނެ ކަމުގެ ވާހަކަ ކަމަށެވެ.\nފާރިސީންނާއި ރޯމަނުންގެ މެދުގައި އޮތް ދެކޮޅުވެރިކަމާއި ހަނގުރާމައަށް އައްރޫމް ސޫރަތުގައި އިޝާރާތް ކޮށްފައިވެ އެވެ. އޭރު ދުނިޔޭގެ ބޮޑު ދެބާރާ މެދު މައްކާގެ މުޝްރިކުންނާއި މުސްލިމުން މެދުގައި ތާއީދުގެ ފޯރި އޮތެވެ. މުސްލިމުން ތާއީދު ކުރަމުން ދިޔައީ އަހުލުކިތާބީން ކަމަށްވާ ރޯމަނުންނަށެވެ. މުޝްރިކުން ތާއީދު ކުރަމުން ދިޔައީ މަޖޫސީ ފާރިސީންނަށެވެ. ރޯމަނުން ބަލިވެފައި ވުމުގެ ސަބަބުން މުޝްރިކުން އެކަމާ އުފާ ކުރަމުން ދިޔަ އެވެ. އެހެންނަމަވެސް މަދު އަހަރުތަކެއްގެ ތެރޭ ރޯމަނުން ފާރިސީންގެ މައްޗަށް ކާމިޔާބު ހޯދާނެކަން ޤުރުއާނުގައި އެންގެވި އެވެ. އަދި އޭގެ ސަބަބުން މުއުމިނުން އުފާކުރާނެ ވާހަކަ ބަޔާން ކުރެއްވި އެވެ. މިއީ މުސްތަގުބަލުގައި ހިނގާނެ ކަންކަމާ މެދު އުއްމީދީ ނަޒަރަކުން ވިސްނައި ހިތްތަކަށް ހަމަޖެހުން ހޯދަން މަސައްކަތް ކުރުމަށް މުސްލިމުންނަށް ޤުރުއާނުގައި އައި އިޝާރަތެކެވެ.\nމުއްޒައްމިލް ސޫރަތުގެ 20 ވަނަ އާޔަތުން އެނގޭ ގޮތުގައި ދަމުނަމާދު ކުރުމުގައި ކީރިތި ރަސޫލާ، ޞައްލަﷲ ޢަލައިހި ވަސައްލަމް، އާއި ބައެއް އަސްހާބުން ގިނަ ވަގުތުތައް ހޭދަ ކުރެއްވި އެވެ. އެހެންނަމަވެސް ﷲ ގެ މަގުގައި ޖިހާދު ކުރަން ނުކުންނަން ޖެހޭނެ ބަޔަކާއި، ދިރިއުޅުމަށްޓަކައި މަސައްކަތް ކުރަން ނުކުންނަން ޖެހޭނެ ބަޔަކާއި، ބަލިހާލަތުގައި އުޅޭ ބަޔަކު ތިބެދާނެ ކަމަށްޓަކައި އެ ނަމާދު ކުރައްވާއިރު ލުއިފަސޭހަވި މިންވަރަކަށް ކިޔަވާ ވިދާޅުވާން ﷲ އެންގެވި އެވެ. އެއީ އެބޭކަލުންގެ ވަގުތާއި ހަކަތައިން ބައެއް ސަލާމަތް ކުރުމަށެވެ. މީގެ މައްޗަށް ބިނާކޮށް އާންމުކޮށް ޖަމާއަތުގެ ނަމާދު ދިގު ނުކުރުމަށް އިލްމުވެރިން ވިދާޅުވެ އެވެ.\nމުސްތަގުބަލުގައި ކުރިމަތިވެދާނެ ކަންކަމަށް ބަލައިގެން އިސްލާމްދީނުގައި ބައެއް އަޅުކަންތަކަށް ވެސް ލުއިފަސޭހަކަން ދީފައިވެ އެވެ. މުއްޒައްމިލް ސޫރަތުގެ 20 ވަނަ އާޔަތުން އެނގޭ ގޮތުގައި ދަމުނަމާދު ކުރުމުގައި ކީރިތި ރަސޫލާ، ޞައްލަﷲ ޢަލައިހި ވަސައްލަމް، އާއި ބައެއް އަސްހާބުން ގިނަ ވަގުތުތައް ހޭދަ ކުރެއްވި އެވެ. އެހެންނަމަވެސް ﷲ ގެ މަގުގައި ޖިހާދު ކުރަން ނުކުންނަން ޖެހޭނެ ބަޔަކާއި، ދިރިއުޅުމަށްޓަކައި މަސައްކަތް ކުރަން ނުކުންނަން ޖެހޭނެ ބަޔަކާއި، ބަލިހާލަތުގައި އުޅޭ ބަޔަކު ތިބެދާނެ ކަމަށްޓަކައި އެ ނަމާދު ކުރައްވާއިރު ލުއިފަސޭހަވި މިންވަރަކަށް ކިޔަވާ ވިދާޅުވާން ﷲ އެންގެވި އެވެ. އެއީ އެބޭކަލުންގެ ވަގުތާއި ހަކަތައިން ބައެއް ސަލާމަތް ކުރުމަށެވެ. މީގެ މައްޗަށް ބިނާކޮށް އާންމުކޮށް ޖަމާއަތުގެ ނަމާދު ދިގު ނުކުރުމަށް އިލްމުވެރިން ވިދާޅުވެ އެވެ.\nނަބަވީ ސީރަތަށް ބަލާއިރުވެސް މުސްތަގުބަލަށް ވިސްނަވައިގެން އެކަލޭގެފާނު އެތައް ކަމެއް ކުރައްވާފައިވާކަން ފާހަގަވެ އެވެ. މިގޮތުން ހައްޖު މޫސުމުގައި އަރަބިންގެ އެކި ގަބީލާތަކުގެ މީހުންނަށް އިސްލާމީ ދައުވަތު ހުށަހެޅުއްވި އެވެ. އިސްލާމްދީނަށް ނަސްރު ދިނުމަށްޓަކައި އެ މީހުންގެ ތާއީދު ހޯއްދެވުމަށް މަސައްކަތް ކުރެއްވި އެވެ. އެކަލޭގެފާނު ގަބޫލުފުޅު ކުރައްވާ ގޮތުގައި މުސްލިމުންނަކީ މިއަދު އަދި ނިކަމެތި ބައެއް ކަމަށް ވިއަސް ކުރިއަށް ވިސްނައިގެން މަސައްކަތް ކޮށްފިނަމަ ކާމިޔާބު ލިބޭނެ އެވެ. މުސްލިމުންނަށް ޖެހޭނީ އެކަމަށްޓަކައި މަސައްކަތްކޮށް ކެތްތެރިކަމާ އެކު އިންތިޒާރު ކުރާށެވެ. ހަމައެއާއެކު އެކަލޭގެފާނު ގަބޫލުފުޅު ކުރައްވާ ގޮތުގައި މި ކާމިޔާބު ލިބޭނީ އެކަމަށްޓަކައި ސަބަބުތަކުގައި ހިފައިގެން މަސައްކަތް ކޮށްގެންނެވެ. ވަކީލު ކުރަން ޖެހޭނީ މަސައްކަތް ކުރުމަށް ފަހުގައިކަން އެކަލޭގެފާނު ބަޔާން ކުރައްވަ އެވެ.\nމީގެ އެންމެ ރީތި އެއް މިސާލަކީ މަދީނާ އަށް ހިޖުރަ ކުރެއްވުމުގައި އެކަލޭގެފާނުގެ ރޭވުންތެރި ކަމެވެ. މިގޮތުން ހިޖުރަކުރައްވަން ރަށެއްގެ ގޮތުގައި މަދީނާ އިޚްތިޔާރު ކުރެއްވެވި އެވެ. އެކަމުގައި ނަސްރުދޭނެ ބައެއްގެ ގޮތުގައި އައުސް އާއި ޚަޒުރަޖު ހަމަޖެއްސެވި އެވެ. ދަތުރުފުޅުގެ ބައިވެރިއެއްގެ ގޮތުގައި އަބޫބަކުރުގެފާނު ނެންގެވި އެވެ. އާރުކާޓީއެއްގެ ގޮތުގައި (މުޝްރިކެއް ކަމުގައި ވީނަމަވެސް) ޢަބްދުﷲ ބުނު އުރައިޤަތު އިޚްތިޔާރު ކުރެއްވެވި އެވެ. ދަތުރު ފައްޓަވާ މަންޒިލެއްގެ ގޮތުގައި މަދީނާއާވީ ކޮޅު ނޫން އެހެން ކޮޅަކުން ޘައުރު ފަރުބަދަ އަށް ވަޑައިގަންނަވަން ނިންމެވި އެވެ. އަދި މިނޫން އެހެން ކަންކަން ވެސް ކުރިއަށް ވިސްނަވައިގެން ރޭއްވެވި އެވެ. އަދި މަދީނާއަށް ހިޖުރަ ކުރެއްވުމާ އެކު އެންމެ ފުރަތަމަ ކަމެއްގެ ގޮތުގައި މިސްކިތް ބިނާކުރެއްވެވި އެވެ. މިއީ މުސްލިމުންގެ އެއްބައިވަންތަކަމުގެ ކުރިމަގު ބިނާކުރަން ވަރަށް މުހިންމު ނިންމުމެއް ކަމުގައިވި އެވެ.\nމީގެ އެންމެ ރީތި އެއް މިސާލަކީ މަދީނާ އަށް ހިޖުރަ ކުރެއްވުމުގައި އެކަލޭގެފާނުގެ ރޭވުންތެރި ކަމެވެ. މިގޮތުން ހިޖުރަކުރައްވަން ރަށެއްގެ ގޮތުގައި މަދީނާ އިޚްތިޔާރު ކުރެއްވެވި އެވެ. އެކަމުގައި ނަސްރުދޭނެ ބައެއްގެ ގޮތުގައި އައުސް އާއި ޚަޒުރަޖު ހަމަޖެއްސެވި އެވެ. ދަތުރުފުޅުގެ ބައިވެރިއެއްގެ ގޮތުގައި އަބޫބަކުރުގެފާނު ނެންގެވި އެވެ. އާރުކާޓީއެއްގެ ގޮތުގައި (މުޝްރިކެއް ކަމުގައި ވީނަމަވެސް) ޢަބްދުﷲ ބުނު އުރައިޤަތު އިޚްތިޔާރު ކުރެއްވެވި އެވެ. ދަތުރު ފައްޓަވާ މަންޒިލެއްގެ ގޮތުގައި މަދީނާއާވީ ކޮޅު ނޫން އެހެން ކޮޅަކުން ޘައުރު ފަރުބަދަ އަށް ވަޑައިގަންނަވަން ނިންމެވި އެވެ. އަދި މިނޫން އެހެން ކަންކަން ވެސް ކުރިއަށް ވިސްނަވައިގެން ރޭއްވެވި އެވެ. އަދި މަދީނާއަށް ހިޖުރަ ކުރެއްވުމާ އެކު އެންމެ ފުރަތަމަ ކަމެއްގެ ގޮތުގައި މިސްކިތް ބިނާކުރެއްވެވި އެވެ. މިއީ މުސްލިމުންގެ އެއްބައިވަންތަކަމުގެ ކުރިމަގު ބިނާކުރަން ވަރަށް މުހިންމު ނިންމުމެއް ކަމުގައިވި އެވެ. އަދި މަދީނާގައި ޔަހޫދީންގެ ބާރު އޮންނަ ބަނީޤައިނުޤާޢު ބާޒާރުގެ ބަދަލުގައި މުސްލިމުންނަށް ޚާއްސަ ބާޒާރެއް ހެއްދެވި އެވެ. މަދީނާގެ ޔަހޫދީންނާ އެކު ވަރުގަދަ މުއާހަދާއެއް ހެއްދެވި އެވެ. މަދީނާގެ ވަށައިގެން ސަލާމަތީ ކަންކަން ބެލެހެއްޓެވުމަށް ހަނގުރާމަވެރިން ފޮނުއްވެވި އެވެ. ދިފާޢީ ލަޝްކަރުތަކަށް ތަމްރީނުތައް ދެއްވެވި އެވެ. މިގޮތުން އަދުއްވުންގެ ހިތްތަކަށް ބިރުވެރިކަން އިހުސާސް ކުރުވި އެވެ. މިކަންކަމުގެ އިތުރުން ހިޖުރައިގެ ފަހުން މަދީނާގައި ތިބި މުސްލިމުން ބޯހިމެނުއްވައި އޭގެ ތަފާސް ހިސާބުތައް ކުރިމަގުގެ ކަންކަން ރޭއްވެވުމުގައި އެކަލޭގެފާނު ބޭނުންފުޅު ކުރެއްވި އެވެ.\nއާދެ، މި އިޝާރާތް ކުރެވުނު ކަންކަމުން އެކަނިވެސް ކީރިތި ޤުރުއާނާއި ސުންނަތުގައި ކުރިމަގަށް ސަމާލުކަންދީފައިވާ ކަން ހާމަވެ އެވެ. ވީމާ މުސްލިމުން ވެސް ދިރިއުޅުމުގެ ހުރިހާ ކަމެއްގައި ކުރިއަށް އޮތްތަނަށް އަބަދުވެސް ވިސްނަން ޖެހޭނެ އެވެ. މާޒީއާ މެދު ދެރަވެ ހިތާމަކޮށް މާޔޫސް ވެގެން ނުވާނެ އެވެ. އޭގެ ބަދަލުގައި މާޒީން ޖެހޭނީ އިބުރަތް ހޯދާށެވެ. އަދި އޭގެ އަލީގައި މިއަދުގެ މައްސަލަތަކާއި މުސްތަގުބަލުގެ މައްސަލަތަކަށް ހައްލު ހޯދަން ވިސްނައި ސަމާލުކަން ދޭން ޖެހޭނެ އެވެ.


#REPORT: Laa komme vote akee zimmaa eh, e'ee haalath badhalu kurumah libey furusatheh!\nލޯކަލް ކައުންސިލް އިންތިޚާބުގައި މިމަހު 10 ވަނަ ދުވަހު ވޯޓުލާއިރު، ސަރުކަރުގެ ގިން ވައުދުތައް ނުފުއްދިވާ ކަމުގެ ޝަކުވާ ބޮޑު\nލާ ކޮންމެ ވޯޓަކީވެސް ޒިންމާއެއް، އެއީ ޙާލަތު ބަދަލުކުރުމަށް ލިބޭ ފުރުސަތެއް!\n8 އޭޕްރިލް 2021\n2 މީހުން ވޯޓުލާން ރަޖިސްޓަރީ ކުރި ފޮއްޓަކަށް ވޯޓުލީ ލިސްޓުގައި 366 ވޯޓު\nލޯކަލް ކައުންސިލް އިންތިޚާބުގެ ނަތީޖާއިން ބުނެދެނީ ބައިވަރު ވާހަކަ!\nމުޢިއްޒާއި އަނަސް ވޯޓު ލައްވައިފި\nލޯކަލް ކައުންސިލް އިންތިޚާބާ ދިވެހި މި ކުރިމަތި ލަނީ މުޅި ގައުމަށްވެސް އާދަޔާ ޚިލާފު ޙާލަތެއް ކުރިމަތި ވެފައި ވަނިކޮށެވެ. ކޯވިޑް19ގެ ނުރައްކާ މުޅި ގައުމަށް ކުރިމަތިވެ، އިގްތިސާދީގޮތުން ގައުމު އެތަކެއް ބޮޑެތި ގޮންޖެހުންތަކެއްގެ ތެރޭގައި ވަނިކޮށެވެ.\nހަމަ އެއާއެކު، އެންމެ ފަހުން ރައްޔިތުން ވޯޓުލާން ނުކުތް އާންމު އިންތިޚާބު ކަމުގައިވާ ރައްޔިތުންްގެ މަޖިލީހުގެ އިންތިޚާބުގައި އެއްޕާޓީއަށް އެމަޖިލީހުގެ މެޖޯރިޓީ ރައްޔިތުންދީ، އެހެންނަމަވެސް، ސުޕަރ މެޖޯރިޓީގެ “ޕާފޮމަންްސް” ކަމުނުގޮސްގެން އެތައްބައެއްގެ ނުރުހުން ރައްޔިތުންގެ މަޖިލީހަށް އަމާޒުވެފައިވާ މި ދަނޑިވަޅުގައި އަލުން ރައްޔިތުނަށް މިވަނީ ކައުންސިލަތަކަށް މެމްބަރުން އިންތިޚާބުކުރުމަށް ވޯޓުލާން ޖެހިފައެވެ.\nމިގޮތުން އެތައް ބައެއްގެ ނަޒަރު ހުއްޓިފައި ހުރީ، ކުރިޔަށް އޮތް ކައުންސިލް އިންތިޚާބަށެވެ.\nކައުންސިލް އިންތިޚާބުގެ ނަތީޖާ ނިކުމެގެން ދާނެ ގޮތެއްގެ މައްޗަށެވެ. ބޮޑު ދެޕާޓީން އިންތިޚާބުގެ މުހިންމު ގޮޑިތަކަށް ނުހަނު ވާދަވެރިކަމާއެކު، ކެމްޕޭން ކުރަމުން ދާއިރު، އިންތިޚާބުގެ ނަތީޖާއިން ބުނެދޭނެ ވާހަކަތައްވެސް މަދެއް ނުވާނެއެވެ.\nހާލަތު ގޯސްވެގެން އެތަކެއް ރައްޔިތުންނެއްގެ ޝަކުވާތައް ބަންޑުންވަމުން ދާއިރު، ހާލަތު ބަދަލު ކުރުމަށް ލިބޭ މިފަދަ ކޮންމެ ފުރުސަތެއްގެ ބޭނުން ރައްޔިތުން ހިފާ ގޮތެއްގެ މައްޗަށް ގައުމުގެ އެތައްކަމެއް ބައްޓަން ވެގެން ދާނެކަމީ، އެއްވެސް ޝައްކެއް ނެތް ކަމެކެވެ.\nއެމްޑީޕީން އެޕާޓީގެ ހަރުގެ ކުރިމަތީގައި ކައުންސިލް ކެމްޕޭން އިވެންޓެއް ކުރިޔަަށް ގެންދަނީ\nމެޖޯރިޓީއަކީ ގައުމަށް އެންމެ ރަގަޅު ގޮތްތަ؟\nޑިމޮކްރަސީގައި ރާއްޖެ ކަޑައްތު ކޮށްފައިވާ ކުރުމާޒީއަކީ، އެ ޑިމޮކްރަސީގެ ރާހަތު އެތައްގޮތަކުން ދިވެހިން ކޮށްފައިވާ ދުވަސްތަކެކެވެ. ވަކީން ޚާއްސަކޮށް ރައްޔިތުންގެ މަޖިލީހުގެ މެޖޯރިޓީވަނީ، ފައިތުވެދިޔަ ތިން ހަތަރު ދައުރެއްގެ ތެރޭގައި އެތައް ގޮތަކުން ބަދަލުވެ، އަދި އޭގެ ނަތީޖާވަނީ އެތައް ގޮތަކުން ނިކުމެފައިވެސް މެއެވެ.\nއެމްޑީޕގެ ފުރަތަމަ ވެރިކަމުގައި ރައްޔިތުންގެ މަޖިލިސް އޮތީ ދެއަތަށް ކިރިލަ ކިރިލައެވެ. ނަތީޖާއަކަށް ވެގެންދިޔައީ ، އޭރުގެ ސަރުކާރާ ރައްޔިތުންގެ މަޖިލީހާ ކިތައްމެ ކަމެއްގައި ޚިޔާލު ތަފާތު ވެގެން ދިޔަނަމަވެސް، ސަރުކާރު ހިންގަވަން ތިއްބެވި ބޭފުޅުންނަށް ބޭނުންހާ ކުޅިވަރެއް އޭރަކު ކުޅެވޭގޮތް ނުވީ، މަޖިލިހުގެ ތެރޭގައި ބެލެންސް އޮފް ޕަވަރ އެއް އޮވެގެންނެވެ.\nއެހެންނަމަވެސް، ރައީސް ޔާމިނުގެ ދައުރުގައި، މަޖިލިހުގެ ތެރެއިން އިސްވެ ދެންނެވުނު ބާރުގެ ހަމަހަމަކަން ގެއްލި، އެކި އެކި ޕާޓީތަކުން އިންތިޚާބުވި މެމްބަރުން އޭރުގެ ސަރުކާރާ ގުޅި، މަޖިލީހުގެ މެޖޯރިޓީ އެއްކޮޅަށް ބުރަވެ، އަޣުލަބިއްޔަތު އޭރުގެ ސަރުކާރަށް ލިބިގެން ދިޔައެވެ. ނަތީޖާ ފެނިގެންދިޔައީ ވަރަށް ތަފާތު ގޮތަކަށެވެ.\nމަޖިލިސް އެއްވެ ގާނޫނުތަކާއި ގާނޫނު އަސާސީ ބަދަލުކޮށް، ދައުލަތުގެ އެކިއެކި މުވައްސަސާތަކަށް ނުފޫޒު ފޯރުވާ، މުޅި ދައުލަތުގެ މިނިވަންކަމާއި، ބެލެންސް އޮފް ޕަވަރ ގެއްލި، ގަޑުބަޑުވެގެން ދިޔައެވެ. މިހާލަތު ގައުމަށް ކުރިމަތިވެގެން ދިޔައީ، އޭރުގެ ސަރުކާރަށް ސުޕަރ މެޖޯރިޓީއާއި ގާތައް މަޖިލީހުގެ މެޖޯރިޓީލިބި، ބާރުގެ ތިލަފަތް އެއް އަތަކަށް އިންތިހާއަށް ބަރުވެގެން ދިޔަ ހިސާބުންނެވެ.\n2019 ވަނަ އަހަރު ބޭއްވުނު ރައްޔިތުންގެ މަޖިލިހުގެ އިންތިޚާބުގައި، ރައްޔިތުން ނިކުމެ އެއްޕާޓީއަކަށް އާދަޔާ ޚިލާފު ބޮޑު މެޖޯރިޓީއެއް ދިނެވެ. އަދި މުޅިން އަލަށް ރައްޔިތުން އެއްޕާޓީއަކާއި ރައްޔިތުންގެ މަޖިލީހުގެ ސުޕަރ މެޖޯރިޓީ ހަވާލުކުރީވެސް މިއިންތިޚާބުގައެވެ.\nރައްޔިތުން 2019 އަހަރު އެޖެންޑާ19އަށް މަޖިލިސް މެޖޯރިޓީ ދިންނަމަވެސް، އެކަށީގެންވާ ގޮތެއްގައި މަސައްކަތް ކޮށްފައި ނުވާކަމުގެ ޝަކުވާތައް އިންތިހާއަށް ގިނަ\nސުޕަރ މެޖޯރިޓީ އޮތް މަޖިލީހުގެ ދައުރު ދެބައިވެގެން ދިޔައިރު، ހާލަތާއި މަންޒަރު މިއޮތީ ބޮޑުތަން ބަދަލުވެފައެވެ. މަޖިލިސް އިންތިޚާބުގައި ސުޕަރ މެޖޯރިޓީ ހޯދުމަށް ވީ ވައުދުތައް ނުފުއްދި ރައްޔިތުންގެ ޝަކުވާތައްވަނީ އިންތިހާގައެވެ. މަޖިލީހުން މިނިވަން މުވައްސަސާތަކަށް ނުފޫޒު ފޯރުވާކަމުގެ ޝަކުވާތަކާއި، ބޭނުންވާ ގޮތަށް ދައުވާތައް ނުކުރެވުނީމަ، މުވައްސަސާތަކުގެ ވެރިން މަޖިލީހަށް ހާޒިރުކުރަމުންދާ ކަމުގެ ޝަކުވާތަކާއި، ޖުޑިޝިއަލް ސާވިސް ކޮމިޝަން ސިޔާސީ ވެފަ އޮތް އޮތުމަށް ހައްލެއް ހޯދަން ބޭނުންނުވެ، އެކޮމިޝަނާ ގުޅޭގޮތުން އެންމެ ގިނައިން ވާހަކަ ދެއްކެވި ބޭފުޅުންގެ އަތްމައްޗަށް އެކޮމިޝަން ލިބި، އެހެނަސް، ހަމަ އެކޮމިޝަންގެ ބޭނުންކޮށް، މުޅި ޖުޑިޝަރީ ރެގިއުލޭޓް ކުރަމުންދާދިއުމުގެ ޝަކުވާތަކާއި، މިހެންގޮސް ކޮޅުން ނުލާހާ ގިނަ އެތަކެއް ޝަކުވާތަކެކެވެ.\nއިއްޔެވެސް މިއަދުވެސް، ފެންނާން އޮތް ހަގީގަތަކީ، ރައްޔިތުން އިންތިޚާބުކުރާ މަގާމަތަކުގައި މެމްބަރުން ތިއްބަވާ މުވައްސަސާތަކުގައި، މެޖޯރިޓީ އެއްކޮޅަށް ބުރަވުމުގައި، އަބަދުވެސް ގެއްލުން ހުރިކަމެވެ. އޭރުވެސް މިހާރުވެސް ކަމުގެ ހަގީގަތް އޮތީ ހަމަ މިބީދައިންނެވެ. ސަބަބަކީ، ސިޔާސީ ޖަޒުބާތުގައި ޖެހުުމުން، އަބަދުވެސް، ސިޔާސީ ގޮތުން ހޭލުންތެރިކަން ކުޑަ، އަދި އަމުދުން ސިޔާސީ މަސްރަހުގެ ބަސްކިޔާ މަގާމްތަކުގައި އިލްމާއިހިލްމު ނުލިބިތިބި މީހުންގެ ގިނަ، ރާއްޖެފަދަ ތަނެއްގައި މެޖޯރިޓީ ސިޔާސީ ހަތިޔާރަކަށް ބަދަލުވެގެން ދިއުމުގެ ފުރުސަތު އެންމެ ގާތުގައި އޮންނާތީއެވެ.\nއަދި މިރާއްޖޭގައި ކަން ހިގާފައި އޮތީވެސް އެގޮތަށެވެ. އެއީ ރައްޔިތުންގެ މަޖިލިސްކަމުގައި ވިނަމަވެސް، ލޯކަލް ކައުންސިލްތައް ކަމުގައި ވިނަމަވެސް، މިއީ ދެބަސްވެވެން ނެތް ހަގީގަތެއްވެސްމެއެވެ.\nރައްޔިތުންނަށް ލިބެނީ މަދު ފުރުސަތުތަކެއް، އެއީ އިންތިޚާބުތައް\nދިވެހި ރާއްޖޭޭގެ ގާނޫނު އަސާސީގައި ލިޔެވިފައި އޮންނަނީ، ދައުލަތުގެ އެންމެހާ ބާރުތައް ފެށިގެން އަންނަނީ ރައްޔިތުންގެ ކިބައިން ކަމުގައެވެ. އަދި އެބާރުތައް ދެމިއޮންނާނީވެސް، ހަމަ ރައްޔިތުންގެ ކިބައިގައި ކަމަށްވެސް، އެގާނޫނު އަސާސީގައި ލިޔެވި ބަޔާން ކޮށްފައި އޮވެއެވެ.\nއޭގެ އެންމެ އަސާސީ ތަރުޖަމާއަކަށް ދާނަމަ، ގާނޫނު އަސާސީގައި މިބަޔާން ކުރާ އެންމެ މުހިންމު ނުކުތާއަކީ، ދައުލަތުގެ އިސްމަގާމްތަކަށް ރައްޔިތުންގެ ވޯޓުން އެރައްޔިތުންނަށް ޚިދުމަތް ކުރަންތިބޭ މީހުން އިންތިޚާބު ކުރާ ވާހަކައެވެ.\nއިންތިޚާބުތަކުގައި ރައްޔިތުން ވޯޓުލާ ގޮތެއްގެ މައްޗަށް ދައުލަތުގެ ބާރުތައް ތަރުތީބުވެގެން ދެއެވެ. އަދި އެބާރުތައް ދެމިއޮންނަނީވެސް، ދެން އަންނަ އިންތިޚާބަކާ ހަމައަށް ރައްޔިތުން ވޯޓުލީ ގޮތެއްގެ މައްޗަށެވެ.\nމި ސަބަބަށްޓަކާ، ވޯޓުލުމަށް ރައްޔިތުންނަށް ލިބޭ ފުރުސަތު އަބަދުވެސް ވެގެންދަނީ، ދުރުމިއަޅާ މާޒީގެ ސަފުހާތަކުން ހޯދާބަލާ، މިނެ ކިރުމަށްފަހު، ގޮތް ނިންމަން ރައްޔިތުންނަށް ލިބޭ ހަމައެކަނި ފުރުސަތު ކަމުގައެވެ. މިފުރުސަތުގެ ބޭނުން ފުރިހަމަޔަށް ރައްޔިތުން ކޮށްފިނަމަ، ވެރީން ޒިންމާދާރުކުރުމުގެ ބާރު ރައްޔިތުންގެ އަތްމަތީގައި އޮންނާނެއެވެ. ސިޔާސީ ޖަޒުބާތުގައި، ވަޖިދުވަދެ، އަމިއްލަ ބުއްދިން ވިސްނުމަކާ ނުލާ، ވޯޓު ލައިފިނަމަ، އޭގެ ހިތި ނަތީޖާއާއި ރައްޔިތުން ކުރިމަތި ލާންޖެހެއެވެ. މިއި މާޒީގައި ކަން ހިގާފައިވާ ގޮތެވެ. އަދި އެއީ ދުނިޔޭގެ ތަބައީ އުސޫލުކަމުގައިވެސް ބައެއް މީހުން ބުނެ އުޅެއެވެ.\nއެހެންކަމުން، ވާވައުދުތަކަށް އިތުބާރު ކުރަންވާނީ، ވައުދު ފުއްދުނު މިންވަރު ފުރިހަމަޔަށް ވަޒަން ކުރުމަށް ފަހުއެވެ. އަދި ފުއްދަމުންދާ މިންވަރެއްގެ މައްޗަށް ބިނާކޮށް، ވާނުވާ ރަގަޅަށް އެގިތިބެ މެއެވެ. ވޯޓު ހޯދަން ދޮރުދޮރަށް ކެނޑިޑޭޓުން ޒިޔާރަތް ކުރުމުން އިސްވެ ދެންނެވުނު ކަންކަން ފުރިހަމަޔަށް ވަޒަން ކުރުމުގެ ފުރުސަތު ހަމަ ކޮންމެ ރައްޔިތަކަށްވެސް ލިބިގެން ދާނެއެވެ. ވާވައުދުކަށް އިތުބާރު ކުރަންވާނީ، ވީ ވައުދުތައް ފުއްދިފައިވާ ނަމައެވެ.\nވޯޓު ލުމުގެ ހައްގަކީ ގާނޫނު އަސާސީން ރައްޔިތުންނަށް ލިބިދީފައިވާ އެންމެ އަސަސީ އަދި އެންމެ ނުފޫޒުގަދަ ހައްގުވެސްމެ\nކައުންސިލް އިންތިޚާބަށް އެންމެ ދުވަހެއް\nކުރިޔަށް އޮތީ އަނެއްކާވެސް، އިންތިޚާބެކެވެ. މިފަހަރު ލޯކަލް ކައުންސުލް އިންތިޚާބެވެ. ނުހަނު ހަލަބޮލި ސިޔާސީ5އަހަރަށްފަހު، ރައްޔިތުން ނުކުމެ ވޯޓު ލައިގެން ގައުމުގެ ރިޔާސަތު ބަދަލު ކުރިތާ އަދި2އަހަރާ ބައި ވެގެނެއް ނުދެއެވެ. ހަމަ އެހާމެ ހަލަބޮލި، 18 ވަނަ ރައްޔިތުންގެ މަޖިލިސް ނިމުމަކަށް އައިސް، އާމަޖިލީހެއް އިންތިޚާބު ކުރިތާ2އަހަރު ފާއިތު ވެގެނެއް ނުދެއެވެ. ކައުންސިލްތަކުގެ ދައުރު ފުރިހަމަވެ، ކުރިމަތިވެފައިވާ ކޯވިޑް ރޯގާގެ ނުރައްކަލުގެ ސަބަބުން، ދައުރު 1 އަހަރަށް ދިގު ދަންމާލާ، ވަގުތީ ދައުރުވެސް ފުރިހަމަވެ، އާ ކައުންސިލެއް އިންތިޚާބު ކުރުމަށް އަންނަ ހޮނިހިރު ދުވަހު ވޯޓުފޮށިތައް ކައިރިއަށް ވޯޓުލާން ރައްޔިތުން ނިކުންނާނެއެވެ.\nކައުންސުލް އިންތިޚާބުގައި ވޯޓުލާން ރައްޔިތުން ނިކުންނައިރު، ސަރުކާރު ހިންގާ އެމްޑީޕީގެ ރައީސް މުހައްމަދު ނަޝީދު ވިދާޅުވަމުން ގެންދަވަނީ، ގައުމުގެ ރައީސްކަން އެޕާޓީއަށް ދީގެން ކަމެއް ކުރެވިފައި ނެތަސް، އެޖެންޑާ19އަށް އިތުބާރު ކޮށްގެން، މަޖިލިސް އެޕާޓީއަށް ދީގެން ކުރެވުނު ކަމެއް ނެތަސް، ކައުންސިލްތަކުގެ މެޖޯރިޓީ އެޕާޓީއަށް ދިނުމުން ހުރިހާކަމެއްވެސް ފުދިގެން ދާނެ ކަމުގައެވެ.\nއަދި މި ޝިއާރުގެ މަތީގައި ހުންނަވާ، ނަޝީދު ގެންދަވަނީ، އެޕާޓީގެ ކެނޑިޑޭޓުންނާއެކީ މަގުތައް މަތީގައި ކެމްޕޭން ކުރައްވަމުންނެވެ.\nއިދިކޮޅުގައި އޮތީ، ޕީޕީއެމްއެވެ. އެޕާޓީންވެސް ގެންދަނީ ނުހަނު ފޯރީގައި ކައުންސިލް އިންތިޚާބަށް ކެމްޕޭން ކުރަމުންނެވެ. އެޕާޓީން ބުނަމުން ދަނީ، ކޮރަޕްޝަނާއި، ފަސާދައާއި އަނިޔާވެރިކަމަށް ނިމުން އަންނާނީ އެޕާޓީގެ ފަރާތުން ކައުންސިލްތަކަށް ވާދަކުރާ ކެނޑިޑޭޓުންނަށް ވޯޓު ދީގެން އެކަނިކަމުގައެވެ.\nއަބަދުވެސް ސަރުކާރަށް ފާޑު ވިދާޅުވަމުން ގެންދަވާ، އުމަރު ނަސީރު ވިދާޅުވަނީ، ރުކަކަށް، ތިލަފަތަކަށް ދޮލަނގަކަށް ބައލިގެން ވޯޓު ދީފިނަމަ، ގައުމަށް ކުރިމަތިވެފައިވާ ބޮޑެތި މައްސަލަތައް ހައްލު ހޯދުމުގައި ކުރިއެރުމެއް ލިބިގެން ނުދާނެ ކަމުގައެވެ.\nކޮންމެއަކަސް، އެގެން އޮތް އެއް ހަގީގަތެއް އެބަ އޮތެވެ. ކުރިޔަށް އޮތް ލޯކަލް ކައުންސިލް އިންތިޚާބުގައި ރައްޔިތުން ވޯޓު ދޭ ގޮތެއްގެ މައްޗަށް ރާއްޖޭގެ ސިޔާސީ މަސްރަޙު އަލުން އެތުރިގެން ދާނެކަމެވެ. އަދި ވަކީން ޚާއްސަކޮށް، ކައުންސިލް އިންތިޚާބު ވެގެން މިދަނީ، ރައީސް އިބުރާހިމް މުހައްމަދު ސޯލިހުގެ ވެރިކަމުގެ މިދައުރުގައި ރައްޔިތުން ކުރިމަތިލާން އެންމެ ފަހުގެ އާންމު އިންތިޚާބު ކަމަށްވާތީ، މި އިންތިޚާބަށްފަހު، އެމަނިކްފާނުގެ ސިޔާސީ ކުރިމަގާ ގުޅޭގޮތުންވެސް އުފެދިފައިވާ އެތަކެއް ސުވާލުތަކަށް އޭގެ ޒާތުގައި ޖަވާބު ލިބިގެން ދާނެކަމެވެ.\nރައީސް ސޯލިހު ރައްވެހި ފަތިސް ކެމްޕޭން ބައްދަލުވުމެއްގައި ބައިވެރިވެ ވަޑައިގަންނަވަނީ\nއެހެންކަމުން، އިންތިޚާބުތަކުގައި ވޯޓުލާން ނިކުންނައިރު، ރައްޔިތުން މިއަދަށްވުރެ ބޮޑުކޮށް ވިސްނާ ފިކުރުކުރަން ޖެހޭކަން ޔަގީނެވެ. ވާ ވައުދުތަކުގެ މައްޗަށް ވޯޓު ލުމުގެ ބަދަލުގައި، ވީ ވައުދުތައް ފުއްދުމުން މެނުވީ ވާ ވައުދުތަކުގެ ވާހަކަ ދެއްކުމުގެ ފުރުސަތު ނުދޭން ރައްޔިތުން ދަސްކުރަން އެބަ ޖެހެއެވެ. ހަމަ ކޮންމެ އިންތިޚާބަކީ، ޕާޓީގެ ކުލައިން ޖަރީ ކޮށްފައި ހުންނަ ހެދުން ލައިގެން، ވަޖިދުވަދެ، ބެރު ދުއްމާރީގައި ނަށާ ލަވަކިޔަމުން ގޮސް ވޯޓުލާ އިންތިޚާބަކަށް ނުހެދުމަށްޓަކާ، އަމިއްލަ ވިސްނުމާއި ބުއްދީގެ ބޭނުން މިއަށްވުރެ ބޮޑަށް ކުރުން އަޅުގަޑުމެން ހަމަ ކޮންމެ މީހަކަށްވެސް މިއަދު ލާޒިމް ވެއްޖެއެވެ.\nއަދި މިހުރިހާ ކަމެއްގެ މައްޗަށް ވިސްނާ، އެއް ޕާޓީއަކަށް ސުޕަރ މެޖޯރިޓީ ނުދިނުން އެއީވެސް ގައުމަށް އެންމެ ފައިދާ ހުރިގޮތް ކަމުގައިވެސް މިއަދު ގަބޫލުކުރަން އެބަ ޖެހެއެވެ. ކައުންސިލްތަކަށް މެމްބަރުން އިންތިޚާބު ކުރުމުގައިވެސް، ބާރުތައް ހަމަހަމަކޮށް ބަހާލުމުގެ ވިސްނުން ރައްޔިތުން ނުގެންގުޅެފި ނަމަ، އެނެއްކާވެސް، ރައްޔިތުންނަކީ ގުބޯ ހެއްދިދާނެ ބައެއް ކަމަަށް ސިޔާސީ ފަތާތްތަކަށް ހީކުރެވިފައި އޮންނަ އޮތުމުގައި ހަގީގަތްތަކެއް އޮތްކަން ގަބޫލު ކުރުމަށް ފުރުސަތު އިތުރަށް ދެވުނީއެވެ.\nތިމާމެންގެ ހާލަތު ބަދަލުކުރުމުގެ ހުރިހާވެސް ބާރެއް އޮތީ ހަމަ ތިމާމެންގެ އަތް މަތީގައެވެ. އެބާރުގެ ބޭނުން ފުރިހަމައަށް ކޮށް، ތިމާމެންގެ ހާލަތު ބަދަލުކުރުމުގެ އަޒުމުގައި ވޯޓު ލަައިފިނަމަ، އޭގެ ރަގަޅު ނަތީޖާއާއި ހަމައަށް އިސާހިތަކުން ވާސިލް ވެދާނެކަމީ އެއްވެސް ޝަކްކެއް އޮތްކަމެއް ނޫނެވެ.\nVote ebalevey ekamaku thibunaa badhaleh nufeney. Abadhuves molhumeehaayah molhu goh.


COLUMN: Miee aniyaa ge rangalhu misaaleh | Mihaaru\nމަންމަގެ ޖަނާޒާގެ ކަންތައްތަކަށް ފަހު ސައުދު އަނބުރާ ޖަލަށް ގެންދާއިރު، އޭނަގެ ބޮޑުދައިތައެއްގެ ގައިގައި ބައްދާލައިގެން ރޮނީ.--- ފޮޓޯ: ރާއްޖެޓީވީ/ މުހައްމަދު ޝަރުހާން\n07 އޯގަސްޓް 2017 - 12:39\nހާދަ ނުރައްކާތެރި ހަތަރު "ކުށްވެރިއަކު" ޖަލުގައި މި ވަގުތު އެބަތިއްބެވި އެވެ. އެއީ ރައްޔިތުންގެ ބޮޑު އަގުލަބިއްތަކުން ރައްޔިތުންގެ މަޖިލިހަށް ހޮވި ހަތަރު މެމްބަރެކެވެ. އޭގެ ތެރެއިން އެއް މެމްބަރަކީ ވިލިނގިލީ ދާއިރާގެ މެމްބަރު ސައުދު ހުސެއިން އެވެ. އޭނާ އަކީ ކިހާ ނުރައްކާތެރި "ކުށްވެރިއެއް" ކަން މި އެނގުނީ އިއްޔެ އެވެ. އޭނާ ސަރުކާރުން ބެލެހެއްޓި ވަރާއި ބަނޑުއަޅައި ވިހޭ މައިމީހާގެ ޖަނާޒާ އަށް ފަހު އަލުން އުފުރާލި ގޮތް ފެނުމުން ސައުދު މި ހިމެނެނީ ހަމަ ގައުމުގައި ނެތް ވަރުގެ ނުރައްކާތެރި ކުށްވެރިއަކަށެވެ.\nއަޅުގަނޑުގެ ސުވާލުތައް ވަރަށް ބައިވަރެވެ. ސައުދު ކުރެއްވީ ކޮން ކުށެއް ހެއްޔެވެ؟ ރައްޔިތުން އޭނާ މަޖިލީހުގެ ގޮނޑި އަކަށް ހޮވައި، އެ ގޮނޑީގައި އޭނާގެ ވާޖިބު އަދާކުރައްވަން އެ ގޮނޑީގައި އިށީންނަވަން ކުރެއްވި މަސައްކަތް އެއީ ކުށެއް ކަމަށް ވަންޏާ؛ -- ތެދެކެވެ؛ އެއީ "ކުށެކެވެ." ސައުދަކީ ބޮޑު ކުށްވެރިއެއް ނޫނެވެ. މާރާމާރީއެއް ނުހިންގަ އެވެ. ކުށުގެ ރެކޯޑެއް ނެތެވެ. އުފެދުނީ ބޮޑު ސިޔާސީ ކަންތައްގަނޑެކެވެ.\nއެކަމަކު އެކަން އޮތީ އެހެނެއް ނޫނެވެ. ސައުދު ހައްޔަރުކޮށްފައި ހުރީ މި ދެންނެވި "ކުށު"ގެ ތުހުމަތުގައި ކަމަށް ސަރުކާރުން އެބަ ބުނެ އެވެ. މި ވާހަކައިގެ ތެރެއަށް ސަރުކާރުން އިތުރުކޮށްލާ ހަމައެކަނި ޕޮއިންޓަކީ އޭނާ އަކީ ގޮނޑި ގެއްލިފައިވާ މެމްބަރަކަށް ވެ ހުރެ ފުލުހުންގެ ސަފު ފޫއަޅުވާލައި މަޖިލިހުގެ އިދާރާގެ ތެރެއަށް ވެންނެވުމެވެ. މި މައްސަލާގައި އެހެން ތިން މެމްބަރަކު ވެސް ވަނީ 15 ދުވަހުގެ ޖަލު ބަންދަށް ތަހުގީގަށް ހައްޔަރުކޮށްފަ އެވެ.\nމަޖިލީހުގެ ގޮނޑި ގެއްލިފައި ވޭތޯ، ނުވޭތޯ މިއީ އަދި ބަހުސެއްގައި އޮތް މައްސަލައެކެވެ. އެއް ކަމަކީ މިފަދަ މައްސަލައެއްގައި އެ މެމްބަރުން ހައްޔަރު ކޮށްގެން އުޅެނީ ކީއްވެގެންތޯ ކުރެވޭ ސުވާލެވެ. ދެވަނަ ސުވާލަކީ އެ މެމްބަރުން ރައްޔިތުންގެ މަޖިލީހުގެ އިދާރާގެ ތެރެއަށް ވެންނެވީ އެންމެންނަށް ފެންނަ ގޮތަށް، ސިއްރުން ނޫން ކަމެވެ. ވީޑިއޯތަކާއި ފޮޓޯތައް އެބަހުއްޓެވެ. ހެކިދޭނެ ސިފައިންނާއި ފުލުހުން އެބަތިއްބެވެ. ފުލުހުންގެ ސަފު ފޫއަޅުވާލާފައި މަޖިލިހުގެ އިދާރާ އަށް ވަން ނަމަ އެކަން ވެސް ފުލުހުންނަށް ފެންނާނެ އެވެ. ހެކި ކަމަށް ބުނާ ސިޓީ ވެސް އޮތީ ހަމަ މަޖިލިހުގެ އިދާރާ އާއި ފުލުހުންގެ އިދާރާގަ އެވެ. އެއަށް އިތުރަށް ފޯރުވޭނެ ނުފޫޒެއް އޮންނާނެ ކަމަކަށް ނުބެލެވެ އެވެ. އެހެން ކަމަށް ވަންޏާ 15 ދުވަހުގެ ބަންދުގެ މުއްދަތެއް ޖަހަން ޖެހޭ ސަބަބަކީ ކޮބައިތޯ އެވެ! ތަހުގީގު އެ އޮތީ އާންމުންނަށް ފެންނަހެން ނިމިފަ އެވެ. އެހެންވީމަ މިއި 15 ދުވަސް ޖަހައިގެން މާސިންގާ ތަހުގީގެއް ކުރަން ޖެހޭ ވަރުގެ ކަމެއްތޯ މިއީ އާންމުން ސުވާލު އުފައްދާ ކަމެކެވެ.\nދެން އޮތީ އެއަށް ވުރެ ވެސް ބޮޑެތި ވާހަކަތަކެކެވެ. އެއަށް އަނިޔާއޭ ކިޔަންޏާ ކިޔަންވީ އެވެ. ޚުދުމުހުތާރު ވުމޭ ކިޔަންޏާ އެހެން ވެސް ކިޔަންވީ އެވެ. ބޯގޮވައިގެން ހެދޭ އެތިފަހަރޭ ކިޔަންޏާ އެހެން ވެސް ކިޔަންވީ އެވެ. ރަހުމެއް، ހަަމްދަރުދީއެއް ނެތީއޭ ކިޔަންޏާ އެހެން ވެސް ކިޔަންވީ އެވެ. ކިޔާނެ ހުރިހާ ނަމެއް ކިޔަން އިއްޔެ އަކީ ރަނގަޅު މިސާލެއް ފެނުނު ދުވަހެކެވެ.\nސައުދުގެ މަންމަ އިއްޔެ އަވަހާރަވިއިރު، ސައުދު ހުންނެވީ ޖަލުގަ އެވެ. މަންމަގެ ޖަނާޒާގެ ކަންކަމަށް ސައުދު މާލެ ގެނެސް، އެ ހިތާމަ އިން އެ އާއިލާ އަރައިނުގަނެވެނީސް ސައުދު އަނބުރާ ޖަލަށް ގެންދިޔަ އެވެ. ސައުދު ރޮއިރޮއި އޮއްވަ އެވެ. މިއީ އެއްވެސް ކުށެއް އަދި ސާބިތުވެފައި ނެތް އިންސާނަކަށް ދިން ވަރަށް ބޮޑު ލާއިންސާނީ އަނިޔާއެއް ކަމަށް އެތައް ބަޔަކު ސިފަ ކުރި އެވެ. ހަގީގަތުގައި އެއީ ވެސް ހިތްދަތި މަންޒަރެވެ. އެކަން އެނގޭނީ އެ މީހަކު ޖަލުގައި ހުއްޓާ އެ މީހެއްގެ މަންމަ މަރުވާ ދުވަހެއްގަ އެވެ. އެ ދުވަހަކުން، އެ މީހަކު އާއިލާއާ އެކު ހުންނަން ބޭނުންވާނެ ކަން އެ މީހަކަށް ވިސްނޭނެ އެވެ.\nމެމްބަރު ސައުދު މިދިޔަ މަހުގެ 28 ގައި ފުލުހަށް ހާޒިރުވަނީ.\nއަނިޔާ އަކީ މީހެއްގެ ގައިގައި ޖެހުން އެކަންޏެއް ނޫނެވެ. މީހަކު މަރާލުމެއް ވެސް ނޫނެވެ. މިފަދަ ސިޔާސީ ބޮޑު ކަމެއްގައި ބަޔަކު ހައްޔަރުކޮށް، ޖަލުގައި ތެޅުވުމަކީ ވެސް ހަމަ ބޮޑު އަނިޔާ އެކެވެ. ސައުދަށް މިއޮތީ މި އަނިޔާ ލިބިފަ އެވެ. އޭނާއާ ދޭތެރޭ ކަންތައްތައް އިއްޔެ ކުރެވިގެން ދިޔައީ އޭނާ ނޫނަސް، އެފަދަ ގޮތަކަށް ޖަލުގައި ތިބި އެކަކަށް ވެސް ކަންތައްތައް ކުރެވިގެން ވާނެ ގޮތެއް ނޫނެވެ. މިއަށް ވުރެ ނުރައްކާތެރި ކުށްވެރި ގޭ ބަންދަށް ވެސް ދޫކުރެ އެވެ. ފައިގައި ޓެގް އަޅުވާފައި ވެސް ބެހެއްޓި ދުވަސްވަރެއް ދިޔަ އެވެ. އަދި ދޫކޮށްފައި ވެސް އެބަހުއްޓެވެ. އެކަމަކު ސައުދަކަށް އެ ފުރުސަތެއް ނުލިބުނެވެ.\nތަހުގީގު ކުރިއަށް ދާއިރު ސައުދު 15 ދުވަހަށް ބަންދުކުރަން ކޯޓުން އަމުރުކުރިޔަސް އެ ތަހުގީގު ކުރިއަށް ދާ މިންވަރަކުން އެ މީހަކު ގޭ ބަންދަށް ނުވަތަ ދޫކޮށްލުމަކީ ފުލުހުންނަށް އޮންނަ އިޚުތިިޔާރެކެވެ. ޖަލުގައި ބަންދުކުރަން އަމުރުކޮށްފައިވާ މުއްދަތު ހަމަނުކޮށް ވެސް ބައެއް މީހުން ތަހުގީގުގެ ވަކި ހިސާބަކުން ދޫކޮށްލާފައި އަދި ގޭ ބަންދަށް ވެސް ބަދަލުކޮށްފައި އެބަހުއްޓެވެ.\nސައުދުގެ މަންމަ އަވަހާރަވުމުން ސައުދު މާލެ ގެންނަން އެދި އާއިލާ އިން އާދޭސް ކުރަނިކޮށް ވެސް، ސައުދު ފުރަތަމަ ގެންދިޔައީ ކްރިމިނަލް ކޯޓަށެވެ. އެއީ އޭނާގެ މައްޗަށް އުފުލާފައިވާ ޓެރަރިޒަމްގެ ދައުވާގެ ލިޔުންތައް ހަވާލުކުރުމަށެވެ. މަންމަގެ ޖަނާޒާ އަށް ގެންދިޔައީ އަދި އޭގެ ފަހުންނެވެ. ކޯޓުން ހަވާލުކުރަންޖެހޭ ލިޔުންތައް އެހެން ދުވަހެއްގައި ވެސް ހަމަ ކުރެވިދާނެ އެވެ. އެކަމަކު ކަންވީ އެހެނެއް ނޫނެވެ.\nހައި ކޯޓުގެ ފަނޑިޔާރު ޝުޖާއު އުސްމާން އަވަހާރަކޮށްލަން ރޭވި ކަމުގެ ތުހުމަތުގައި ވެސް ސައުދުގެ މައްޗަށް ޓެރަރިޒަމްގެ ދައުވާ އުފުލާފައިވާއިރު، އެ މައްސަލާގައި އޭނާ ހައްޔަރެއް ނުކުރެ އެވެ. ހަމައެކަނި ކުރި ކަމަކީ ފުލުހަށް ހާޒިރުކޮށް ބަޔާން ނެގުމެވެ. އަދި އެ މައްސަލާގައި ދެން ތުހުމަތު ކުރި ހަނީފް ވެސް ބަންދުކޮށްފައި ހައި ކޯޓުގެ އަމުރާއެކު އެވަނީ ދޫކޮށްލައިފަ އެވެ. މިއީ ޓެރަރިޒަމްގެ ކުށުގައި ދައުވާ ކުރީމާ ވެސް ފެނުނު މަންޒަރެވެ. ނަމަވެސް ގޮނޑި ގެއްލިފައި ވަނިކޮށް، މަޖިލިހުގެ އިދާރާ އަށް ސައުދު ވަދެވަޑައިގަތުމުން 15 ދުވަސް ކުޑަގޮޅި އަށެވެ. ނުވިތާކަށް މަންމަ އަވަހާރަވުމުން އާއިލާގެ މެމްބަރުންނާ އެކު ހޭދަކޮށްލައްވާނެ ވަގުތުކޮޅެއް ވެސް ނުދިނެވެ.\nއިދިކޮޅު ސިޔާސީ މީހުންނާ ދޭތެރޭ މި ގައުމުގައި އަމަލު ކުރެވެނީ ރަނގަޅަކަށް ނޫނެވެ. މިހާރު ޖަލުގައި ތިއްބެވި، ކުށެއް ސާބިތު ވެފައި ނެތް މެމްބަރުންނަށް އެ ދެނީ ސީދާ އަނިޔާ އެވެ. އެއަށް ދޭނެ އިތުރު ނަމެއް ނެތެވެ. އެއީ ހަމަ މުލައްދަނޑީގެ ބާރުގެ ބޭނުން ކުރުން ނޫން ކަމެއް ނޫނެވެ. އިދިކޮޅު ސިޔާސީ މީހުންނާ ދޭތެރޭ ކަންތައްތައް ކުރާ ގޮތް ރަނގަޅަށް ބަލައިފިއްޔާ މި ދެންނެވި ވާހަކަ ވަރަށް ރަނގަޅަށް އެނގޭނެ އެވެ. މެމްބަރު އަހުމަދު ފާރިސް މައުމޫނާ ދޭތެރޭ ކަންކަން އެ ކުރަނީ ރަނގަޅަށް ހެއްޔެވެ؟ މެމްބަރު، ވަކީލު މުހަންމަދު ވަހީދު އިބްރާހީމާ ދޭތެރޭ ކަންކަން އެ ކުރަނީ ރަނގަޅަށް ހެއްޔެވެ؟ މެމްބަރު މުހަންމަދު އަމީތާ ދޭތެރޭ އެ އަމަލު ކުރަނީ ރަނގަޅަށް ހެއްޔެވެ؟\nދެން އޮތީ މެމްބަރު އަދި ވިޔަފާރިވެރިޔާ ގާސިމް އިބްރާހިމްގެ ވާހަކަ އެވެ. ލޭ މައްޗަށް ދާން ބޭނުން ނުވާތީ އޭނާގެ ވާހަކަ މި ހުއްޓާލީ އެވެ.\nފުލުހުން ރައްޔިތުންގެ މަޖިލިސް މަޖިލީހުގެ މެމްބަރުން ދޫނިދޫ މެމްބަރު ސައުދު ހުސެއިން (ވިލިނގިލި) ކޮލަމް އަސްދަނޑި އިދިކޮޅު ފަރާތްތައް\n25 ކޮމެންޓް, 192 ރިއެކްޝަންސް\nއޭނަ ބަންދުގަ ބަހައްތަން އަމުރު ކުރީ ކޯޓުން. އެއީ ކޯޓުން ކުރި ކަމެއް . ބަޔަކު ހުށަހެޅިއަސް ކޯޓުން ގާޒީތާ އެކަމަށް ހުއްދަ ދެނީ. އެހެން މީހުން ބޮލުގަ އެކަން ނޭޅުވޭނެ. އާޚިރަތް ދުވަހުން އެކަމަށް ޖަވާބުދާރީ ވާން ޖެހޭނެ އެމީހަކު.ސައުދު މަންމަ ނިޔާވީ އެކަމުގެ ހިތާމަ ކުރަމުން ދަނިކޮށް. މާފެއްވެސް ނުކުރެވިދާނެ ނުހައްގުން ކަމެއް ކުރި ބަޔަކަށް.\nސައުދުގެ މަންމަ ނިޔާވިއިރު ހުރީ ބަންދުގަ. މަންމަ ބަލިވެ އޮއްވަ ސައުދު ހުރިހާ ގަނޑެއްގަތީ. އެކަމާ ކަލޭމެން އެއްޗެކޭ ނުބުނެ. ސައުދު ހެޔޮދޯ މަންމަ ބަލިވެއޮއްވާ ކޮންމެފަދަ ކަމެއްކުރަންވެސް. ކޮންމެ މީހަކުވެސް ދެރަވާނެ. ޔަގީންކަމެއް. އެކަމަކު ސައުދު މަންމަ ނިޔާވިޔަސް ސައުދު ދޫކޮށްލާފަ ބަހައްޓާކަށް ނުޖެހޭނެ. އޭނަ ހުރީ ތުހުމަތަކަށް ބަަންދުކޮށްފަ. މައްސަލައަކަށްވީހީ މަންމަ ނިޔާވުމުން އެވަގުތު ބަަންދުކުރިނަމަ. ހަމްދޫނަކަށް ނޭނގޭދޯ ސައުދުގެ މަންމަ ބަލިވެ އެހާލުގަ އޮއްވާކަމެއް ސައުދު ކުރިކަމެއްކުރީ. ތިހިރީ ކިހިނެއްވެފައިތަ ހަމްދޫނު.\nސައުދު ކޮންކަމެއްކުރީ؟؟؟؟ ކޮބާ ޤާނޫނޫ؟ އެބުނަނީ ކީކޭ؟؟؟\nކޮންމެ މީހެއްގެ މައްސަލައަކަށްވިޔަސް މި މައްސަލަތަށް ފެންމަތިވެފައިމިވަނީ ސަރުކާރުން އަދި މުއައްސަސާތަކުން ޤާނޫނު އަސާސީއަށް ބެލުމެއްނެތި ނުހައްގުން މީހުންނަށް އަދަބު ދެމުން ގެންދާތީ.ތެދެއް މަވެސް މިއޮތީ ގޭގައި މަށެއްވެސް ހައްޔަރެއް ނުކުރޭ އެހެނަސް އޭގެ މާނަޔަކީ އެހެން ފަރާތްތަށް ހައްޔަރު ކޮށްފައިވަނީ ރަގަޅަކަށޭ ނޫން.\nގާނޫނު އޭ ކިޔާ އެއްޗެއްގައި ލޮލަކާ ބޮލަކާ ކަންފަތެއް ހުންނަ ކަމެއް ނުދަންނަން. މަންމަ ބަލިވެގެން ހައްޔަރު ކޮށްފަ ތިބޭ މީހުން ދޫކުރަންޖެހޭ ކަމަށް ވެއްޖެއްޔާ ހުމާމްވެސް ދޫކޮށްލަން ޖެހޭނެ. އަންނިވެސް ދޫކުރަން ޖެހޭނެ. މި ދެމީހުންނަކީ މިއީ ބޮޑެތި ކުށްވެރިން.\nޙުމާމަކީ ހުކުމްކުރެވިފައިވާ މީހެއް، ސައުދަކީ އަދި އެއްވެސް ކުށެއް ސާބިތުވި މީހެއްނޫން ވަރައްތަފާތު\nއެއްވެސް ރައްޔިތަކު، ތާއީދުކުރިއަސް ޕާޓީގެ އަޅަކަށް ނުވާށެވެ. މަޖިލީހަކަސް މަޖިލީހުން ބޭރަސް ހައްގު ގޮތުގައި ވޯޓު ލާށެވެ. އެހެންނޫނީ ތިމާ ލާ ވޯޓު ތިމާއަށް ޒަހަރަކަށް ވެގެން ނިމިދާނެއެވެ. ހައްގަށް ނަސްރު ދެއްވާފާނދޭވެ. ހިތްވަރު ކުރާށެވެ.\nސާބަސް ހަމްދޫން...ގަލަމުގެ ޒަރީއާއިން ހަމްދޫން ތިޔަކުރައްވަނީ ޤައުމީ ޖިހާދެއް...އެއްކައުވަންތަރަސްކަލާންގެ ދިވެހިިލިޔުންތެރިންނަށް ހިތްވަރާއިފަންވަރުދެއްވާ އަނިޔާވެރިކަން މުލުންލުހެލުމުގެ ހެޔޮތައުފީގް މިންވަރުކުރަށްވާށި..އާމީން\nމަށެއް ޖަލަކަށް ނުގެންދޭ މަމިއުޅެނީ ވަރަށް އުފަލުގައި ހަމަތާކު މީހަކު ހުއްޓަސް ޖަލަކަށް ނުގެންދާނެދޯ.\nމަށެއްވެސް ނުގެންދޭ އޭގެ މާނަޔަކީ ހުރިހާ ކަމެއް ކުރަނީ ރަގަޅަށް ހަމަޔާއި އިންސާފުންތޯ؟ބޮޑަށް ހީވަނީ ޔާމިން ސަރުކާރުން ސީދާ ގޮތެއްގައި މަންފާއެއް ލިބޭހެން\nމަންމަ އެނިޔާވީ ސައުދެއް ވާނެގޮތެއް ނޭގިހުރެ އެކަމުގެ ފިކުރުގައި އޮވެ.\nޔާމީނު ދޯގޯސްވީ. . . ހޭބަލިވެފަދޯ ދިވެހިން ތިބެނީ


Deputy Mayor Nareesh ge mahchah dharangneh saabithuvejje - vNews.mv\nޑެޕިއުޓީ މޭޔަރ ނަރީޝްގެ މައްޗަށް ދަރަންޏެއް ސާބިތުވެއްޖެ\nޒިދާން މުޙައްމަދު Male' | 15 December 2021, 17:33\nމާލެ ސިޓީ ކައުންސިލްގެ ޑެޕިއުޓީ މޭޔަރ އަހުމަދު ނަރީޝްގެ މައްޗަށް ދަރަންޏެއް ސާބިތުވެ، 30 ދުވަހުގެ ތެރޭގައި އެ ފައިސާ ދައްކާ ޚަލާސް ކުރުމަށް ސިވިލް ކޯޓުން ހުކުމްކޮށްފިއެވެ.\nނަރީޝްގެ މައްޗަށް ސާބިތުވީ ކުލީގެ ގޮތުގައި އޭނާ ދައްކަންޖެހޭ 35،365 ރުފިޔާގެ ދަރަންޏެކެވެ. ސާބިތުވި މި ދައުވާއަކީ އަބްދުއްރަހްމާން އިދުރީސް ކިޔާ މީހެއްގެ އަތުން ނަރީޝް ދެ ކޮޓަރީގެ އެޕާޓްމެންޓެއް ނެގުމަށްފަހު އެތަނަށް ފައިސާ ނުދައްކައިގެން ކޮށްފައިވާ ދައުވާ އެކެވެ.\nދައުވާ ކޮށްފައި ވަނީ އެތަނުގެ ކުލިން ނުލިބި ހުރި ފައިސާ އާއި އަދި ކަރަންޓާއި ފެންބިލަށް ނުދައްކާ އޮތް 98،865 ރުފިޔާ ހޯދުމަށެވެ.\nމި މައްސަލައިގައި ނަރީޝް ފުރަތަމަ ވަނީ އެ ދައުވާއަށް އިންކާރު ކުރައްވާފައެވެ. އަދި ދައުވާ ކުރާ ފަރާތަށް ދޭން ޖެހޭ އެއްވެސް ފައިސާއެއް ނޯންނާނެ ކަމަށް ކޯޓުގައި އޭނާ ވިދާޅުވެފައިވެއެވެ.\nއެކަމަކު މިދިޔަ މަހުގެ 29 ވަނަ ދުވަހު ބޭއްވި އަޑުއެހުމުގައި، އޭނާއަށް ދޭން ޖެހޭނީ 35،365 ރުފިޔާ ކަމަށް ވިދާޅުވެ، އެ ފައިސާ ދެއްކުމަށް6މަސް ދުވަހުގެ މުއްދަތެއް ދެއްވުމަށް ނަރީޝް ވަނީ ކޯޓުގައި އެދިވަޑައިގެންފަ އެވެ.\nމި މައްސަލައިގައި ސިވިލް ކޯޓުން މިދިޔަ ހޯމަ ދުވަހު ކުރި ހުކުމުގައި ބުނެފައި ވަނީ ނަރީޝް އާއި އެޕާޓްމަންޓް ކުއްޔަށް ދޫކުރި މީހާއާއި ދެމެދު ހަދާފައިވާ އެއްބަސްވުމުގެ ދަށުން، ދައްކަން ޖެހޭ ފައިސާ ހުރިކަން އެނގެން އެބައޮތް ކަމަށެވެ.\nއެކަމަކު މައްސަލަ ކޯޓުގައި ހިނގަނިކޮށް ނަރީޝްގެ ފަރާތުން މި އަހަރުގެ އޭޕްރީލް މަހު އެޕާޓްމަންޓް ކުއްޔަށް ދިން މީހާގެ އެކައުންޓަށް 35،000ރ. ފޮނުވާފައިވާކަން އެނގެން އޮތް ކަމަށެވެ.\nއަދި ޑިޕޮޒިޓް ފައިސާގެ ގޮތުގައި މީގެ ކުރިން ނަރީޝް ދައްކާފައިވާ 28،000 ރުފިޔާ ވެސް އެމީހާ އަތުގައި ހުރި ކަމަށް ބުނެފައިވެ އެވެ. އެހެންކަމުން އެ ހުރިހާ ފައިސާއެއް ކެނޑުމުން ބާކީ ދައްކަން ޖެހޭނީ 35،365 ރުފިޔާ އެވެ.